Male' Ge Baeh Sarahahdhuthakun Current Kendijje\nމާލޭ ސިޓީ-- ފޮޓޯ: ވީނިއުސް\n19 ޑިސެންބަރ 2018 1 ކޮމެންޓް\nމިއަދު ވެސް މާލޭގެ ބައެއް ސަރަހައްދުތަކުން ކަރަންޓު ކެނޑިއްޖެ އެވެ.\nމިއަދު ކަރަންޓު ކެނޑިފައި ވަނީ ހެންވޭރުގެ ބައެއް ސަރަހައްދުތަކުން ނެވެ. އެގޮތުން އެސަރަހައްދުތަކުން ކަރަންޓު ކެނޑިފައިވާތާ މިހާރު ގާތްގަނޑަކަށް އެއް ގަޑިއިރަށް ވުރެ ގިނަ އިރު ވަނީ ވެފައެވެ.\nމާލެއަށް ކަރަންޓު ފޯރުކޮށްދެމުން އަންނަ ސްޓެލްކޯ އިން ބުނީ، ކަރަންޓު ކެނޑުނު ސަރަހައްދުތަކަށް ކަރަންޓު ފޯރުކޮށްދިނުމަށް މަސައްކަތް ކުރަމުން އަންނަ ކަމަށެވެ. އެކަމަކު، ކަރަންޓު ކެނޑިފައި ވަނީ ކީއްވެކަން ހާމައެއް ނުކުރެއެވެ.\nPower outage in parts of Male’. We are working to restore power as quickly as possible. Thank you for your patience & we will continue to keep you updated on the situation.\n— STELCO (@STELCOMALDIVES) December 19, 2018\nމިދުވަސްކޮޅު މާލެ އިން ކަރަންޓު ކެނޑުން ވަނީ އިތުރުވެފައެވެ. އެގޮތުން މިމަހުގެ އެކަނި ވެސް ހަތަރު ވަރަކަށް ފަހަރު ވަނީ ކަރަންޓު ކެނޑިފައެވެ. މިމަހުގެ 13 ގައި ސްޓެލްކޯ އިން ނެރުނު ބަޔާނުގައި ބުނީ، ކަރަންޓު ކެނޑުނީ މައި ޖަނަރޭޓަރަކަށް ދިމާވި މައްސަލައަކާއި ގުޅިގެން ކަމަށެވެ. އަދި ކަރަންޓު ވީހާވެސް މަދުން ބޭނުން ކުރުމަށް ސްޓެލްކޯއިން އެބަޔާނުގައި އެދިފައި ވެއެވެ.\nކަރަންޓުގެ މައްސަލައަކީ މާލޭގެ އިތުރުން ރާއްޖޭގެ އެކި ރަށްރަށަށް ވެސް ކުރިމަތިވެފައިވާ ބޮޑު މައްސަލަ އެކެވެ. އެއީ 24 ގަޑިއިރު ކަރަންޓު ޔަގީން ކޮށްދިނުމަށް ގިނަ މަސައްކަތްތަކެއް ކުރެވުން ނަމަވެސް އެކަމަށް އެދިވިގެންވާ ހައްލެއް ލިބިފައި ނުވާ މައްސަލަ އެކެވެ.\nއެހެންވީމާ މިކަންކަން މި ދިމާވަނީ ވަކި ސަރުކާރެއް އޮވެގެނެއް ނޫންތާއެ!


Corruption Thahgeeg Kuraa Commission Ah Forensic Accountant Eh Hoadhan Iulaan Kohfi - Vaguthu\nކޮރަޕްޝަން ތަޙްޤީޤު ކުރާ ކޮމިޝަނަށް ފޮރެންސިކް އެކައުންޓެންޓެއް ހޯދަން އިއުލާންކޮށްފި\n5 މަސް ކުރިން ( މާޗް 6, 2019 )\nޕްރެޒިޑެންޝަލް ކޮމިޝަން އޮން ކޮރަޕްޝަން އެންޑް އެސެޓް ރިކަވަރީގައި މަސައްކަތް ކުރުމަށް ސީނިއަރ އިންވެސްޓިގޭޓަރ، ފޮރެންސިކް އެކައުންޓެންޓެއް ހޯދަން ރައީސް އޮފީހުން އިއުލާން ކޮށްފިއެވެ.\nރައީސް އޮފީހުގެ މުވައްޒަފެއްގެ ގޮތުގައި ކޮރަޕްޝަން އެންޑް އެސެޓް ރިކަވަރީގައި މަސައްކަތް ކުރުމަށް ހޯދާ މުވައްޒަފަށް މުސާރައިގެ ގޮތުގައި 12565 ރުފިޔާ ސާވިސް އެލަވަންސްގެ ގޮތުގައި 2000 ރުފިޔާ ހާއްސަ އެލަވަންސްގެ ގޮތުގައި 5654 ރުފިޔާ ލިވިން އެލަވަންސްގެ ގޮތުގައި 2500 ރުފިޔާ ކޮމިޝަން އެލަވަންސްގެ ގޮތުގައި 2000 ރުފިޔާ ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް9ގެ ސަނަދެއްނަމަ 3000 ރުފިޔާ އަދި ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއްނަމަ 2000 ރުފިޔާ ލިބޭނެއެވެ.\nއެހެންކަމުން އެންމެ މަދުވެގެން ވެސް މިވަޒީފާ އަދާކުރާ ފަރާތަކަށް 26719 ރުފިޔާ ލިބޭނެއެވެ.\nމަގާމުގެ ޝަރުތަކީ މަގާމުގެ މަސައްކަތް ކުރުމުގެ ހުނަރާއި ޤާބިލުކަން ސާބިތުކޮށްދިނުމާއެކު، މަގާމަށް ބޭނުންވާ ދާއިރާއަކުން ދަށްވެގެން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް9(މާސްޓަރސް ޑިގްރީ/ އެޑްވާންސްޑް ޕްރޮފެޝަނަލް ސެޓްފިކެޓް/ އެޑްވާންސްޑް ޕްރޮފެޝަނަލް ޑިޕްލޮމާ) ގެ ސަނަދެއް ހާސިލުކޮށްފައިވުން، ނުވަތަ މަގާމުގެ މަސައްކަތް ކުރުމުގެ ހުނަރާއި ޤާބިލުކަން ސާބިތުކޮށްދިނުމާއެކު، މަގާމަށް ބޭނުންވާ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7(ބެޗްލަރސް ޑިގްރީ/ ޕްރޮފެޝަނަލް ސެޓްފިކެޓް/ ޕްރޮފެޝަނަލް ޑިޕްލޮމާ) ނުވަތަ ލެވެލް 8 (ގްރެޖުއޭޓް/ ޕޯސްޓްގްރެޖުއޭޓް ސެޓްފިކެޓް/ ގްރެޖުއޭޓް/ ޕޯސްޓް ގްރެޖުއޭޓް ޑިޕްލޮމާ/ ބެޗްލަރސް ޑިގްރީ ވިތް އޮނަރސް)ގެ ސަނަދެއް ހާސިލުކޮށްފައިވުން އަދި މަގާމުގެ މަސައްކަތާ ގުޅޭ ދާއިރާއެއްގައި އެމް.އެސް.2 ރޭންކުން ފެށިގެން މަތީ ރޭންކެއްގައި މަދުވެގެން6އަހަރު ދުވަހުގެ މަސައްކަތުގެ ތަޖުރިބާ ލިބިފައިވުމެވެ.\nވަޒީފާ އަދާކުރާ ފަރާތެއްގެ މައިގަނޑު މަސްއޫލިއްޔަތަކަށް ވާނީ ކޮމިޝަނުން ކުރާ ތަޙުޤީޤުތަކުގައި އެހީތެރިވެދިނުން ކަމަށް އިއުލާނުގައި ވެއެވެ.\nމި މަގާމަށް ޝަރުޠު ފުރިހަމަވާ މީހުން، މަތީގައި ބަޔާންކޮށްފައިވާ ލިޔުންތައް ރައީސުލްޖުމްހޫރިއްޔާގެ އޮފީހުގެ ވަޒީފާއަށް އެދޭ މީހުން ފުރިހަމަކުރާ މަޢުލޫމާތު ފޯމާއެކު 11 މާރިޗު 2019 ވާ ހޯމަ ދުވަހުގެ 14:00 ގެ ކުރިން ހުށަހަޅަން ޖެހޭނެއެވެ.\nމަރު ކޮމިޝަނުން މައްސަލައެއްގެ ތަޙްޤީޤު ނިންމާ، ދައުވާ ކުރަން ފޮނުވައިފި\nރިޔާސީ ކޮމިޝަންގެ މެންބަރުންކޯޓަށް ހާޒިރުވާން އަންގައިިފި\nމާޗް 6, 2019 10:07\nތީވަރައް ވައްތަރު ވަކި މީހެއްގެ ގަޔައްފަހާފަ އޮތް ގަމީހަކާ\nމާޗް 6, 2019 11:03\nތީ ކޮރަޕްޝަން ކޮމިޝަން އެހެންވީމަ\nމާޗް 6, 2019 11:34\nކީއްކުރަންތޯ އިއުލާން ކުރެއްވީ ކޮމިޝަން ތަކުގެ މަސައްކަތަށް އިއުލާން ކޮށްގެންތޯ މިހާތަނަށް މީހުން ހޯދީ ބުނާ ގޮތަށް ތަހުގިގް ކުރަން އިނގޭ ނޫސް ވެރިންނާއި ބުނި ކޮންމެ ކަމެއްކުރަން ތައްޔާރަށް ތިބޭ އަންހެން ޓީޗަރުންނާއި މިކަހަލަ މިހުންނޫންތޯ މަރުތައްބަލާ ކޮމިޝަނުގައި އުޅޭ ނޫސް ވެރިޔާގެ ފެންވަރު އިނގިލައްވާތޯ ... ކޮންމެ މެންބަރަކަށް މިނިސްޓަރެއްގެ މުސާރަ ލިބޭ ނޫންތޯ.......... މިގައުމުގެ ސިވިލް ސާރވަންޓުން އެއީ އެންމެ ދަށް މުސާރަ އިހަށް ދުވަހު އެޑިއުކޭޝަން ގައި ތިބި ޓެކްނިކަލް އެލަވަންސް އަށް1500 ރުފިޔަަ ލިބެނިކޮށް ރައިސް އޮފީހުން އަންގައިގެނޭ ކިޔާފައި އެމީހުންގެ އެލަވަންސް އިހަށް ދުވަހު ކަނޑާލައިފި ކިހާ ދެރަތޯ ......މިސަރުކާރަށް ސަނާކީ ހުރިހާ ނޫސް ވަރިންނަށް މަގާމު ދިމުން އެގެންދަނީ .. މިހާރު ނޫހުގެ އަހުމަދު އަބްދުﷲ ސައީދު. ރާއްޖެ ޓީވީގެ މުހުސިން، ޕީ އެސް އެމްގައި މިނިވަން ނޫސް ވަރިކަމެއް ނެތޭ ބުނެ ފާޑުކިޔަމުން އުޅުނު ހަފްސީ އަބްދުﷲ އަދި ޝަނޫން .... އަދި ޝާމިން . މި މީހުން މިހާރު އެކުރަނީ މިނިވަން ނޫސް ވެރިކަންތޯ ސަރުކާރުގެ ބޮޑު މަގާމެއް ހޯދީ ......\nމާޗް 6, 2019 12:09\nލަފާކުރެވެނީ ކީޕަރ ޒަރިޔަންދު އާ..\nމާޗް 6, 2019 13:22\nތިޔަށްވުރެ މާ ރަނގަޅެއްނޫންތަ ސިވިލް ސާވިސް މުވައްޒިފުންގެ މުސާރަ ބޮޑުކުރިޔަސް ވަކިބަޔަކަށް ފަހިވާގޮތަށް ތިޔަހެން ކުރާ ކަންކަންވެސް ބެލޭނެ ދުވަހެއް އަދި އަންނާނެކަން ހަނދާންކުރާތި!!!!\nމާޗް 6, 2019 13:29\nތިޔަ ކޮމިޝަނަށް މެންބަރުން ނެގީޥެސް އިއުލާން ކުރުމެއްނެތި .... މުސާރަ ވެސް 40 ހާސް ރުފިޔާ ވީއިރު ކީއްކުރަންތޯ އިއުލަން ކުރަނީ ، ނޫސް ވެރިއަކާ، ޓިޗަރެއް މިހެންގޮސް ބަޔަކު ހޮވާލަން ވީ ނޫންތޯ. މަރުތައް ބަލާ ކޮމިޝަނުގައި ވެސް ނޫސް ވެރިއެއް ކޮންމެ އޮފީހަކަށް ނޫސް ވެރިއެއް ރައިސް އޮފީގައި މިހާރުގެ އަހުމަދު އަބްދުﷲ ، ހޯމް އެފެއަރޒްގައި ނޫސްވެރިކަމުގެ މިނިވަންކަންނެތި ގެން އުޅުނު ހަފްސީ، ދެން ،،،، ރާއްޖެ ޓީވީގެ މުހްސިން ވެސް ނައިބެއް ، މިހެން ގޮސް ވަރަށް ގިނަ މީހުން ،،،،،،\nމާޗް 6, 2019 14:42\nކާފަރު އިބުރާ ރަގަޅުވާނެއް ތިޔަކަމައް


Hageegee vaahaka: Lhafuraagai iffaiy feyrigaiy meehun engunee emeehun hahjjah dhaan hiy halaalu hoadhan edhumun - One Online\nހަގީގީ ވާހަކަ: ޅަފުރާގައި އިއްފަތް ފޭރިގަތް މީހުން އެނގުނީ އެމީހުން ހައްޖަށްދާން ހިތްހަލާލު ހޯދަން އެދުމުން!\nކޮންމެ މީހެއްގެ ދިރިއުޅުމުގައިވެސް އަމިއްލަ ނަފުސާއި ތިމާ ހެއްދެވި ފަރާތާ ދެމެދު ފޮރުވިފައިވާ ސިއްރުތަކެއް ވާނެއެވެ. ހަމަ އެހެންމެ އާންމުކޮށް މީހުންގެ ތެރޭގައި ދައްކަން ފަސޭހަ ނޫން ފޮރުވާފައި ހުންނަ ވާހަކަތައްވެސް ބައެއް މީހުންގެ ދިރިއުޅުމުގައި އެމީހުންގެ މާޒީގައި ފޮރުވިފައި ހުރެއެވެ. އޭގެ ތެރޭގައި އެވާހަކަތައް ދެއްކުމުން އަމިއްލަ ހިތާއި ސިކުނޑިއަށް ވޭނަކަށްވާ، ރިހުމަކަށްވާފަދަ ވާހަކަތަކާއި އެވާހަކައެއް ދެއްކުމުން މުޖުތަމައު ތެރޭގައި ތިމާއާ ދޭތެރޭ ދެކޭ ގޮތް ބަދަލުވެދާނެ ކަމުގެ ބިރުހީވެ ނުދައްކައި ހުންނަ ވާހަކަތަކާއި އަދި އެހެންމެ ބައެއް ފަހަރު ހަޔާތުގެ ދަތުރުގައި ވަރަށް ބޮޑަށް ކުރިއަރައިގެން ގޮސްފައިވާތީ ނުދައްކައި ހުންނަ ވާހަކަތައްވެސް ހުރެއެވެ.\nއަހަރެން މިކިޔައިދެނީ އަހަރެންގެ ހަޔާތުގެ ދަތުރުގައި މިހިސާބަށް އައިއިރު މީހުންގެ ތެރޭގައި އަހަރެން ނުދައްކައި ސިއްރުކޮށްފައި އޮތް އަހަރެންގެ ހަޔާތުގެ ބޮޑު ވާހަކައެވެ.\nއަހަންނަކީ މިހާރު ރާއްޖެއިން ބޭރުގައި ފިރިއަކާއި ލޯބިލޯބި ދެއަންހެންދަރިންނާއި އެއްފިރިހެން ދަރިފުޅަކާއެކު އުފާވެރި އަދި ކާމިޔާބު ވިޔަފާރިވެރިއެއްގެ ގޮތުގައި ދިރިއުޅެމުން އަންނައިރުވެސް އަހަރެންގެ ކޮންމެ ދުވަހެއްގައި އެހަގީގަތަކީ އަހަރެންގެ ހަޔާތުގެ ބައެއްކަން ދެނެގަނެގެން، އެތަޖުރިބާއިން ލިބިފައިވާ އިބުރަތުން އަހަރެންގެ ދިރިއުޅުން އުޖާލާ ކުރުމަށް މިންނެތް މަސައްކަތް ކުރަމުން އަންނަ 43 އަހަރުގެ ދިވެއްސަކީމެވެ. އިޓަލީގެ ޕައްލަންޒާގައި އަހަންނާއި އަހަރެންގެ ފިރިމީހާއާއި ތިންކުދިން ދިރިއުޅެނީ އަމާންއޮމާން މާހައުލެއްގައެވެ. އަހަރެންގެ ކުދިން ދިރިއުޅޭ މާހައުލު އަމާން ރައްކާތެރި ތަނަކަށް ހެދުމަށް ނިކަން ލޯހުޅުވައިގެން މަސައްކަތް ކުރަމެވެ. އަމިއްލަ ރެސްޓޯރެންޓެއްގެ ވިޔަފާރި ފަށައިގެން އަހަރެމެން ޕައްލަންޒާގައި ވަޒަންވެރިވީ މީގެ އަށް އަހަރު ކުރިން އިޓަލީގެ މިލާނުގައި ދިރިއުޅޭ އަހަރެންގެ ދުވަސްވީ ރަހުމަތްތެރިއެއްގެ އެހީގައެވެ.\nއަހަންނަކީ މެދުރާއްޖެތެރޭގެ ރަށަކަށް ނިސްބަތްވާ އާއިލާއެއްގެ ފަސްކުދިންގެ ތެރެއިން ތިންވަނަ ދަރިފުޅެވެ. އަހަރެންގެ އާންމު، ރައްޓެހިންނާއި އާއިލާގެ ތެރޭގައި އަދި އަހަރެން ދަންނަ މީހުންގެ މެދުގައި މަޝްހޫރު އެނގޭ ނަމަކީ ތަންނު އެވެ. އަމިއްލައަށް ތައުރީފު ކުރާކަށް ނުވަތަ އަމިއްލައަށް ރީތިކަމާމެދު އެއްވެސް ކިބުރުވެރިކަމެއް އޮވެގެނެއް ނޫނެވެ. އެކަމަކު މީހުން ކިޔާ ގޮތުގައި އަހަރެމެންގެ އަތޮޅުގެ އަހަރެންގެ އުފަން ރަށުގެ ފިރިހެންވެސް އަދި ހާއްސަކޮށް އަންހެންކުދިންގެ ގައިން އަރަބި ކުލަވަރު ފެންނަން ހުރެއެވެ. ކިތަންމެ އަބުރަށް ހުތުރުވާކަހަލަ ވާހަކައަކަށްވިޔަސް މީހުން އެހެން އެކިޔަނީ ރާއްޖެއަކީ ނިސްބަތުން އަރަބި ދޮންކުލައާއި ލޮލުގެ ކަޅުކަޅި ކަޅުކުލަ ގަދަވެފައި ހުދުކަޅި އެހާ ސާފު މީހުން އެހާ ގިނަތަނަކަށް ނުވާއިރު އަހަރެންގެ ރަށުގައި މިސިފަތައް ވަރަށް އާންމުވީމައެވެ. ކާބަފައިންގެ ޒަމާނުގައި ރަށަށް ވިޔަފާރިވެރިންނާއި ބޯޓުފަހަރުތަކުން އަންނަ އަރަބި ޕާކިސްތާނު، ތުރުކިސްތާނުގެ މީހުންގެ އަސަރު ފޯރާފައި އޮތީއޭ ކިޔާ ފާޑެއްގެ ރައިވަރަކާއި ލަވައެއްވެސް ކިޔައިއުޅެއެވެ.\nމިހެން ކަމުން އަހަރެންގެ ގައިގެ ކުލައާއި ސިފަތައްވެސް ނަންކޮށް ވަރަށް ތައުރީފުކުރާނެއެވެ. އެންމެ ކުޑައިރުން ފެށިގެންވެސް އަހަރެންގެ ކޮލުން ފާޅުވާ އަޑިކޮޅާއި ދޮންކުލައާއި ރީތިކަމަށް އެންމެންވެސް ވަރަށް ތައުރީފު ކުރެއެވެ. އެކަމަކު އަހަންނަކީ އެފަދަ އެއްވެސް ކަމަކަށް ސަމާލުކަންދޭ މީހެއް ނޫނެވެ. އެއަށްވުރެ މާސާދާ އާދައިގެ މީހަކީމެވެ.\nއެންމެ ދުރުހަނދާނަކަށް ހުންނަނީ އިރުއޮއްސެންވާއިރަށް ފުޅިބައްތިތައް ދިއްލާ ހަނދާނެވެ. ކަރަންޓް ނޯންނަ ފުޅީބައްތީގެ ޒަމާނެވެ. ކޮންމެ ދުވަހަކު ހަވީރު ގޭގެ އެއްފުރައިގެ ހުރިހާ އަންހެންކުދިން ގޯތިތެރެއަށް ބައްތިތައް ނެރެ ސާފުކޮށް އެއަށް ތެޔޮއަޅައި އިރުއޮއްސި ހައެއް ޖަހާއިރަށް ބައްތި ދިއްލާނެއެވެ. ކޮންމެއަކަސް އެއީ ވަރަށް އުފާވެރި ހަނދާނެކެވެ.\nއަހަރެން ބޮޑުވަމުން އައީ ވަރަށް އެއްބައިވަންތަކާއި ލޯބި އޮންނަ އެހާމެ ފުދުންތެރި އާއިލާއެއްގެ ތެރޭގައެވެ. ނަމަވެސް އަހަރެންގެ އުމުރުން އެންމެ ހަ އަހަރުގައި މަންމައާއި ބައްޕަ ދޮށްޓަށް ތިބި ދެކުދިންނާއި ހަގު ދެކޮއްކޮ ގޮވައިގެން މާލެ ބަދަލުވެއްޖެއެވެ. ސަބަބެއްކަމަށް ބުނީ ބޮޑުދައިތައާއި ޅިޔަންބޭބެއަށް ކުދިން ނުލިބޭތީ އަދި އަހަރެން ދުނިޔެއަށް ލޯހުޅުވާލި ވަގުތުން ފެށިގެންވެސް އެދެމަފިރިން އަހަރެންދެކެ ވަރަށް ލޯބިވާތީއެވެ. އެހެންވެ އެގޮތުން އަހަރެން ރަށުގައި ބެހެއްޓީ ބޮޑުދައިތައާއި ޅިޔަންބޭބެގެ އެދުމުގެ މަތިންކަމަށް ފަހުން މަންމަ ބުނެދިނެވެ.\nބޮޑުދައިތައާއި ޅިޔަންބޭބެ އަހަރެންދެކެ ވަރަށް ލޯބިވެއެވެ. ހީވާހީވުމެއް ނޫނެވެ. މަންމައާއި ބައްޕަ، މާލޭގައި ތިބެގެން އަހަންނަށް ބޭނުންވާ ހުރިހާ ކަމެއް ފުއްދައިދެއެވެ. ވަރަށް ކުޑައިރު އަހަރެންގެ އަމިއްލަ ބައިސްކަލެއް ހުއްޓެވެ. އަަހަރެން އެކަނި އުޅޭ އަމިއްލަ ކޮޓަރިއެއް ހުރެއެވެ. އެކޮޓަރީގައި ޓީވީއާއި ވީސީއާރް، އެކިވައްތަރުގެ ވީޑިޔޯ ޓޭޕް، ހޮޅިލެއްވޭ ލަވަޖަހާ އެންމެ މޮޅު ސެޓު، އެތައް ވައްތަރެއްގެ އެތައް ބައިވަރު ލަވަހޮޅި، ސީޑީ، އެންމެ ފުރަތަމަ ރަށަށް ގޭގެއަށް ލެވުނު ފޯނުލައިނުތަކުގެ ތެރޭގައި އެކޮޓަރީގައި ހުންނަ ފޯނުގެލައިން ހިމެނޭނެއެވެ. އަހަރެންގެ އަމިއްލަ ނިދާ އެނދާއި އަމިއްލަ އަންނައުނު ލާ ރީތި އަލަމާރިއާއި ރީތިވާ މޭޒާއި އަންނައުނާއި ރީތިވާ މޭކަޕު ސާމާނު، ކޮންމެ ހަވީރީ ހެދުމަކާ ގުޅޭ ފައިވާނާއި ބޫޓު، މިހެން ގޮސް ނަންހުސްކޮށް ހުރިހާ ސާމާނެއް ހުރެއެވެ.\nހަ އަހަރުގައި މަންމަމެން މާލެ ދިޔަފަހުން އަހަރެން ސުކޫލަށް ގޮސް އައިސް އުޅުމުގައި ދުވަހަކުވެސް ބެލެނިވެރިޔަކު ނުހުންނާނެއެވެ. އެއީ އަހަންނަށް މާބޮޑުކަމެއްވެސް ނޫނެވެ. އެންމެ ފުރަތަމަ އެކަން ދެރަވާ ކަމަކަށްވިޔަސް ފަހުން ފަހުން އައިސް އަހަރެން އެދެރަވުމަށް ހޭނިއްޖެއެވެ.\nއަހަރެން ބޮޑުވަމުން އައީ ސުކޫލުގައި ހުރިހާ ހަރަކާތަކާ ބައިވެރިވުމާއެކުވެސް މުޅި ސުކޫލުން އެއްވަނަ ރަންވަނަ ނަގަމުން އަންނަ ދަރިވަރުގެ ގޮތުގައެވެ. އިތުރުގަޑީގެ ހަރާކަތްތަކާއި ކުޅިވަރުގައިވެސް ބައިވެރިވަމެވެ. އަހަރެންގެ ހާއްްސަ އެކުވެރިންގެ ތެރޭގައި ރުހޫ، އިފާ އަދި މަލާ ހިމެނެއެވެ. މީގެތެރެއިން އިފާގެ ގެއަށް އަހަރެމެން އާންމުކޮށް ބައެއް ދުވަސްދުވަހު ކުޅެން ދަމެވެ. އެގޮތަށް ގޮސް އުޅޭއިރު އެގެއާއި ޖެހިގެން އޮންނަ ހުސްބިމަށް ވޮލީ ކުޅެން ދިއުމަކީ ވަރަށް ކުޑައިރުވެސް އަހަރެން ކުރާހިތްވާ ކަމެކެވެ.\nއަހަރެންގެ ހަޔާތުގެ އެންމެ މުހިންމު އެންމެ ބޮޑެތި ދުވަސްތައް، އެންމެ މުހިންމު ވަގުތުތައް އަހަންނާއި ކުރިމަތިލިއިރު އަހަރެންގެ ވާހަކަ އަޑުއަހާނެ، އަހަރެން ނޭނގިގެން ކަންބޮޑުވާ ކަންތައްތަކާ ބެހޭ މައުލޫމާތު އަހަންނަށް ބުނެދޭނެ އެއްވެސް މީހަކު ނެތެވެ. އަންހެން ކުއްޖަކަށްވީތީ އަހަންނަށް ހާސްވެ ބިރުގަންނަ ކަހަލަ ކަންތައްވެސް ދިމާވިއެވެ. ކުރާނެ ކަމެއްނެތީމަ ޑައިރީ ގާތުގައި އެކަހަލަ ވާހަކަތައް ކިޔައިދެނީއެވެ.\nއަހަރެންގެ ޅަފުރާ، ނުވަތަ ޗައިލްހުޑް ގެ އެންމެ ފަހު ދުވަހަކަށްވީ މާޗްމަހެއްގެ މެންދުރެވެ. ގޭދޮށުގައި އޮންނަ ވޮލީ ކޯޓުގައި ހިސާބުގަނޑުގެ ކުދިން ވޮލީ މެޗެއް ކުޅޭތީ އަހަރެންވެސް ޓީމުގައި ހިމެނެއެވެ. އުމުރުން ދިހައަހަރު ނަމަވެސް އަހަރެން ހުންނަނީ ތަންކޮޅެއް އިސްކޮޅުން ދިގުކޮށް ވަރަށް ސިއްހަތު ރަނގަޅުކޮށެވެ. މެޗުގެ މެދުތެރެއިން އަހަރެން ގެއަށް ދިޔައި ފިނި ފެންފުޅިއެއް ބަލައެވެ. ވޭތުވެދިޔަ އަހަރު ރަށަށް ކަރަންޓު ލިބެން ފެށުމާއެކު އަހަރެމެންގެ ގެއަށް އައިސްއަލަމާރިއެއް ގެނެސް މުޅި އަވަށަށް އައިސްފެން ލިބޭ ގޮތް ވަނީ ހަމަޖައްސައިފައެވެ.\nފެންފުޅި ހިފައިގެން ދުއްވައިގަތްތަނާ ބޭރު ގޯތިތެރޭގައި ތޮރާ ކޮށަން އިން މާމަ ބާރަކަށް ކޮންތާކަށްހޭ، އެހީމަ މިދަނީ ކުޅެންކަމަށާއި ނިމިގެން އަންނާނެ ކަމަށް ބުނެފައި އަނެއްކާވެސް ދާންކަމަށް ހީކޮށްލީމެވެ. އެކަމަކު ވަރަށް ނުރުހިފައި ހުރި މާމަ ތަށްޓާއި ތޮރާތައް ބަހައްޓާފައި އައިސް އަހަރެންގެ އަތުގައި ހިފައިގެން ގެންދިޔައީ ގިފިއްޔަށެވެ. ކުޑަ ގޮނޑިއެއް ބަހައްޓައި އޭގައި ބޭންދިއެވެ. އަދި ވަޅުން ނެގި ފެންދާނި ބިސްމި ކިޔާފައި އަހަރެންގެ ބޮލަށް އަޅައިލިއެވެ.\n"ބަލަމާމާއޭ. ހެދުމާއެކު ފެންއަޅަނީ ކީއްކުރަންހޭ އެހުމުން މަޑުން އިނދެ މާމަ ކިޔާގޮތަށް ފަހަތުން ކިޔާށޭ، މީގެ ފަހުން ތިގޮތަށް ބޭރުތެރެއަށް ނުކުމެ ފިރިހެންކުދިންނާއެކު އުޅުން ހުއްޓާލަންވީއޭ ކިޔައި އަހަރެން ފެންވަރުވަން ފެށިއެވެ.\nފެންވަރުވައި ނިމިގެން ކޮޓަރިއަށް ގެންގޮސް ކޮންމެވެސް އަރަބި އެއްޗެހިތަކެއް ކިޔަމުން އަހަރެން ރީތި ކުރަން ފެށިއެވެ. ވެގެން އުޅެނީ ކީއްކަން އެނގުނީ ދެނެވެ.\nއެދުވަހަކީ ދެރަވި ދުވަހެކެވެ. މަންމަ ހުންނަން ބޭނުންވި ދުވަހެކެވެ. މީ، މަންމަ ނެތުމުން އެހެންޏާ ދެރަނުވާ ވަރަށް ދެރަވެ ރޮވޭގޮތްވި ދުވަހެކެވެ. އަހަންނަށް މިވީ ކަމާ ބެހޭ ގޮތުން މާމައަށް ބުނެދޭން އެނގުނީ ނުވަތަ މާމަމެންގެ ވިސްނުން ހުންނަ ގޮތުން އަހަރެމެން ވަރުގެ ކުދިންނަށް އެނގެން ޖެހޭ ވަރަށް މާމަ ބުނެދިނެވެ. އެކަމަކު މަންމަ ހުރިނަަމަ އަހަރެން އިތުރަށް އޮޅުންފިލުވީމުހެވެ. މިހެންވީމަ ދެން ކަންތައް ކުރަންވާ ގޮތް އަމަލި ގޮތުން އެނގުނަސް ރައްކާތެރިވާންވީ ނުވަތަ ސަމާލުވާންވީ ކަންތައްތަކާއި އަދިވެސް ކިތަންމެ ކަމެކެވެ.\nއޭރެކޭ އެއްގޮތަށް މިހާރުވެސް ބައެއް ހިސާބުތަކުގައި ހޭލުންތެރިކަން ކުޑައެވެ. ދަރިންނާއި ދޮށްޓަށް ތިބޭ، އާއިލާގެ މީހުންނާ އޮންނަ ގުޅުން އެހާ ގާތެއް ނޫނެވެ. ހަގީގަތުގައި އަހަރެންގެ ނަޒަރުގައި ކުދިން ރައްޓެހިން ހޯދަން ގެއިން ބޭރަށް ދާކަށް ނުޖެހޭނެއެވެ. މައުލޫމާތު ހޯދަން މާދުރު މީހުން ގާތު އަހާކަށް ނުޖެހޭނެއެވެ. މިފަދަ ކަންތައްތަކާ ބެހޭގޮތުން، ބޮޑުވަމުން އަންނަ ކުއްޖާއަށް ބުނެދޭނީ އެކުއްޖާގެ މައިންބަފައިން ނުވަތަ ބެލެނިވެރިން ނުވަތަ ދޮށްޓަށް ތިބޭ އާއިލާގެ މީހުންނެވެ.\nއުމުރުން ދިހައަހަރުގައި އަހަރެން ބޮޑުކުއްޖަކަށް ވީއެވެ. ހަށިގަނޑަށް އަންނަ ބަދަލުތަކާއި މޫނަށް އަންނަ ތަފާތު ބަދަލުތަކާމެދު އެއްވެސް އެއްޗެއް ބުނެދޭނެ އެއްވެސް މީހަކު ނެތެވެ. އެކަމަކު ސުކޫލުގައި އޭރު އެކީގައި އުޅުނު ހުރިހާކުދިންހެން ދިޔައީ މިދުވަހާ ކުރިމަތިލަމުންނެވެ. އެހުރިހާ ކުދިންގެ ތެރޭގައި އެންމެ ނޭނގިފައި ހުންނާނީ އަހަންނެވެ. އެކަމަކު ދީނުގެ ކަންތަކުގައި އެނގެން ޖެހޭ ބައިތައް ބަރާބަރަށް އަހަންނަށް އެނގެއެވެ. އެހެންކުދިންގެ ފަރާތުން ލިބޭ މައުލޫމާތުން އަަހަރެން ނޭނގޭ އެއްްޗެހި ދެނެގަންނަމުން ދިޔައީމެވެ.\nހަމަ އެއަހަރެވެ. އެއީ ޖުލައި މަހުގެ 27ވިލޭރެއެވެ. އުމުރުގައިވެސް އަބަދުވެސް އަހަރެން ހަނދާން ހުންނާނެ ތާރީހެކެވެ. ސުކޫލުގެ އަހަރީ ދުވަސްކަމަށް ވެފައި އިނާމު ދިނުމުގެ ރަސްމިއްޔާތާއެކީގައި ކުރިއަށް ގެންދިއުމު ސަބަބުން ނިމުނީ ފުދޭވަރަކަށް ލަސްވީފަހުންނެވެ. ގާތްގަނޑަކަށް ނުވައެއް ޖަހާއިރަކީ އޭރު ރަށުތެރެ ނިދައި ހިމޭންވާ ގަޑިއެކެވެ.\nހުރިހާ ކުދިން ބަލައި އެކުދިންގެ ބެލެނިވެރިން ނުވަތަ އާއިލާގެ ކޮންމެވެސް މީހަކު އައިސް ހުއްޓެވެ. މުޅި ސުކޫލުން އެއްވަނަ އަދި އެހެން އެތައް ރަންވަނަތަކެއް ހާސިލު ކުރީތީ ބޮޑުދައިތައަށް ދައުވަތުވެސް ދެވުނެވެ. އެކަމަކު އެކަކުވެސް ނާދެއެވެ. ކަަމަކީ އަހަންނަށް އާކަމަށް ނުވިޔަސް ރޭގެ ގޮތުން ދެރަވިއެވެ. އެހާ ބައިވަރު ހަދިޔާތަކާއި ލިޔުންތަކާއި ހަނދާނީ ފިލާ ހޯދުމުން އެކަކުވެސް ނާދެއެވެ. މިރޭ ކޮންމެހެންވެސް ދާނަމޭ ބޮޑުދައިތަ ބުނީ ކީއްކުރަން ހެއްޔެވެ؟ އެކި ކަންކަމުގައި ބިޒީވީކަން ޔަގީނެވެ. މިރޭ ބޮޑުދައިތަ އުޅޭ ރކއ.ކޮމިޓީގެ ފަރާތުން ކުރިއަށްދާ ކޮންމެވެސް ކަމެއް އޮތީއެވެ. އާންމުކޮށް ނަޔަސް އަންނާނަމޭ ބުނެފައި އޮތުމާއި އަދި އަމުދުން މިހާ ލަސްވުމުން އަންނާނެކަމަށް އަހަންނަށް ކުރެވުނީ ކުށްހީއެކެވެ. އެމޮޔަ އުއްމީދުގައި އެތާގައި ނުހުރެ ގެ ހުންނަ ހިސާބުގެ ބަޔަކާއެކު ގެއަށް ދެވުނު ނަމައޭ ހިތަށްއެރިއެވެ.\nހުރިހާ އެއްޗެހި އަޅާފައި ހުރި ބޮޑު ރަތްކޮތަޅު ހިފައިގެން އާންމުކޮށް ގެއަށްދާ އަތިރީ މަގުން ގެއަށް ދިއުމަށް ހިނގައިގަތީމެވެ. މަގަކީ އަހަންނަށް ފަރިތަ މަގެކެވެ. އަބަދާއި އަބަދު ހިނގާ ހިނގާ ލޯމަރައިގެން ހުރެވެސް ދާން ފަރިތަވެފައިވާ މަގެކެވެ.\nސަހަރާ ހުރަސްކޮށް ފަޅުގޯއްޗާއި ގަސްތައް ކައިރިންލާފައި ދަނިކޮށް ކުއްލިއަކަށް ގަސްބޮނޑި ތެރެއިން ނުކުތް އަތްތަކެއް އަހަރެންގެ ގައިގައި ހިފައި ގަސްތަކުގެ ތެރެއަށް ދަމައިގަތެވެ. ހަޅޭއްލެވުމަށް ހުޅުވާލި އަނގައަށް ބާރު ހުރި ފޮތިގަނޑަކުން ބަންދުކޮށްލުމާއެކު ބިންމައްޗަށް ވައްޓާލައިފިއެވެ. އަހަރެންގެ ދެއަތާއި ދެފައިގެ މައްޗަށް އަރައި ހުރީ ބާރު އެންކަލްތަކަކުންނެވެ. އެވަރުގެ އަނިޔާއެއް އަހަންނަށް ދޭން ޖެހުނީ ކީއްވެގެން ކޮންކަމަކާ ހެދިކަމެއް ނޭނގެއެވެ. އަހަރެން ބޮޑު ކުއްޖަކަށްވީ މީގެ ތިންމަސް ކުރިންނެވެ. މިހާ އަވަހަށް ބަގީޗާގައި އިން ނުފޮޅޭ މާ ވަގުތުގެ ކުރިން ފިޔަތައް ހުޅުވައި ފޮޅުވާލަން މަސައްކަތް ކޮށް އެމަލުގެ ނާޒުކުކަން ފިސްފިސްކޮށް ޗިސްކޮށްލައިފިއެވެ.\nއަހަރެންގެ އިއްފަތްތެރިކަމަށް އަރައިގަތީ އެކަކަށްވިޔަސް އަނިޔާ ކުރުމާއި ވޭންދެނިވި ބިރުވެރި ސަޒާ ދިނުމުގައި ބާކީ ތިބިމީހުން ހިއްސާވިއެވެ.\nއަހަރެންގެ ގައިމައްޗަށް އޮއްސާލީ ދިރޭ ކުރަފިތަކެކެވެ. އުދުހޭ ކުރަތްޕެވެ. އޭގެސަބަބުން މިއަދުގެ މިހިނދުކޮޅުވެސް އުދުހޭ ކުރަތްޕެއްގެ ފިޔައިގެ އަޑުއިވުނަސް އެއީ ކޯޗެއްކަން އެނގި ބިރުން ފިތްކަޑައިގެންދާހާ ވެއެވެ. ކިިތަންމެ ކުޑަނަމަވެސް ދިރޭ ސޫތްޕެއް ފެނިއްޖެނަމަ އަހަރެން މިއަދުވެސް ވަރަށް ބިރުގަނެއެވެ.\nކުރަފިތަކުން ސަލާމަތްވާން މަސައްކަތްކުރަމުން ދިޔަދިޔުމުގެ ތެރެއިން އަހަރެންގެ ހޭވެރިކަން ނެތުނީއެވެ. އަހަންނަށް މީހުން ވަކިވެ ތަންދޮރު އެނގޭވަރުވީ އަނެއްދުވަހުގެ އިރުއޮއްސެންދަނިކޮށެވެ. ބޮޑުދައިތަ ބުނި ގޮތުން ނަމަ އަހަރެން އިނީ އެނދާއި ފާރާ ދޭތެރޭ ގުޅަވެގެން ފިލައެވެ. ކޮޓަރީ މޭޒުމަތީގައި އިނާމުތަކާއެކު ހަދިޔާތައް ހުއްްޓެވެ. އަހަރެންނަށް އެނގޭހާވެސް ކަމަކީ އެއީ އަހަރެންގެ ކޮޓަރި ހުންނަނީ ގޭގެ ގޯތިތެރޭގައި ގޭގެ އެތެރެގެއާ ވަކިންކަން އެނގޭ މީހަކު ކުރިކަމެއްކަމެވެ. އެކަން ޔަގީންވާ ގޮތަކީ އަހަރެންގެ ޔުނިފޯމް ބަދަލުކުރުވައި އަހަރެންގެ ހެދުންތަކުގެ ތެރެއިން ކޮންމެވެސް ހެދުމެއް ލައްވައި ކޮޓަރީގެ އެނދުގައި އަހަރެން ބާއްވާފައި އޮތުމުންނެވެ. އަހަރެން އެރޭ ލައިގެން ހުރި ޔުނީފޯމެއް ނެތެވެ. އިތުރު ހަތަރު ޔުނީފޯމް އަލަމާރީގައި އޮތެވެ.\nއޭގެ ފަހުން ސިއްސައިގެން ދިއުމާއި ނިދީގައި ރުއިމާއި ބައެއްފަހަރު އަޑުންއަޑުނަގައި ރުއިން އާންމުކަމަަކަށްވުމުން އާއިލާގެ މީހުންނަށް ހީކުރެވުނީ އަހަރެން އެރޭ ގެއަށް އައިމަގުމަތީ ޖިންނި އަވަލީކަމަށެވެ. ފަރުވަދޭން ގެނައި ފަންޑިތަވެރިޔާ އާއިލާގެ ލަފަޔަށް ޔަގީންކަން ދިނެވެ. ސަހަރާ ކައިރިން އަންނަނިކޮށް ކައްޑެވި އަހަންނާ އަޅައިގަތީޔޯލައެވެ. އަހަންނަށް ފާޑުފާޑުގެ ތަށި ގިރާފައި ބޯންދިނުމާއި ދުން އެޅުމާއި ތަވީދު އެޅުންވެސް ފަރުވާގެ ތެރޭގައި ހިމެނުނެވެ. އެއީ ހޭލުންތެރިކަމެއް ނެތުމާއި ބޯދާ ފިކުރުގެ ސަބަބުން ދިމާވިކަމެކެވެ.\nއޭރު އަހަރެންގެ ބެލެނިވެރިންނަކީ މާމައާއި ބޮޑުދައިތައެވެ. އެމީހުންނަކަށް އަހަރެންގެ ކަނދުރާގައި ވަކިއެޅިފައި ހުރި ތަނެއް ބޯދުޅަވެފައި އަދި ގައިގައިވެސް އަނިޔާގެ ނިޝާން ތަކެއް ހުރިކަމެއް ފާހަގައެއް ނުކުރެވުނެވެ. އަދި އެފަދަ ޖިންސީ ގޯނާއެއްގެ ޝިކާރައަކަށް އަހަރެން ވީކަމެއް އަހަންނަށް އޭގެން ވީ ގެއްލުމާއި ދިމާވިހާ ކަންތައް އެމީހުންނަކަަށް ފަހުމެއް ނުވިއެވެ. ކިޔައިދޭކަށްވެސް އަހަންނަކަށް ނޭނގެއެވެ.\nއެތައް ހާލަކުން އަހަރެން ހިތްވަރުކޮށްފައި ހަށިގަނޑު ކޮޅަށް ނަގައި ދުނިޔޭގެ ހަގީގަތާ ކުރިމަތިލީމެވެ. އެއްވެސް މީހަކަށް އެރޭގެ ވާހަކަ ކިޔައެއްނުދެމެވެ. އަހަރެން އެވާހަކަ ކިޔައިދޭނީ ވަކިކާކަށް ހެއްޔެވެ؟ އާއިލާގެ ތެރޭގައި އަހަރެންގެ ވާހަކަ ހިއްސާކޮށްލާނެ މީހެއް ނެތްއިރު ބޭރުތެރެއިން ވަކި މީހަކު ވެދާނެހެއްޔެވެ؟\nކޮންމެއަކަސް އަހަރުތައް ފާއިތުވަމުން ގޮސް ރަށުން ކިޔެވެން ހުރި ވަރަކަށް ކިޔަވައިގެން މާލެއަށް ބަދަލުވީ އިތުރަށް ކިޔެވުމަށްޓަކައެވެ. މަންމައާއި ބައްޕަ އަދި ދޮށްޓަށް ހުރި ބޭބެއާއި ފަހަރީގެ ހަމަޖެހޭ ދިރިއުޅުމުގެ ތެރެއަށް އަހަރެން ވަނުމުން ދެން ޖެހެން ފެށީ އާންމުކޮށް ގޭގޭގައި ޖެހޭ މައްސަލަތަކެވެ. ހަރަދުބޮޑުވުމާއި ބިލުތަކަށް އަރާވަރު އިތުރުވުމެވެ. އަނެއްކޮޅުން މަންމައާއި ބައްޕަގެ ކޮޓަރީގައި އުޅެން ޖެހުމުން، ހަތަރުފާރުން އެތެރޭގައި ފޮރުވިފައި އޮންނަ ކޯޅުމުން ބައެއް، އަހަންނަށް އޭގެ ރޯޅިވެސް އަންނަން ފެށިއެވެ.\nމިކަހަލަ ސަބަބުތަކާ ހެދި އަހަރެން ރައްޓެހިންނާއެކު ގެއިން ބޭރުގައި އުޅެން ފެށީމެވެ. މާތް ﷲ އިރާދަކުރެއްވިޔަތީ މަގު އޮޅި ގެއްލި ހަލާކުވެގެން ނުގޮސް، ކޮންމެ ހާލެއްގައިވެސް އަހަރެން އިސްލާމްދީނުގެ މެދުމިނުގެ އީމާންތެރިކަމުގައި ހިފަހައްޓަމެވެ. މަސްތުވާތަކެއްޗާއި ފައިސާ ހޯދުމަށް ކަޅުބާޒާރަށް ވެއްޓުން ފަދަ ކަންތަކުން އަހަރެންގެ ނަސީބުރަނގަޅުކަމުން ސަލާމަތްވެއެވެ. ނަމަވެސް ދުންފަތުގެ އިސްތިއުމާލު ކުރެވުނެވެ. ކުޑައިރު ވަރަށް ފޯރާ، ބޭނުން ކޮންމެ އެއްޗެއް ލިބެމުން އައި އަހަރެން ވަރަށް ބޮޑަށް ނިކަމެތި ފަގީރަކަށް ވިއެވެ.\nއެހެންވިޔަސް ކޮންމެ ހާލެއްގައިވެސް ކިޔެވީމެވެ. ރައްޓެހި ކުދިންގެ ހެދުން ލައިގެން އެގޭގޭގައި ނިދައިވެސް އުޅުނީމެވެ. އެކުދިން ބޭނުންކޮށްފައި ހުންނަ ބޫޓަށް އަރައިގެން ސުކޫލަށް ދިޔައިމެވެ. އެގޮތަށް ކުދިން ބޭނުންކޮށްފައި ހުންނަ ފޮތާއި އެހެންވެސް ސުކޫލަށް ބޭނުން ހިފޭ ސާމާނު ބޭނުން ކުރީމެވެ. އެންމެ ހިތްދަތިވާ އެއްކަމަކީ ބައެއް މަސްމަހު ފައިސާ ނެތިގެން މަހަކު އެއްފަހަރު ގަންނަން ޖެހޭ ޒަރޫރީ މަޖުބޫރު މާއްދާ ގަންނާނެ ފެންވަރު ނެތިގެން ބޭނުން ކޮށްފައި ހުންނަ ގަޔަށް ބާރުވެފައި ހުންނަ އުއި ފޮތީގެ ހެދުންތައް ހަލާކުކޮށްގެން އޭގެންވެސް ފޮތިބޭނުން ކުރަން ޖެހުނެވެ.\nމިދަތި އުނދަގޫ ހާލަތުން ސަލާމަތްވުމަށް މީހަކާ އިނުމަށް ގަސްދުކުރީމެވެ. އޭރު އޭލެވެލްގެ ނަތީޖާ ލިބެން ދުވަސްކޮޅެއް އޮތެވެ. އަހަރެންދެކެ ލޯބިވެގެން އަހަންނަށް ތައުރީފުކޮށްފައި ސަލާމާއި ނޯޓު ފޮނުވާ އެތައް ޒުވާނަކު ތިއްބެވެ. ކުޑައިރުގެ އެހާދިސާގެ ލަދަށް ބިރަށް ހުސްހަށިބައިކޮށް އުޅުނަސް ދެން ބޭނުންވީ މީހަކާ އިންނާށެވެ.\nދީނަށް ލޯބި ކުރާ، ފޯރާ ގަދަރުވެރިއާއިލާއެއްގެ ޒުވާނަކާ ކައިވެނިކޮށްފީމެވެ. އެކަމަކު ހީކުރި ގޮތާ ހިލާފަށް އެއީ އަހަންނަށް ދިމާވި އިތުރު އުނދަގުލެކެވެ. އަހަރެންގެ ނިދީގައި ޖެހޭ މައްސަލަތަކާއި އެކީގައި އުޅުމުގައި ދިމާވާ ބިރުގަތުން، ހާސްވުން، ފޮޅުވާލާފައި ދުރަށް ދިއުން، ރުއިމާއި ބިރުގަތުން، މިކަންތައްތައް ހަމައެކަނި ބޭސްފަރުވާއިން ރަނގަޅު ކުރެވޭނެކަމަށް އޭނާ ނިންމިއެވެ. އެންމެ ފަހުން އަހަރު ދުވަސްވިތަނާ ރީތިގޮތުގައި އަހަރެން އޭނާއާ ވަކިވީމެވެ.\nވަރިވެގެން އަނބުރާ ގެއަށް އައުމުން އަނެއްކާވެސް އެއްކަލަ މައްސަލަތަކުގެ ތެރެއަށް ވަންނަން ޖެހިއްޖެއެވެ. އަހަރެންގެ އުމުރުން 25އަހަރުގެ އުފަންދުވަސް ފާހަގަކުރުމަށް ކުރީގެ އެކުވެރިންނާ ބައްދަލުވެ ރަށުގައި ދެދުވަހަކު މަޑުކޮށްލަން ދިޔަ ދަތުރުވީ މުޅި އުމުރަށް އަހަރެން އިތުރު ވޭނެއް އުފުލަން ޖެހުނު ދަތުރަކަށެވެ. އިފާގެ ބޮޑުބޭބެމެން ވަރަށް ރައްޓެއްސެވެ. އުފަންދުވަހުގެ ހަދިޔާއެއް ދޭން ބައްދަލު ކުރުމަށް ބުނެ ގުޅީ އިފާގެ ބައްޕައާއި އެއްބަނޑު ތިން ފިިރހެނުންނާއި އިފާގެ ދެބެންގެދެދަރި ކުއްޖެކެވެ. އެއްވެސް އިތުރު މީހަކާ ނުލައި އައުމަށް ބުނުމުންވެސް އަހަންނަކަށް މާބޮޑު އެއްޗެއް ނުވިސްނެއެވެ. އެއީ ކުޑައިރުއްސުރެ އެނގޭ ދަންނަ މީހުންވިއްޔާއެވެ. އޭގެ ތެރެއިން އެންމެ މީހަކަށްނޫނީ އަހަރެން އެންމެނަށްވެސް ގޮވަނީ ބޭބެ ކިޔައިފައެވެ.\nކުޑަކުޑަ ސަޔެއް “ޓޭސްޓީ ކެފޭ” ގައި އޮތެވެ. ދެއްކި އެކި ވާހަކަތަކުގެ ތެރޭގައި ކުޑައިރު އަހަރެން ހުސެންގެ މޫނުމަތީގައި އެތިފަހަރެއް ޖެހިވާހަކައެވެ. އަހަރެން ރަކިވެފައި ސޮރީއޭ ބުނީމެވެ. އެބުނާ ދުވަހަކު އެހަތަރު މީހުން އެގޭ ފާރުމަތީ ތިބެފައި އަހަރެން ހުރަސްކުރަނިކޮށް ހުސެން ފުންްމާލައިގެން އައިސް އަހަރެންގެ ކޮލުގައި ވިކައި އިސްތަށިގަނޑަށް ދަމައި ހެދިއެވެ. އައި ރުޅީގައި އަތްމަޅައިލުމުން ޖެހުނީ ހުސެންގެ އަނގަމަތީގައެވެ.\nހުސެން އަހަންނާ ކުރީ މަޖާ ސުވާލެކެވެ.\n“ތަންނު އަދިވެސް ހާދަހާ ރީއްޗޭ. މިހާރު ޑިވޯސްއެއްނު. މަށާ މެރީ...”\nއަހަންނަށް ހީނގަނެވުނެވެ. ހުސެންބޭބޭ މޮޔަވީހޭ އަހަރެން ގެނައީ ތިވާހަކަ ދައްކަންހޭ ބުނެ އަހަރެން ދެއަތުން ހޯހޯއޭ ބުނެ އަތްހޫރީމެވެ. އަހަރެން އެހެން ބުނުމުން އެމީހުންގެ އަޑު މަޑުވެ މުޅި ތަން ހިމޭންވެއްޖެއެވެ. ދެން ކިޔައިދިނީ އެމީހުން އެދައްކަން އުޅޭ ވާހަކައެވެ. ތިންމީހުން ހައްޖަށް އަދި އެންމެ ހަގު އަލީ އުމުރާއަކަށް ދާން ފުރާތީ އަހަރެންގެ ހިތްހަލާލު ހޯދަންބޭނުންވެެގެންނެވެ.\nއަނެއްކާވެސް އަހަންނަށް ހީނގަނެވުނީއެވެ، އެކަމަކު ހުނުން ހުއްޓި އަހަރެން ގަބުއަރައި ދެލޯބޮޑުވެ ކަރުގައި އަޑާއި ނޭވާ ތާށިވީ ދެން ހުސެން ބުނި ވާހަކައިންނެވެ. ހުސެން ބުނި ގޮތުގަ އަހަރެންގެ ފޮނިމީރު ލިބުނީ ހުސެންއަށްވީމަ އަަހަރެންގެ ފިރިއަކަށްވާން އެންމެ އައުލާކަންބޮޑީ އޭނާއަށެވެ. އަހަންނަށް އެރޭ ދިމާވި ހާދިސާ އެނގޭނީ އެކަން ކުރި މީހުންނަށާއި އަހަންނަށެވެ. ދެން އެންމެ މޮޅަށް ހުރިހާ ކަމެއްމެ ދެނެވޮޑިގެންވާ މާތްރަސްކަލާނގެއަށެވެ. އެހެންވިއްޔާ އެރޭގެ….އަހަންނަށް އިނދެވުނީއެވެ. އެމީހުން ފަހަރަކު މީހަކަށް ދެއްކި ވާހަކަތައް އަހަންނަށް އިވުނީ މާދުރުން ކަހަލައެވެ.\nމިއީ ފިލްމެއް ޑްރާމާއެއް ނުވަތަ ވާހަކައެއް ނޫނެވެ. މިއީ ހަގީގީ ދިރިއުޅުމެއްގެ ވާހަކައެވެ. އަނިޔާވެރިން ތިބީ ކުރިމަތީގައެވެ. އެއީ ކޮންބައެއްކަން ނޭނގޭތީ އެއްގޮތަކުން އަހަރެން އުޅުނީ ވަރަށް ހަމަޖެހިގެންނެވެ. އެކަމަކު އެންމެ ފަހުން އެކުޑަކުޑަ ހިތްހަމަޖެހުންވެސް ދިޔައީއެވެ.\nރޯންވީކަމެއް ހޭންވީކަމެއް އަޑުންއަޑުނަގައި ހަޅޭއްލަވަންވީކަމެއް އަހަންނަކަށް ނޭނގުނެވެ. ޔާރައްބިކަލާކޯއެވެ. އިންސާނުންގެ ތެރޭގައި ހައިވާނުންނަށްވުރެވެސް ދަށުދަރަޖައިގެ މީހުން މިއުޅެނީނޫންހެއްޔެވެ؟ ހައިވާނުން އެއެއްޗެހީގެ ކުދި ދަރިންކޮޅު، އެއީ ކޮންމެ އެއްޗެއްގެ ދަރިއަކަސް ވަކި އުމުރަކަށް ދާންދެން ނުހަނު ރައްކާތެރިކަމާއެކު ސަލާމަތުން ހިމާޔަތްކޮށްދީގެން ގެންގުޅެއެވެ. އެވަރުވެސް އަހަރެމެން ބުއްދީގެ ނިއުމަތް ލިބިފައިވާ އިންސާނުންނަކަށް ނުވެއެވެ. ޝައިތާނާވެސް މިފަދަ އިންސާނުންނާ ހިސާބުން މަލާމާތްކޮށް އަވަހަށް ޖާނާއިގެން ސަލާމަތްވޭތޯ ‘ތިމަންނާއަށްވުރެންވެސް ނުބައި ބައެއްތާއޭ’ ބުނެ އަވަހަށް ފިލާނެއެވެ.\nއަހަރެން މަޑުމަޑުން ތެދުވީމެވެ. އަދި ދާން ހިނގައިގަތީމެވެ. އެހެންނަމަވެސް މަޑުކޮށްލާފައި އެނބުރި އަހަރެން ބުނެލީމެވެ. އަހަރެން މާފުކޮށް ހިތްހަލާލުކުރުމުން މަށަށް ލިބޭނީ ކޮންއެއްޗެއް ހެއްޔެވެ. މަގޭ ގެއްލުނު ޅަފުރާއާއި އަދިވެސް ކުރިއަށް ނުގޮސްގެން މިއުޅޭ ދިރިއުޅުން އަމާން އޮމާން އެއްޗަކަށް ހެދޭނެ ހެއްޔެވެ. އެހެންނޫނަސް މާފު ކުރުމުން އެކަންތައް ހަނދާން ނައްތައިލެވޭނެނަމައެވެ. އާއެކެވެ. ކޮންމެ ދިރިއުޅުމެއްގައިވެސް މާފު ނުކުރެވޭނެ، ހަނދާން ނުނެތޭނެ ކަންތައްތަކެއް ހުންނާނެއެވެ. މިއީ އަހަރެންގެ ދިރިއުޅުމުގެ އެކަންތައް ކަމަށް ޔަގީންކޮށްލާށެވެ.\nގެއަށް ދިޔަ މަގުމަތީގައި އަތިރިމައްޗަށް ނުކުމެ ގޮނޑުދޮށަށް ފޭބީމެެވެ. މީހެއްގެ ހިލަމެއް ނެތް ފަޅު ހިސާބެކެވެ. ބޮލުގައި އަތްއަޅައިގެން އަޑުގެ ނެތްތަނަށް ހޭރިރޮއިގަތީމެވެ. އަހަރެންގެ ގައިގައި އެވަގުތުވެސް އެއްކަލަ ރޭގެ ތަދުތަކާއި ވޭންތައް އެޅި ކަހަލައެވެ. މިފަދަ ޝައިތާނީ އަމަލުތައް ކުރާ ފިރިހެނުން އެމީހުންގެ ހިތުގައި އަންހެނުންނާމެދު އެއްވެސް ކުލުނެއް ނެތްތާނގައި ވިސްނައިވެސްނުލާ ކަހަލަައެވެ.\nކޮންމެ އަންހެނަކީވެސް ކޮންމެވެސް މީހެއްގެ މަންމައެކެވެ. ކޮންމެވެސް މީހެއްގެ ދަރިއެކެވެ. ދައްތައެކެވެ. ކޮއްކޮއެކެވެ. ގައިމު އެފަދަ ފިރިހެނުން ދުނިޔެއަށް އަންނާނީވެސް ކޮންވެސް އަންހެނެއްގެ ރަހިމުގައި އޮވެފައެވެ. އެމީހުންގެ ލޯބީގެ އުފާތައްވެސް ލިބޭނީ އަންހެނެއްގެ ފަރާތުންނެވެ. އެމީހުންނަށް ވާރިސެއް ދޭ ދަރިންވެސް ލިބޭނީ އަންހެނެއް މެދުވެރިކޮށެވެ. ވީއިރު އަންހެނަކަށް އެފަދަ އަނިޔާއެއް ދޭއިރު ހަމައެއްވެސް އެއްޗެއް ނުވިސްނޭބާވައެވެ. މާދަމާ ތިމާގެ ދަރިފުޅަށް މީހެއްގެ ފަރާތުން މިފަދަ ކަމެއް ދިމާވެއްޖެއްްޔާ ތިމާގެ ގައިގައި އަޅާނެ ވޭން ހިތަށް ނާރަނީބާވައެވެ.\nއޭގެ ފަހުން މާލެއައިސް އުޅެން ފެށީ މުޅިން ތަފާތު މީހެކެވެ. އަހަރެން ވަރަށް ބޮޑަށް ބަލިވާން ފެށިއެވެ. ގިނަގިނައިން އައިޖީއެމްއެޗްގު އީއާރްގައި އަހަރެން އޮންނަންޖެހެން ފެށިއެވެ. އަހަރެންގެ މިހާރުގެ ފިރިމީހާ އަދި އަހަރެންގެ ކުދިންގެ ބައްޕައާ ބައްދަލުވީ އައިޖީއެމްއެޗު ކެންޓީނުންނެވެ. އަތުގައި ގުޅާފައި ހުރި ކެނިއުލާއަށް ތަދުވާވަރުން ދޮރު ނުހުޅުވިގެން އުޅެނިކޮށް އައިސް އެހީތެރިވެ ތައާރަފުވެލިއެވެ.\nއަހަންނަށް ހެޔޮލަފާ އިންސާނަކާ ބައްދަލުވީއެވެ. ތެދަށް ބުނަންޏާ ހަޔާތުގައި ފުރަތަމަ ފަހަރަށެވެ. ވިސްނުންތޫނު، ކަންތަކުގެ ނުފެންނަ ފުށްވެސް ދެނެގަންނަ، މީހާ ފަސޭހަކަމާއެކު ދަސްކޮށްލާ ފިރިހެނެކެވެ. ހިމާޔަތާއި ރައްކާތެރިކަމާއި އަމާންކަން އޭނާ ގާތުގައި ހުރުމުން އިހުސާސްވެއެވެ. ހޮސްޕިޓަލުގައި އަހަރެންގާތު ހޭދަކުރި ފަސްދުވަސްތެރޭ އޭނަ އަމިއްލައަށް އަހަރެންގެ މައްސަލަތަކާއި ނިދީގައި އަަހަރެންގެ ކަންތައް ހުންނަ ގޮތުން އަހަރެންގެ ޅަދުވަހުގެ ކަންތައް ދެނެގަތީ އަހަރެން ގާތު އެއްވެސް ސުވާލެއް ނުކޮށް އޭނަ އަމިއްލައަށެވެ. އަހަރެންގެ ގޮތްހުސްވެ އުއްމީދުކެނޑިފައިވާ ހަޔާތަށް އަލިކަމަކާއެކު އެހީގެ އަތެއް ފޯރުކޮށްދިންމީހަކީ އެއީއެވެ.\nއަހަރެންގެ މިހާރުގެ ކާމިޔާބު ދިރިއުޅުމުގެ ހަގީގީ އެހީތެރިއަކީ އަހަރެންގެ މިތިންކުދިންގެ ބައްޕައެެވެ. އަހަރެންގެ ހަޔާތުގެ ނާ ބިރުވެރި، ހުޅިލާ ބޮޑެތި ރާޅުތަކުން ސަލާމަތްކޮށްގެން އަމާން އޮމާން ރައްކާތެރި އައްސޭރިއަކަށް ގެނެސްދިނީ މިހާރު އަހަރެންގެ ހިތުގެ އެންމެ ފުންމިނުން އެމީހެއްދެކެ އިންތިހާއަށް ލޯބިވާ ފިރިމީހާއެވެ. އަހަރެންގެ ހަޔާތުގެ ނުދައްކާ ވާހަކަ އެންމެ ފުރަތަމަ ހިއްސާ ކުރި މީހަކީ އެއީއެވެ. ދެން އެވާހަކަތައް ކިޔައިދިނީ އަހަރެންގެ އެކުވެރިއަކަށެވެ. އެއީ މުޖުތަމައު ހޭލުންތެރި ކުރުވުމަށް އެހީއަކަށް ވެދާނެކަމުގެ އުއްމީދުގައި މިވާހަކަ ލިޔެ ކިޔުންތެރިންނާ ހަމައަށް ފޯރުކޮށްދޭ ފަރާތަށެވެ.\nމިކަހަލަ ކިތަންމެ ކަންތައްތަކެއް އަޅުގަނޑުމެންގެ މުޖުތަމައުތެރޭގައި ހިނގަމުން އެބަދެއެވެ. ކޮންމެ ދުވަހަކުވެސް ކޮންމެވެސް އާ ދިރިއުޅުމެއްގައި ނުދައްކާ ސިއްރުކުރެވޭ ވާހަކަތައް އުފަންވާނެއެވެ. މިފަދަ ކަންތައްތަކުން ދަރިން ސަލާމަތްކޮށް މުޖުތަމައުގައި އެކުދިން ރައްކާތެރި ތިމާވެށްޓެއްގައި ބޮޑެތިވާ ކުދިންނަށް ހެދުމަށް ކޮންމެ މީހަކުވެސް އެމީހެއްގެ ފަރުދީ ޒިންމާ އަޑާ ކުރާނަމަ މިފަދަ ކަންތައްތަކުން މުޖުތަމައު ސަލާމަތްކުރެވޭނެއެވެ. މުޅި ދުނިޔޭގައި ވެސް އަދި ރައްޖޭގައިވެސް ކުޑަކުދިންނަށް ކުރާ އަނިޔާއާއި ޖިންސީ ގޯނާތައް ކަމާބެހޭ ފަރާތްތަކަށް ހުށަހެޅޭ މިންވަރަށްވުރެ ފޮރުވައި، ސިއްރުކުރެވޭ މިންވަރު ގިނައެވެ. އެހެންނަމަވެސް ކޮންމެ މީހަކަށްވެސް ހެޔޮހިތަކާއެކު ކޮންމެވެސް ސިފައެއްގައި އެހީގެ އަތެއް އެފަދަ ކުދިންނަށް ދިއްކޮށްލެވޭނެއެވެ.\nމިހެން ކަންތައް ދިމާވާން ޖެހެނީ ހޭލުންތެރިނުވުމާއި ބުނެދިނުމުގައި ދަތިހުރަސްތައް ހުރުމާއި އެނގިގަތުމުގައި ފަހުމުވުމުގެ މައްސަލަތައް ހުރުމާއި ކަންތައްތަކަަށް ލޯހުޅުވި ތަރައްގީވެފައިއޮތަސް ބުއްދިއާއި ވިސްނުން ތަރައްގީވެ ތަމައްދުންވެ ތަހުޒީބުނުވުމުންނެވެ. މިވާހަކައިންވެސް އިބުރަތެއް ހާސިލުކޮށް މިފަދަ ކަންތައްތަކަށް ސަމާލުވެ އިތުރަށް ދުނިޔެއާ ކުރިމަތިލާނެ ހިތްވަރު ނެތިއްޔާ އެހިތްވަރު ލިބިގަތުމަށްވެސް މިވާހަކަ ފުދޭނެކަމަށް އުއްމީދުކުރަމެވެ. އަދި ގޮތް ހުސްވެފައިވާ މާޔޫސީގެ ދުނިޔެއިން ބޭރަށް އެހީގެ އަތެއް ލިބޭތޯ ނުުކުތުމަށް ހިންދެމިލާފަ ތެދުވާށެވެ.\nއެޑިޓަރުގެ ނޯޓު: މިއީ ރާއްޖޭގައި ހިނގާފައިވާ ހަގީގީ ހާދިސާއެކެވެ. ބައެއް ނަންތަކަށް ބަދަލު ގެނެސްފައިވާނެއެވެ.\nގުޅޭ ޓެގު އަންހެނުން ކުޑަކުދިންނަށް ކުރާ ޖިންސީ ގޯނާ ކުށް ޖިންސީ ފުރައްސާރަކުރުން


SunOnline: Dhivehin ah on arrival Visa libey ebbasvumehgai soi kuran Shahidh Russia ah\nދިވެހީންނަށް އޮން އެރައިވަލް ވިސާ ލިބޭ އެއްބަސްވުމެއްގައި ސޮއި ކުރަން ޝާހިދު ރަޝިއާއަށް\nނަޖާހު މަސްއޫދު 24 Jun 2019, 12:00\nފޮރިން މިނިސްޓަރު އަބްދުﷲ ރަޝިއާއަށް ޝާހިދު ފުރާވަޑައިގަތުމުގެ ކުރިން -- ފޮޓޯ/ ފޮރިން މިނިސްޓްރީ\nރަޝިޔާއިން ދިވެހީންނަށް އޮން އެރައިވަލް ވިސާ ލިބޭ އެއްބަސްވުމެއްގައި ސޮއި ކުރެއްވުމަށް ފޮރިން މިނިސްޓަރު އަބްދުﷲ ޝާހިދު ރަސްމީ ދަތުރުފުޅެއްގައި ރަޝިއާއަށް ފުރާވަޑައިގެންފި އެވެ.\nޝާހިދުގެ ދަތުރުފުޅުގައި ރަޝިޔާގެ ފޮރިން މިނިސްޓަރު ސަރްގޭ ލަވްރޯފް އާއި ބައްދަލުކުރައްވައި ދެ ގައުއުމުގެ މެދުގައި އޮތް ޒަމާންވީ ގުޅުން އިތުރަށް ހަރުދަނާކުރުމާއި ބެހޭ ގޮތުން މަޝްވަރާކުރައްވާނެ އެވެ.\nމިއީ ދިވެހިރާއްޖެއާއި ރަޝިޔާގެ ހާރިޖީ ވަޒީރުން ބައްދަލުކުރައްވައި، ދެގައުމުގެ ގުޅުން ބަދަހިކުރުމާއި ގުޅޭ ގޮތުން މަޝްވަރާކުރައްވާ ފުރަތަމަ ފަހަރެވެ.\nޝާހިދުގެ ދަތުރުފުޅުގައި ދެގައުމުގެ ރައްޔިތުންނަށް، އެއް ގައުމުން އަނެއް ގައުމުގައި ވިސާ އެގްޒެމްޕްޝަންގެ އިންތިޒާމް ހަމަޖެއްސުމުގެ އެއްބަސްވުމެއްގައި އެ ދެ ބޭފުޅުން ސޮއި ކުރައްވަން ވަނީ ހަމަޖެހިފަ އެވެ. މި އެއްބަސްވުމުގެ ދަށުން ދިވެހި ރައްޔިތުންނަށް 90 ދުވަހުގެ އޮން އެރައިވަލް ވިސާ ރަޝިޔާއިން ލިބޭނެ ކަމަށް ފޮރިން މިނިސްޓްރީއިން ބުންޏެވެ.\nރަޝިއާ އަކީ މިހާރުވެސް ގިނަ އަދަދެއްގެ ދިވެހިން ދަރިވަރުން މެޑިސިން ކިޔަވާ ގައުމެކެވެ.\nމިނިސްޓަރ ޝާހިދުގެ އަރިހުގައި މި ދަތުރުފުޅުގައި ބައިވެރިވެވަޑައިގަންނަވަނީ ފޮރިން މިނިސްޓްރީގެ ސްޓޭޓް މިނިސްޓަރު އަހުމަދު ހަލީލް އާއި ރާއްޖެއިން ޖަރުމަނަށް ކަނޑައަޅުއްވާފައި ހުންނަވާ ސަފީރު އަހުމަދު ލަތީފްގެ އިތުރުން ފޮރިން މިނިސްޓްރީގެ ޑިރެކްޓަރު ޝިއުނީން ރަޝީދު އަދި ޑެސްކް އޮފިސަރު މަރިޔަމް އާސިފް އެވެ.\nނަވާރަސްތޭކަފަސްދޮޅަސްފަސް ވަނަ އަހަރު ރާއްޖެ މިނިވަންވުމުގައި އެންމެ ބޮޑު އެއްބާރުލުމެއް ލިބުނު އެއް ގައުމަކީ ރަޝީއާ އެވެ. ރާއްޖެ މިނިވަން ދައުލަތެއްގެ ގޮތުގައި ބަލައިގަތް ދުނިޔޭގެ ފުރަތަމަ ބޮޑު ބާރަކީވެސް ރަޝިއާ އެވެ.\nރަޝިއާގެ މިސައިލް ސިސްޓަމް 2021ގައި އިންޑިއާއަށް ފޮނުވަނީ\nލީބިޔާގެ ހަނގުރާމަ ހުއްޓާލަން ހަފްތަރު ދެކޮޅު ހައްދަވައިފި


hulumale gai hadhaa covid village in2meehaku positive vejje\nހުޅުމާލޭ ކޮވިޑް ވިލެޖުގައި މަސައްކަތް ކުރާ ...\nހުޅުމާލޭ ކޮވިޑް ވިލެޖުގައި މަސައްކަތް ކުރާ ދެ މީހަކު ޕޮޒިޓިވްވެއްޖެއެވެ.\nހުޅުމާލޭގައި ގާއިމް ކުރާ “ކޮވިޑް ވިލެޖް” އަކީ، ކޮވިޑް-19 ޖެހިގެން އެންމެ ނުރައްކާތެރި ހާލަތަށް ދާ ފަރާތްތަކަށް ފަރުވާ ދިނުމަށް ހުޅުމާލޭގައި ގާއިމް ކުރާ 300 އެނދުގެ މެޑިކަލް ފެސިލިޓީއެކެވެ. މި ވިލެޖުން2މީހަކު ޕޮޒިޓިވް ވެފައި ވާކަން، އެންއީއޯސީން ވަނީ ކަށަވަރު ކޮށްދީފައެވެ.\nނަމަވެސް، މިއީ ރޭ ފެނުނު 23 ކޭސްގެ ތެރޭގައި ހިމެނޭ2ކޭސްކަމެއް ނުވަތަ އާ ދެ ކޭސް ކަމެއް ސާފުވާގޮތް ވަނީ ނުވެފައެވެ. ކޮވިޑް-19 އަށް ރާއްޖެއިން ޕޮޒިޓިވްވި މީހުންގެ އަދަދު 214 އަށް އަރާފައި ވާއިރު، އިއްޔެ އެކަނިވެސް 73 މީހަކު ވަނީ ކޮވިޑް-19 އަށް ޕޮޒިޓިވް ވެފައެވެ.\nކޮވިޑް ވިލެޖް، އިމާރާތުގެ މަސައްކަތް ނިންމަން ފެނަކައިގެ 100 ވަރަކަށް މުވައްޒަފުންނާއި ބިދޭސީންގެ އިތުރު ސިފައިން ވެސް ދަނީ މަސައްކަތް ކުރަމުންނެވެ. ފެނަކައިގެ މުވައްޒަފުންގެ ތެރޭގައި އެކި ރަށްރަށުން މާލެ ގެންގޮސްފައިވާ މުވައްޒަފުން ވެސް ހިމނޭއިރު އޭގެތެރޭގައި މީދޫގެ3މުވައްޒަފުންވެސް ހިމެނެއެވެ.\nރާއްޖޭގެ ކޮވިޑް-19 ހާލަތަށް ބަލާއިރު، މިމަހު 15 ވަނަ ދުވަހުން މާލެ ސަރަހައްދުގައި މި ބަލި ގަދައަށް ފެތުރެން ފެށުމާއެކު، މިހާތަނަށް 194 މީހަކު ވަނީ މި ބައްޔަށް ޕޮޒިޓިވް ވެފައެވެ. އަދި އޭގެ ކުރިން ރާއްޖެ ޒިޔާރަތްކުރި ފަތުރުވެރިންނާއި އެހެން ގައުމުތަކުގައި ތިބި ދިވެހިން ރާއްޖެ ގެނެސް ކަަރަންޓީނު ކުރުމުގެ ތެރޭގައި 20 ޕޮޒިޓިވް މީހަކު ފެނިފައި ވާއިރު، އޭގެ ތެރެއިން 17 މީހަކު ބަލިން ރަނގަޅުވެ،2މީހަކު ވަނީ ރާއްޖެއިން ފުރައިގެން ގޮސްފައެވެ.


6 ކަމަކަށް ޔަޤީންކަން ދޭ މީހުންނަށް ރަސޫލް ޞޢވ, ވަނީ ސުވަރުގެ ގަރަންޓީކޮށްދެއްވަވާފަ! ތިބާއަށް އެންމެ ކަމަކަށް ގަރަންޓީ ދެވިދާނެބާ!\n"ހަމަކަށަވަރުން ތިމަންކަލޭގެފާނުގެ އުންމަތުގައި ތެދުވެރިވެއްޖެ މީހަކަށް ވަނީނަމަ ހަކަމަކުން ތިޔަބައީހުން ގެރެންޓީ ދެއްވާށޭ ތިމަންކަލޭގެފާނު ތިޔަބައިމީހުން ސުވަރުގެ ދެއްވުމަށް ޖާމިނުވެވަޑައިގަންނަވަމެވެ."\n"ފުރަތަމަ ކަމަކަށް މިއޮތީ ތިޔަބައިމީހުން ވާހަކައެއް ދައްކާކަމުގައިވަނީނަމަ ތެދު ބަހުން ވާހަކަ ދައްކާށޭ. އޮންނަ ގޮތަށް އެބަސް ބުނާށޭ. އެއްވެސް ހާލެއްގައި އެއީ މީހަކު ބުނެފާނެ އެއްޗަކާ ދޭތެރޭގައި ބިރުވެރިކަމެއްނެތި ބުނާށޭ!2ތިޔަބައިމީހުންނަށް ވައުދެއްވެއްޖެކަމުގައިވާނަމަ އެވައުދު ފުއްދާށޭ!3ތިއަބައިމީހުންނަށް އަމާނާތެއް ހަވާލުކުރެއްވިއްޖެކަމުގައިވާނަމަ އެއަމާނާތެއް އަދާކުރާށޭ.4ތިޔަބައިމީހުންގެ ބެލުން ތިރިކުރާށޭ. މާނައަކީ ﷲ ހަރާމްކުރެއްވި ކަންތައްތައް އަޅުގަނޑުމެންގެ ލޮލުން ނުބަލާށޭ.5ތިޔަބައިމީހުން އިއްފަތްތެރިވާށޭ. ލަދުވެތި ގުނަވަންތައް ރައްކާތެރިކުރާށޭ.6ތިޔަބައިމީހުންގެ އަތްތައް، މީހުންނަށް އަނިޔާކުރުމުން ރައްކާތެރިކުރާށޭ."\nސުވާލަކީ މި6ކަންތަކުގެ ތެރެއިން ތިބާއަށް ގަރަންޓީ ދެވޭނީ ކިތައް ކަންތަކަށްހެއްޔެވެ؟ އެންމެ ކަމަކަށް ނަމަވެސް ގަރަންޓީ ދެވިދާނެ ހެއްޔެވެ؟\n- ޝައިޚް ޢިއްޒުއްދީން ޢަދުނާނުގެ ދަރުސް:\nމިއަދު ތިޔަލޮބުވެތި އަޚުންނާއި އުޚްތުންނަށްވެސް އަޅުގަނޑު ހިއްސާކޮށްލަން ބޭނުންވަނީ ދޭން ބޭނުންވާ މެސެޖަކީ އަޅުގަނޑުމެން ތެދުވެރިވުން.\nއަޅުގަނޑުމެން ކުރާ ޢަމަލުތަކުގައިވެސް ބުނާ ބަހުގައިވެސް ތެދުވެރިވުން. އެއީﷲ ސުބްޙާނަހޫ ވަތަޢާލާ މީސްތަކުންނަށް ކުރައްވާފައިވާ ވަރަށް މަތިވެރި އަމުރުފުޅެއް. "އޭ އީމާންވި މިސްތަކުންނޭ ތިޔަބައިމީހުން ﷲ އަށް ތަޤްވާވެރިވާށޭ. އަދި ތެދުވެރިންނާއެކު ވާށޭ."\nޝައްކެއްނެތް ތެދުވެރިވުމަކީ ތެދުވެރިކަމަކީ އޭގެ ސަބަބުން ޤިޔާމަތް ދުވަހުން ﷲ ސުބްޙާނަހޫ ވަތަޢާލާ އަޅުގަނޑުމެންނަށް، އެކަލާނގެއަށް ތަޤުވާވެރިވެ އެކަލާނގެ އެންގެވި ގޮތުގަ ހެޔޮ އަމަލުކުރަން މީހުންނަށް ދެއްވަން ވަޢުދުވެރިވޮޑިގެންވާ މަތިވެރިވެގެންވާ ސުވަރުގެ އަޅުގަނޑުމެންނަށް ވާސިލްކޮށްދޭނެ ކަމެއް.\nއަދި ކީރިތި މާތް ނަބިއްޔާ މުހައްމަދު ސައްލަﷲ އަލައިހި ވަސައްލަމް އަޅުގަނޑުމެންނަށް ދެއްވާފައިވާ އިރުޝާދުގެ ތެރޭގައި ރަސޫލާ ސައްލަﷲ އަލައިހި ވަސައްލަމައަކީ ހުރިހާ ހާލަތެއްގައި އެކަލޭގެނާފަނީ ތެދުވެރި ބޭކަލެއް. އެކަލޭގެފާނު ޙަދީޘްކުރައްވާ ބަސްފުޅުގައި އަދި ކުރައްވަވާ ޢަމަލުފުޅުތަކުގައި، ވިޔަފާރީގައިވެސް ހުރިހާކަމެއްގައިވެސް ތެދުވެރިވެވަޑައިގަންނަވާ!\nމިއަދުގެ އަޅުގަނޑުމެންގެ ތެރެއިން ތެދުވެރިކަން ނެތި ދިއުމަކީ އަޅުގަނޑުމެން އެކަމަށްޓަކައި ކަންބޮޑުވާ ކަމެއް. މިއަދު އަޅުގަނޑުމެންގެ އެތެއިން އެންމެންވެސް މިވަނީ ތެދުވެރިވާންޖެހިފައި. އަޅުގަނޑުމެންގެ މުޅި މުޖުތަމަޢުގެ ހުރިހާ އަފުރާދުންވެސް ހުރިހާ ގިންތިއެއްގެ ހުރިހާ ފަންތިއެއްގެ ބަޔަކުވެސް މިކަމަށްޓަކައި ސަމާލުކަންދޭންޖެހޭ. ފަހުޒަމާން ގާތްވަނީ!\nއަޅުގަނޑުމެންނަށް އެނގޭނެ ތެދުވެރިކަން ނެތިންޖެއްޔާ ހަމަކަށަވަރުން އެއީ އަޅުގަނޑުމެން ގިޔާމަތް ވުމަށް އިންތިޒާރު ކުރަންޖެހޭ ކަމެއް. އެހެންކަމުން ކީރިތި ރަސޫލު ސައްލަﷲ އަލައިހި ވަސައްލަމް މިކަމަށް އަޅުގަނޑުމެންނަށް އިރުޝާދު ދެއްވާފައި ވަރަށް މަތިވެރި އަމުރަކުން އަމުރުކުރައްވާފައިވޭ "ހަމަކަށަވަރުން ތިމަންކަލޭގެފާނުގެ އުންމަތުގައި ތެދުވެރިވެއްޖެ މީހަކަށް ވަނީނަމަ ހަކަމަކުން ތިޔަބައީހުން ގެރެންޓީ ދެއްވާށޭ ތިމަންކަލޭގެފާނު ތިޔަބައިމީހުން ސުވަރުގެ ދެއްވުމަށް ޖާމިނުވެވަޑައިގަންނަވަމެވެ."\nއޭގެ ތެރޭގައި ފުރަތަމަ ކަމަކަށް މިއޮތީ ތިޔަބައިމީހުން ވާހަކައެއް ދައްކާކަމުގައިވަނީނަމަ ތެދު ބަހުން ވާހަކަ ދައްކާށޭ. އޮންނަ ގޮތަށް އެބަސް ބުނާށޭ. އެއްވެސް ހާލެއްގައި އެއީ މީހަކު ބުނެފާނެ އެއްޗަކާ ދޭތެރޭގައި ބިރުވެރިކަމެއްނެތި ބުނާށޭ ތިޔަބައިމީހުންނަށް ވައުދެއްވެއްޖެކަމުގައިވާނަމަ އެވައުދު ފުއްދާށޭ! ތިއަބައިމީހުންނަށް އަމާނާތެއް ހަވާލުކުރެއްވިއްޖެކަމުގައިވާނަމަ އެއަމާނާތެއް އަދާކުރާށޭ. އަދި ތިޔަބައިމީހުންގެ ބެލުން ތިރިކުރާށޭ. މާނައަކީ ﷲ ހަރާމްކުރެއްވި ކަންތައްތައް އަޅުގަނޑުމެންގެ ލޮލުން ނުބަލާށޭ. އަދި ތިޔަބައިމީހުން އިއްފަތްތެރިވާށޭ. ލަދުވެތި ގުނަވަންތައް ރައްކާތެރިކުރާށޭ. އަދި ތިޔަބައިމީހުންގެ އަތްތައް، މީހުންނަށް އަނިޔާކުރުމުން ރައްކާތެރިކުރާށޭ.\nއަޅުގަނޑުމެންނަށް އެނގެނީ މިއީ ވަރަށް މަތިވެރި6ކަންތައްތަކެއްކަން!\nއަޅުގަނޑުމެންގެ ހުރިހާ ކަމެއްގައިވެސް އަޅުގަނޑުމެން އެބަޖެހޭ ވާހަކަ ދެއްކުމުގައިވެސް ތެދުވެރިވާން އަމަލު ކުރުމުގައިވެސް އަމަލާ ބަހުން ތެދުވެރިވާން އެބަޖެހޭ އަދި ވަކިން ޚާއްސަގޮތެއްގައި އަޅުގަނޑުމެން މިއޮތީ ﷲ ސުބްޙާނަހޫ ވަތަޢާލާއާ ދޭތެރޭގައި އޮންނަ ގުޅުމާއިމެދު އަޅުގަނޑުމެން ތެދުވެރިވެވިއްޖެކަމުގައި ވަނީނަމަ ޝައްކެއްނެތް އަޅުގަނޑުމެން މީސްތަކުންނާއި ދޭތެރޭގައި ތެދުވެރިކަމާއެކު މުޢާމަލާތްކުރެވޭނެ. ނަމަވެސް ހިތާމައަކީ މިއަދުގެ އަޅުގަނޑުމެންގެ ތެރެއިން ވަރަށް ގިނަ ބަޔަކު މިތެދުވެރިކަން ނެތިގޮސް ފަހުޒަމާނުގައި މިއޮތީ ބޮޑެތި ކަންތައްތަކެއް އަޅުގަނޑުމެންނަށް މިއޮތީ އަޅުގަނޑުމެންގެ މުޖުތަމަޢުތަކުން ފެނިގެން މިދަނީ.\nއަޅުގަނޑުމެންގެ މުޖުތަމަޢުގައި ތެދުވެރިކަން ނެތުމުގެ ސަބަބުން އަޅުގަނޑުމެން އެތައް ބައެއްގެ ޙައްޤުތަކެއް ގެއްލިގެން އެބަދޭ. އެހެންވީމާ އަޅުގަނޑުގެ ދުޢާއަކީ އަޅުގަނޑުގެ އިލްތިމާސްއަކީ އަޅުގަނޑުގެ އަމިއްލަ ނަފްސަށާއި ހުރިހާ އަޚުންނާއި އުޚްތުންނަށް މިކަންތައްތަކަށް ރައްކާތެރިވެގެން ތެދުވެރިވެއްޖެކަމުގައިވަނީނަމަ އަޅުގަނޑުމެން ތެދުބަހުން ވާހަކަ ދެއްކުމަކީ އަޅުގަނޑުމެން އެއްވެސް ހާލެއްގައި އެއީ ޖެހިލުންވާންޖެހޭ ކަމެއްނޫންކަން ބިރުގަންނަންޖެހޭ ފަރާތަކީ ﷲ ސުބްޙާނަހޫ ވަތަޢާލާކަން. އަދި ތެދުވެރިވެއްޖެ މީހާއަށް ދަންނަވަނީ ހަމަކަށަވަރުން އެއީ މީހާ ތެދުބަހުން ވާހަކަ ދައްކާކަމުގައިވަނީނަމަ އެމީހަކު ﷲ ތެދުވެރިއެއްގެގޮތުގައި ލިޔުއްވާ ސުވަރުގެ ވައްދަވާނެ.\nއެހެންކަމުން އަދަބުވެސް މަގުދައްކަނީ ހެޔޮ ކަންތައްތަކަށް. އަޅުގަނޑުގެ ދުއާއަކީ އިލްތިމާސްއަކީ އަޅުގަނޑުގެ ލޮބުވެރި އަޚުންނާއި އުޚްތުން އަޅުގަނޑުމެންނަށް ކުރިމަތިވެފައިވާ މުސީބާތުގައި މިދަނޑިވަޅުގައިވެސް އަޅުގަނޑުމެން އެންމެންވެސް ހިނގާށޭ އެންމެންނަކީ އެކަކު އަނެކަކަށް ތެދުވެރިކަމާއެކު މުޢާމަލާތްކުރާ ތެދުވެރިކަމާއެކު ބަސްބުނާ އަދި އަޅުގަނޑުމެން ބުނާ ބަހާއި އަދި ކުރާ ޢަމަލުގައި ތެދުވެރިބަޔަކަށް ވެއިއްޖެކަމުގައިވަނީނަމަ ޝައްކެއްނެތް އަޅުގަނޑުމެންގެ މުޖުތަމައުއަކީ ފާގަތި އެކުވެރި އަޅުގަނޑުމެންނަކީ ކުރިއަރާފައިވާ މުޖުތަމަޢެއްގެގޮތުގައި ވާނެ.\nﷲ ސުބްހާނަހޫ ވަތަޢާލާގެ ރުއްސެވުން ލިބިގެންވާ މުޖުތަމަޢުއަކަށްވާނެ. އަދި ފުއްސެވުން ލިބިގެންވާ މުޖުމަތުއެއްކަމުގައިވާނެ. އަޅުގަނޑުގެ ދުޢާއަކީ ﷲ ސުބްހާނަހޫ ވަތަޢާލާ އަޅުގަނޑުމެން އެންމެންނަކީ ތެދުވެރިންކަމުގައި ލައްވަވާ އެކަމުގެ ހެޔޮ ތަޢުފީޤް ދެއްވުން. ޤިޔާމަތް ދުވަހުން އެކަލާނގެ މަތިވެރިވެގެންވާ ސުވަރުގެތަކަށް އަޅުގަނޑުމެން ވެއްދެވުން! އާމީން\n- ޝައިޚް ޢިއްޒުއްދީން ޢަދުނާނުމިއަދުނޫހަށް ޚާއްބަކުރައްވައިގެން ދެއްވާފައިވާ ދަރުސަކުން


ޕަބްލިޝްކުރި ތާރީޚް: 12 ޑިސެންބަރު 2017\nސުންގަޑި: 24 ޑިސެންބަރު 2017 1400\nމި އޮތޯރިޓީއިން 27 ނޮވެމްބަރ 2017 ވަނަ ދުވަހު ކޮންޓްރެކްޓް ކޯޑިނޭޓަރުން ހޯދުމަށް ކޮށްފައިވާ އިއުލާން (IUL)428/1/2017/19 އަށް އެއްވެސް ފަރާތަކުން ކުރިމަތިލާފައި ނުވާތީ އެ އިއުލާން ބާތިލްކޮށް އަލުން އެ މަގާމަށް ކުރިމަތިލުމަށް ހުޅުވާލަމެވެ.\nޓިވެޓްގެ ޓްރޭނިންގ ޕްރޮގްރާމްތައް ހިންގާ މޮނީޓަރކޮށް އިމްތިޙާނާއި ގުޅޭ އެންމެހާ ކަމެއްކުރުން.\nއޮފީހުން ކުރިޔައްގެންދާ ޚާއްސަ މަސައްކަތުގައި ބައިވެރިވުމާއި އޮފީހުގެ މަސައްކަތުގެ ދާއިރާގެ ތެރެއިން ޙަވާލުކުރެވޭ އެހެނިހެން ކަންތައްތައްކުރުން.\n2- ޖީ.ސީ.އީ އޯ ލެވެލް ނުވަތަ އެފެންވަރުގެ އިމްތިޙާނަކުން3މާއްދާއިން ދަށްވެގެން "ސީ" ގްރޭޑް ލިބިފައިވުމާއެކު ސެކަންޑަރީ ސްކޫލް ސެޓުފިކެޓު އިމްތިޙާނުގައި "ދިވެހި" މި މާއްދާއިން ދަށްވެގެން "ސީ" ގްރޭޑް ލިބިފައިވުން.\nނ. ނުރަސްމީ ގަޑީގައި އޮންލައިން ކްލާސްތައް ނަގަން ޖެހިއްޖެނަމަ އޮފީހަށް ނުކުމެވޭ ފަރާތަކަށްވުން.\nހ. އިންޓަވިއު އޮންނާނީ 25 ޑިސެމްބަރ 2017 އާއި އަދި 28 ޑިސެމްބަރ 2017 އާ ދެމެދުގެ ތާރީޚެއްގައެވެ.\nރ- ވަޒީފާއަށް އެދޭފަރާތުގެ ދިވެހި ރައްޔިތެއްކަން އަންގައިދޭކާޑުގެ ދެފުށް ފެންނާނެ، ލިޔެފައިވާ ލިޔުންތައް ކިޔަން އެނގޭ ފަދަ ކޮޕީއެއް\nތަކެތި ހުށަހެޅުމުގެ ސުންގަޑިއަކީ 24 ޑިސެމްބަރ2017 ވަނަ ދުވަހުގެ 12.00 ގެ ކުރިންނެވެ.\nމި ޢިއުލާނާ ގުޅިގެން މި މަގާމަށް ކުރިމަތިލާ ފަރާތްތަކުގެ ތެރެއިން ޝަރުތުހަމަވާ ފަރާތްތައް އިންޓަރވިއު ކުރުމަށްފަހު އެންމެ މަތީ މާކްސް ލިބޭ، އަދި އެންމެ ގާބިލުކަމަށް ފެންނަ ފަރާތަކަށް މިވަޒީފާ ހަމަޖައްސައި ދެވޭނެއެވެ. މި އިޢުލާނާ ގުޅިގެން އިތުރު މަޢުލޫމާތު ސާފުކުރައްވަން ބޭނުންފުޅުވެލައްވާ ފަރާތްތަކުން މި އޮތޯރިޓީގެ ނަންބަރ3341297ފޯނަށް ގުޅުއްވުން އެދެމެވެ.


Manchester City champions league in suspend kuranee: Report | Mihaaru\nސިޓީގެ މެޗެއްގެ ތެރެއިން މި ސީޒަނުގައި އެ ޓީމަށް މޮޅު ކުޅުމެއް ދެއްކި ބެނާޑޯ ސިލްވާ.-- ފޮޓޯ: އޭއެފްޕީ\n14 މެއި 2019 - 12:48 11 comments\nނިއުޔޯކް، ޔުނައިޓެޑް ސްޓޭޓްސް (މެއި 14) - ފައިނޭންޝިއަލް ފެއާޕްލޭ (އެފްއެފްޕީ) ގަވާއިދާ މެންޗެސްޓާ ސިޓީން ހިލާފުވެފައިވާތީ އެ ޓީމު ޗެމްޕިއަންސް ލީގުން ސަސްޕެންޑް ކުރަން ޔުއެފާގެ ތަހުގީގު ޕެނަލުން ލަފާދޭން ނިންމާފައިވާ ކަމަށް ރިޕޯޓްތައް ބުނެފި އެވެ.\nމި ސީޒަނުގެ އިނގިރޭސި ޕްރިމިއާ ލީގުގެ ތަށި އުފުލާލައި 10 އަހަރުގެ ތެރޭގައި ލީގު ދިފާއުކުރި ފުރަތަމަ ޓީމުގެ މަގާމު ހޯދި ސިޓީގެ މައްސަލަ މިދިޔަ އަހަރުގެ ފަހު ކޮޅުގައި ޔުއެފާ އިން ވަނީ އަލުން ތަހުގީގުކުރަން ފަށައިފަ އެވެ.\nޔުއެފާ އިން ސިޓީގެ މައްސަލަ އަލުން ބަލަން ފެށީ ޖަރުމަނުގެ މީޑިއާއެއް ކަމަށްވާ ޑިއާ ސްޕީގަލް އިން ލީކުކޮށްލި ސިއްރު ލިޔެކިއުންތަކެއްގެ ސަބަބުންނެވެ. އެ ލިއެކިޔުންތަކުގައިވާ ގޮތުން ސިޓީން އަންނަނީ ޔުއެފާގެ ބައެއް އޮފިޝަލުންތަކަކަށް ރިޝްވަތުދީގެން ތަކުރާރުކޮށް އެފްއެފްޕީ ގަވާއިދާ ހިލާފުވަމުންނެވެ. އެ ޓީމުން ހިލާފުވެފައިވަނީ ކްލަބްގެ ދަރަނިތައް ފޮރުވުމަށާއި ތަފާތު ސްޕޮންސަރުންތަކެއް މެދުވެރިކޮށް އުސޫލުން ބޭރުން ކްލަބަށް ފައިސާ ހޯދައި، އެ ފައިސާ ކުޅުންތެރިން ގަންނަން ހަރަދުކޮށްގެންނެވެ. އެންމެ ބޮޑަށް ސިޓީން ބޭނުންކުރީ އިއްތިހާދު އެއާވޭސްގެ ފައިސާ އެވެ.\nޔުއެފާގެ ފައިނޭންޝިއަލް ކޮންޓްރޯލް ބޯޑާއި މައްސަލަތައް ތަހުގީގުކުރާ ޕެނަލުން ހިންގި ސީރިއަސް އޮޕަރޭޝަންތަކަށް ފަހު އެނގިގެންދިޔައީ ސިޓީން ކްލަބަށް ހަރަދުކުރުމުގައި އެންމެ ބޮޑަށް ބޭނުންކުރަނީ ސްޕޮންސަރުގެ ފައިދާ ފައިސާ ކަމެވެ. މީގެ ދެ ހަފްތާ ކުރިން ސިޓީ މައްސަލައިގައި ސްވިޒަލެންޑުގައި ޔުއެފާ ފައިނޭންޝިއަލް ކޮންޓްރޯލް ބޯޑުން ވަނީ ޔުއެފާގެ ބައެއް ވެރިންނާއި ޑިސިޕްލިނަރީ ކޮމިޓީއާ ބައްދަލުކޮށްފަ އެވެ.\n"ތަހުގީގުކުރާ ޕެނަލްގެ ލީޑަރު ބެލްޖިއަމްގެ ކުރީގެ ބޮޑުވަޒީރު ވެސް ލެޓާމޭ ވަރަށް އަވަހަށް މި މައްސަަލައިގައި އެންމެ ފަހުގެ ގޮތެއް ނިންމާނެ. ސިޓީގެ މައްސަލަތައް ވަރަށް ބޮޑަށް ފާހަގަވެފައި އޮތީ. މި ހަފްތާ ތެރޭގައި ޔުއެފާގެ ޑިސިޕްލިނަރީ ކޮމިޓީ އަށް ހުރިހާ ލިޔެކިއުމެއް ހަވާލުކުރާނެ،" ނިއުޔޯކް ޓައިމްސްގައި ލިޔެފައިވެ އެވެ.\nރިޕޯޓްތައް ބުނާގޮތުން ތަހުގީގު އިދާރާއިން ނިންމާފައިވަނީ އެއް ސީޒަނަށް ސިޓީ ޗެމްޕިއަންސް ލީގުން ސަސްޕެންޑްކުރުމަށެވެ. އެއީ ކުރިއަށް އޮތް ދެ ސީޒަން ތެރެއިން އެއް އަހަރެވެ.\nޖޫން މަހުގެ ކުރިން ސިޓީ އަށް އަދަބުދޭނެ ކަމަށް ބެލެވޭއިރު، އޭގެ އަށް އަމަލުކުރާނެ ގޮތެއް ނިންމާނީ ސިޓީން މައްސަލައިގައި ޖަވާބުދާރީވާ ގޮތަކުންނެވެ. އެ ގޮތުން ސިޓީން އެ މައްސަލަ ކޯޓް އޮފް އާބިޓްރޭޝަން ފޯ ސްޕޯޓްސް (ސީއޭއެސް)ގައި އިސްތިއުނާފްކޮށްފިނަމަ މައްސަލަ އިތުރަށް ދިގުލައިގެންދާނެ އެވެ.\nއިތުރު ލިޔުންތައް މެންޗެސްޓާ ސިޓީ ޗެމްޕިއަންސް ލީގު ޔުއެފާ


Eydhafushee gondudhoshugai ves redhan lai dhillaalaifi\nއޭދަފުށީ ގޮނޑުދޮށުގައި ވެސް ރެދަން ލައި ދިއްލާލައިފި، ވަރަށް ހިތްގައިމު\nއޭދަފުށީ ގޮނޑުދޮށުގައި ރޭ ރެދަންލާފައި- ފޮޓޯ/ޔާނިއު\nއޭދަފުށި ގޮނޑުދޮށުގައި ރޭ ރެދަން ލައި ދިއްލާލައިފި އެވެ.\nއޭދަފުށީ އުތުރުފަރާތު މޫދަށްއެރޭ ސަރަހައްދު އަތިރިމަތީގައި ރެދަން ލުމުން ގިނަ ބަޔަކު ރޭ އެ ސަރަހައްދަށް ގޮސްތިއްބެވެ.\nއޭދަފުށީ ގޮނޑުދޮށުގައި ރެދަންލާފައި- ފޮޓޯ/ޔާނިއު\nރެދަން ލާފައިވާ މަންޒަރު ބަލަން އާއިލާތައް އެކުގައި ގޮސް ރެދަން ލާފައި ހުންނައިރު ޖަހާ ރާޅާއެކު ނޫކުލައިން ދިއްލިގެންދާ ވަގުތު، އެ ހިތްގައިމު މަންޒަރު ފޮޓޯ ނަގައި ވީޑިއޯކޮށް، ރީތިކަމުގެ ވާހަކަ ދައްކަ އެވެ.\nއޭދަފުށީ ގޮނޑުދޮށުގައި ރެދަންލާފައި- ފޮޓޯ/ޝުހޭ ފޮޓޯގްރަފީ\nވަކި ދުވަސްވަރަކާ ދިމާކޮށް ރެދަން ލަނީ ލޮލަށް ނުފެންނަ ވަރުގެ ކުދި ސޫފިތަކެއް ކަމަށްވާ ބަޔޮލުމިނެސެންސް ފައިޓޮޕްލެންކްޓަންސްގެ ސަބަބުންނެވެ. އެއީ އެހެން އެއްޗެއްގައި ޖެހުމާ އެކު ކުޑަ ވަގުތުކޮޅަކަށް ދިއްލޭ ދިރުމެކެވެ.\nރެދަން ލަނީ ކީއްވެ؟\nރެދަން ލުމަކީ ރާއްޖޭގައި އާ ކަމެއް ނޫނެވެ. ކަޅުފޮއި ރޭރޭ ދޯނި ފަހަރު ދުއްވާފައި ދާއިރު ކަނޑުމަތިން ވެސް މި މަންޒަރު ފެނެ އެވެ.\nއެކަމަކު ކަނޑުން ފެންނަ ރެދަން ލުމާ މިހާރު ރާއްޖޭގެ ބައެއް ރަށްރަށުގެ ގޮނޑުދޮށުގައި ލާފައި މިވާ ރެދަނާ ތަފާތެވެ. މި ދެ ކަމަކީ ވެސް ލޮލަށް ނުފެންނަ ވަރުގެ ކުދި ސޫފިތަކެއް ކަމަށްވާ ބަޔޮލުމިނެސެންސް ފައިޓޮޕްލެންކްޓަންސްގެ ސަބަބުން ދިމާވާ ކަމެކެވެ. އާއްމު ގޮތެއްގައި ކަނޑުމަތީގައި ލާ ރެދަން ދިއްލި ފައި ހުންނަނީ މަދު ސިކުންތު ކޮޅަކަށެވެ.


Macron miadhu France ge verikamaa havaaluve vadaigannavaane\nމެކްރޮން މިއަދު ފްރާންސްގެ ވެރިކަމާ ހަވާލުވެވަޑައިގަންނަވާނެ\nކ. މާލެ 14 މެއި 2017 | އާދީއްތަ 14:52 1,468\nމެއި ހަތް ވަަނަ ދުވަހު ފްރާންސްގައި ބޭއްވުނު ރިޔާސީ އިންތިޚާބު ކުރެއްވި މެދުމިނުގެ ސިޔާސަތަށް ތާއީދުކުރައްވާ އެމެނުއެލް މެކްރޮން އާދީއްތަ ދުވަހު ބާއްވާ ރަސްމިއްޔާތެއްގައި ވެރިކަމާ ހަވާލުވެވަޑައިގަންނަވާނެއެވެ.\nރައީސްގެ ރަސްމީ ގެކޮޅު ކަމަށްވާ އެލިސީ ޕެލެސް ގައި ބާއްވާ ރަސްމިއްޔާތުގައި މެކްރޮން ވެރިކަމާއި ހަވާލުވެވަޑައިގަަންނަވާއިރު، އެމިނިކުފާނު ވެވަޑައިގަންނަވާނީ ވެރިކަމާއި ހަވާލުވެވަޑައިގަންނަވާ، ފްރާންސްގެ އެންމެ ޒުވާން ރައީސް އަށެވެ. އަދި މި ރަސްމިއްޔާތުގައި 21 ބަޑީގެ ސަލާމެއް އެރުވުމަށް ހަމަޖެހިފައިވެއެވެ.\nއިންވެސްޓްމެންޓް ބޭންކް ހިންގެވުމުގައި ކުރިން އުޅުއްވާފައިވާ އުމުރުފުޅުން 39 އަހަރުފުޅުގެ މެކްރޮންއަކީ ކުރިން އިކޮނޮމިކް މިނިސްޓަރުކަންވެސް އަދާކުރައްވާފައިވާ ބޭފުޅެކެވެ. އެ މަނިކުފާނު ވެގެންދާނީ ނަޕޯލިއަންއަށްފަހު އެގައުމުގައި ވެރިކަންކުރައްވާ އެންމެ ޒުވާން ރައީސަށެވެ. މެކްރޮން އިންތިޚާބު ކާމިޔާބު ކުރެއްވުމަކީ ޔޫރަޕްގެ ލީޑަރުންނަށް ފިނިކަމެއް ލިބިވަޑައިގެންނެވި ކަމަކަށް ވެގެންދާނެއެވެ.\nސިޔާސީ ދާއިރާގައި ތަޖުރިބާކާރު މެރިން ލެ ޕެން އާ ވާދަކުރައްވާ މެކްރޮން އިންތިޚާބުގެ 65 އިން ސައްތަ ހޯއްދަވައިގެންނެވެ.\nމެކްރޮން ފުރަތަމަ ސިޔާސީ ބޮޑު މަގާމަކަށް އައްޔަން ކުރެވިގެން ދިޔައީ 2014 ވަނަ އަހަރުއެވެ. އެ އަހަރުން ފެށިގެން އޯގަސްޓް 2016 އާ ހަމައަށް މިނިސްޓަރު އޮފް އިކޮނޮމީ އެންޑް ޑިޖިޓަލް އެފެއަރޒްގެ މަގާމު ފުރުއްވާފައި ވެއެވެ. މަގާމުން އިސްތިއުފާ ދެއްވީ 2017އިގެ ރިޔާސީ އިންތިޚާބަށް ނުކުމެ ވަޑައިގަތުމަށެވެ. ނަމަވެސް އިންތިޚާބުގައި ވާދަ ކުރައްވާނެކަން އިއުލާނު ކުރެއްވީ 2016 ވަނަ އަހަރުގެ ނޮވެމްބަރުގައެވެ.


Ge badhalvumakee bolurihumeh: Ekan faseyhakollaanee kihineh?\nގެ ބަދަލުވުމަކީ ބޮލުރިހުމެއް: އެކަން ފަސޭހަކޮށްލާނީ ކިހިނެތް؟\nދިރިއުޅެމުންދަނީ ތޮއްޖެހިފައިވާ މާލޭގަ އެެވެ. ބޮޑު އަގުގައި ކުއްޔަށެވެ. އަބަދު ހުންނަން ޖެހެނީ ގޭގެ ކުލި ބޮޑުކަމުން އެކަމާ ހާސްވެފަ އެވެ. އެ ހާސްކަމަށް އިތުރު ހާސްކަމެއް އަންނަނީ އަހަރު ދެކޮޅުހެން ގެ ބަދަލުވާން ޖެހޭތީ އެވެ. ގޭގައި ހުންނަ ފަރުނީޗަރު ތަކާއި ގެންގުޅޭ އެހެނިހެން ސާމާނު އިތުރު ތަނަކަށް ބަދަލުކުރަން ޖެހޭތީ ކަންބޮޑުވެފަ އެވެ. އެތަކެތި ގެންދަން އުނދަގުވާނެ ތީ އެވެ. ލޯބިން އޮފް އަރުވައިގެން ގެންގުޅުނު ގިފްޓްތައްވެސް ގިނަ ފަހަރަށް ހުންނަނީ އާ ގެއަށް ބަދަލުވެ ހަމަޖެހޭއިރު އެއްޗެހި ބަދަލުކުރުމުގެ ތެރެއިން ހަލާކުވެފަ އެވެ.\nގެ ބަދަލުވާއިރު ހުންނަ ހާސްކަން ކުޑަކުރުމަށް ކުރެވިދާނެ ކިތަންމެ ކަމެއް އެބަހުއްޓެވެ. އެކަމަކުވެސް ކުރަންޖެހޭ ކަންތައް ގިނަވުމުގެ ސަބަބުން ފަހަށް ބެހެއްޓެނީ އެވެ. އެންމެ ފަހުން ވަގުތު އައިސް ޖެހޭއިރު އެއްވެސް ކަމެއް އޮންނަނީ ނުވެފަ އެވެ.\nދުރާލާ ޕެކް ކުރޭ\nމިއީ ގެންގުޅޭ ސާމާނު ހަލާކުވުމަށް މެދިވެރިވާ އެއް ސަބަބެވެ. އެއްޗެހި ޕެކް ކުރަން ފެށެނީ އެންމެ ފަހު ވަގުތު އެެވެ. ހާސްވެ ބައެއް ފަހަރު އެއްޗެހި ޕެކް ކުރެވޭ ގޮތުންވެސް މެ އެވެ. އެހެންވީމަ އެންމެ ރަނގަޅު ގޮތަކީ ދުރާލާ ޕެކް ކުރުމެވެ. ކޮންމެހެން ގެއަށް ބޭނުންވާ ސާމަނު ފިޔަވާ ދެން ހުރި އެއްޗެހި ޕެކް ކުރާށެވެ. ހަފްތާއެއް ނުވަތަ ދެ ހަފްތާއެއް ކުރިން ފެށުން ރަނގަޅުވާނެ އެވެ. ހަމަޖެހިލައިގެން އެކަން ކުރުމުގެ ސަބަބުން އެންމެ ހިންހަމަޖެހޭ ގޮތަށް ކުރެވޭނެވެސްމެ އެވެ. އަދި އުކާލަން ބޭނުންވާ ސާމާނުވެސް ފަސޭހައިން ދެނެގަނެވި ބޭނުންވާ ސާމާނާ ބޭނުން ނުވާ ސާމާނުވެސް ވަކިކުރެވޭނެ އެވެ.\nހަނދާންކޮށް ފޮށިގަނޑުތަކުގައި ނަން ޖަހަންވާނެ އެވެ. އޭގައި ހުރީ ކޯއްޗެއްކަން ފަސޭހައިން ދެނެގަނެވޭނެ ގޮތަކަށެވެ. ބިއްލޫރި އެއްޗެހި ހުރި ފޮށިގަނޑުގައި ފަސޭހައިން އެނގޭނެހެން ނަން ޖަހާފައި ބެހެއްޓުމުން އެތަކެތި ބަދަލުކުުރުމުގައިވެސް ސަމާލުކަން ދެވޭނެ އެވެ. އަދި ބަދަލުކުރަން ފެށުމުގެ ކުރިން ފޮށިގަނޑުތަކާއި އެހެނިހެން ތަކެތި ލިސްޓުކޮށް ނަމްބަރެއް ޖަހާލާށެވެ. އާ ގެއަށް ބަދަލުވެ ހަމަޖެހިލައިގެން ބަލާއިރު އެއްޗެހި ހަމަވިޔަސް ހަމަ ނޫނަސް އެނގޭނީ އޭރުންނެވެ. އެއްޗެއް މަދުނަމަވެސް ހާސްކަން ކުޑަވެ މަދީ ކޯއްޗެއްކަން ފަސޭހައިން ދެނެގަނެވޭނެ އެވެ.\nކުދިން އެހެން ތަނަކަށް ގެންދޭ\nގެ ބަދަލުވާ ދުވަހު އެ ހުންނަ ސްޓްރެސް ކުޑަކުރަން މިއީ އެންމެ ރަނގަޅު އެއް ހައްލެވެ. ތިމާގެ އެހެން މީހެއްގެ ގެއަށް ނުވަތަ ރައްޓެއްސެއްގެ ގެއަށް އެދުވަހު ކުދިން ގެންދާށެވެ. އެކުދިންގެ ސަބަބުން އިތުރަށް ސްޓްރެސްވެ ސަމާލުކަން އެހެން ދިމާލަކަށް އެނބުރުމުގެ ފުރުސަތު ވަރަށް ބޮޑުވާނެ އެެވެ. އެ ވާނުވާއެއް އެކުދިންނަކަށް ނުވިސްނޭނެ އެވެ. އެހެންކަމުން ލިބޭނީ އިތުރު ހާސްކަމެވެ. އާ ގެއަށް ބަދަލުވެ ހަމަޖެހިފައި ނޫނީ ކުދިން ގެންނާނެ ކަމެއް ނެތެވެ.\nވަރަށް މުހިންމު އެއް ކަމެެކެވެ. އާ ގެއަށް ބަދަލުވެ ހުރިހާ އެއްޗެއްސާއެކު އެގެއަށް ވަންނަ އިރު ޓޫލް ބޮކްސް އެއް ގެންދަންވާނެ އެވެ. ފަރުނީޗަރު ފަދަ އެއްޗަކަށް އެއްވެސް ކަހަލަ ގެއްލުމެއް ލިބިފައިވާނަމަ އެކަން މަރާމާތުކޮށްލަންވެސް ފަސޭހަވާނެ އެވެ.


Naila ge aailaa ah Raees thauziyaa vidhaalhuvejje\nނާއިލާގެ އާއިލާއަށް ރައީސް ތައުޒިޔާ ވިދާޅުވެއްޖެ\nއަމީނިއްޔާ ސްކޫލަށް ވަރަށް ދިގު މުއްދަތެއްގައި ހިދުމަތްތަކެއް ކޮށްދެއްވި ހެންވޭރު ނީލްވިލާ ނާއިލާ އިބްރާހީމް ކަލޭފާނު އަވަހާރަވުމާއި ގުޅިގެން، އެ އާއިލާއަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް ތައުޒިޔާ ވިދާޅުވެއްޖެ އެވެ.\nރައީސްގެ ތައުޒީގެ މެސެޖްގައި ނާއިލާ އިބްރާހީމް ކަލޭފާނު އަވަހާރަވީ ހަވަރު އެއްސެވީ، ވަރަށް ފުން ހިތާމައާ އެކު ކަމަށް ވިދާޅުވެ އެ ހިތާމައިގައި ރައީސުލްޖުމްހޫރިއްޔާގެ ދެކަނބަލުން ބައިވެރިވެވަޑައިގެން، އާއިލާގެ އެންމެހައި މެންބަރުންނަށް ތައުޒިޔާ ވިދާޅުވެފައިވެއެވެ.\nނާއިލާ އިބްރާހީމް ކަލޭފާނަކީ، އަމީނިއްޔާ ސްކޫލްގެ އެކި މަގާމުތަކުގައި އެ ސްކޫލަށް ވަރަށް އިހްލާސްތެރި ހިދުމަތްތަކެއް ކޮށްދެއްވި އަދި އަމީނިއްޔާ ސްކޫލްގެ ދަރިވަރުންގެ ލޯތްބާއި އިހްތިރާމް ހޯއްދަވާފައިވާ ބޭފުޅެއްކަން ރައީސުލްޖުމްހޫރިއްޔާ ފާހަގަކުރެއްވިއެވެ. އަދި ނާއިލާ އިބްރާހީމް ކަލޭފާނަކީ، އަމީނިއްޔާ ސްކޫލްގެ ދަރިވަރުން ތަރުބިއްޔަތު ކޮށްދެއްވުމުގައި ލާމަސީލު ނަމޫނާއެއް ކަމުގައި ވިދާޅުވިއެވެ.\nނާއިލާ އިބްރާހީމް ކަލޭފާނު އަވަހާރަވީ، އާލާސްކަންފުޅާ އުޅުއްވާތާ ދުވަސްކޮޅެއް ވުމަށްފަހު، މިއަދު ހެނދުނުއެވެ. އަވަހާރަވިއިރު އުމުރުފުޅަކީ 72 އަހަރެވެ.\nރައީސް އިބްރާހިމް މުހައްމަދު ސޯލިހު އޮބިޗުއަރީ އަމީނިއްޔާ ސްކޫލް + ނާއިލާ އިބްރާހިމް ކަލޭފާނު


އުމުރަށްވެސް އެކީގައި ވާނަމޭ……..2 | Esfiya - Dhivehi Vaahaka Site\nއެހެނިހެން February 24, 2013\nއުމުރަށްވެސް އެކީގައި ވާނަމޭ……..2\nނުހާ ވަރަށް ވަރުބަލި ކަމާއި އެކީ ލޯ ހުޅުވާލިއެވެ. ނުހާ އެއޮތީ ކޮންތާކު ބާއެވެ؟ ނުހާއަށް ނިދުނީ ކޮން އިރަކު ބާއެވެ؟ ނުހާ އޮތީ ވާނުވާ ނޭނގިފައެވެ. އެތަކެއް ސުވާލުތަކެއް ނުހާގެ ސިކުނޑި ތެރޭގައި އެނބުރެން ފެށިއެވެ. ނުހާއަށް އޮވެވުނީ ކޮންތަނެއްގައިތޯ ބަލައިލާން ވަރަށް ހިތްވަރު ކުރަމުން ތެދުވަން މަސައްކަތް ކުރިއެވެ. އެހެންނަމަވެސް ކައިރީގައި ހުރި ހުދު ޔުނީފޯމެއް ލައިގެން ހުރި ނަރުސް ކުއްޖާ ނުހާ ކައިރިއަށް އައިސް ބޯ ހޫރާލަމުން ހިނިތުންވެލިއެވެ.އަދި ނުހާގެ ދެކޮނޑުގައި ހިފާ ބާއްވަން މަސައްކަތް ކުރިއެވެ. ” ޔޫ ނީޑް ޓު ޓޭކް ރެސްޓް …” މިހެން ބުނުމަށް ފަހު ނަރުސް ކުއްޖާ ނުކުތީ ބޭރަށްށެވެ. ނުހާވެސް ކުޑަކުއްޖަކު ފަދައިން ނަރުސް ކުއްޖާގެ ބަހަށް ކިޔަމަން ވިއެވެ. އޭނަ ދިޔުމުން އަނެއްކާވެސް އެއްވެސް މީހެއްގެ ހިލަމެއް ވޭތޯ ވަށައިގެން ހޯދާ ބަލައިލިއެވެ. އެއްވެސް މީހަކު ފެންނާކަށް ނެތެވެ. އެތަކެއް ޙިޔާލު ތަކެއްގައި އޮއްވާ ނުހާ ސިހިގެން ދިޔައީ އެ ކޮޓަރީގެ ދޮރު ހުޅުވިގެން ދިޔަ އަޑަށެވެ.ދޮރާ ދިމާލަށް ނުހާއަށް ބަލައިލެވުނެވެ. އެއާއިކު އެތެރެއަށް ވަދެގެން އައީ މެދު އުމުރު ފުރައިގެ މީހެކެވެ. ލައިގެން ހުރީ ހުދު ކުލައިގެ ގަމީހަކާއި ކަޅު ފަޓްލޫނެކެވެ. އަޅާފައިވަނީ މަޑު ވިލު ކުލައިގެ ޓައީ އެކެވެ. ބަލާބެލުމަށް ސާފު ތާހިރުކަމަށް ލޯބިކުރާކަން ލާފައިވާ ރޫނެތް ގަމީހުން ވެސް އެނގެއެވެ. އެއީ ނުހާއަށް ދުވަހަކުވެސް ފެނިފައި ނުވާ ނުވެސް ދަންނަ މީހެކެވެ. ނޫނެކެވެ. އެއީ ދާދި ފަހުން ނުހާއަށް ފެނުން މީހެކެވެ.\nމެންދުރުގެ ވަގުތެވެ. ނުހާ ބާރު ހިނގުމެއްގައި ދިޔައީ ނުހާ މަންމަ ބުނެގެން ފިހާރައަށް ފިޔާ ކިލޯއެއް ގަތުމަށެވެ. އަވަސް އަރުވާލާފައި ދިޔައީ އަވަހަށް ގެއަށް ދިޔުމުގެ ބޭނުމުގައެވެ. ލަސް ވެއްޖެއްޔާ މަންމަ ރުޅި އަތުވެދާނެ ކަމުގެ ބިރު ހީވާތީއެވެ. އަވަސް ފިޔަވަޅު ތަކެއްގައި ނުހާ ފިހާރައަށް ވަންނަން ދިޔައެވެ. އެހެންނަމަވެސް ނުހާ އެފިހާރައަށް ނުވަދެ ބޭރުގައި މަޑުކޮށްލީ ވަރަށް ގިނަ ބަޔަކު ފިހާރައިން ނުކުންނަން ހެދުމުގެ ސަބަބުން އެމީހުންނަށް ތަން ދިނުމުގެ ގޮތުންނެވެ. އެއްލިކަޅިއަކުން ނުހާގެ ލޮލުގައި އަޅައިގަތީ އެތަނުން އެކަކުގެ ޖީބުން އެމީހާގެ ވޮލެޓް ބިންމައްޗަށް ވެއްޓުނު ތަނެވެ. އެކަމަކު އެމީހާއަކަށް އޭނާގެ ވޮލެޓް ވެއްޓުނު ކަމެއް ނޭނގެއެވެ. ނުހާ ދުވެފައި ކަހަލަ ގޮތަކަށް ގޮސް ބިންމައްޗަށް ވެއްޓިފައި އޮތް ވޮލެޓް ނަގާ އެމީހާއަށް ގޮވާލިއެވެ. “ބޭބޭ…ބޭބޭ…” ދެފަހަރަކު އޭނާއަށް ގޮވާލުމާއިއެކު އެމީހާ ފަހަތަށް އެނބުރި ބަލައިލިއެވެ. ނުހާ އެމީހާގެ ކައިރިއަށް ކުރިއަށް ދެފިޔަވަޅު އަޅާލަމުން ބުންޏެވެ. “ބޭބޭ…މިއޮތީ ބޭބެގެ ވޮލެޓް…ބޭބެ ޖީބުން ރުމާ ނަގަނިކޮށް ވެއްޓުނީ…” ކަން ވީ ގޮތް ކުރުގޮތަކަށް ކިޔާލަ ދެމުން އެމީހާގެ ވޮލެޓް ދިއްކޮށްލިއެވެ. އެމީހާ ސިހިފައި ޖީބަށް އަތް ކޮށްޕައި ބަލައިލި އިރު ވޮލެޓެއް ނެތެވެ. އަދި ނުހާގެ އަތުގައި އޮތް ވޮލެޓްގައި ހިފަމުން ނުހާ އާ ދިމާލަށް ބަލައިލިއެވެ. “ވަރަށް ބޮޑަށް ޝުކުރިއްޔާ…ކޮއްކޮ ބޭބެއަށް ތިކޮށްދިނީ ވަރަށް ބޮޑު ހެޔޮ ކަމެއް…ބޭބެ ހީކުރީ މިހާރު މިޒަމާނުގައި ތިކަހަލަ ކުދިންނެއް ނޫޅޭ ކަމަށް…. އެކަމަކު އަދިވެސް ތިކަހަލަ ރަނގަޅު ކުދިން އެބައުޅޭ ދޯ…ވަރަށް ބޮޑަށް ޝުކުރިއްޔާ…” އެމީހާ ނުހާއަށް ޝުކުރު އަދަ ކުރުމަށް ފަހު ހީލާފައި ހިނގައިގަތެވެ. ނުހާ ވެސް އެމީހާ ދިޔުމުން ފިހާރައަށް ވަންނަން ދިޔައެވެ.\n“ކޮއްކޯ…ކޮބާ މިހާރު ކިހިނެތް؟..” ޙިޔާލަކަށް ގެއްލިފައި އޮތް ނުހާ ސިހިފައި ބަލައިލެވުނީ ކައިރީގައި ހުރި މީހާއަށްށެވެ. “ބޭބެ…ކިިހިނެއް އަޅުގަނޑު މިތަނަށް…ކީއްވެ ބޭބެ؟؟؟…” ނުހާގެ ހިތަށް އަންނަ ސުވާލުތަކެއް ހުދު ނުހާއަކަށް ވެސް ނޭނގުނެވެ. އެމީހާ ނުހާއަށް ބަލައިލާފައި ހީލަމުން ނުހާ އޮތް އެނދު ކައިރީގައި ހުރި ގޮނޑިއެއްގައި އިށީންނަމުން ބުންޏެވެ. “ހޫމމ..އަސްލު ވީގޮތަކީ ރޭގަ ބޭބެ އޮފީސް ނިންމާލާފައި ގެއަށް އައި މަގުމަތީގައި ފެނުނީ ކޮއްކޮ ގެއެއްގެ ދޮރު މައްޗަށް ވެއްޓިފައި އޮއްވާ..އޭރުވެސް ނޭނގެ އެއީ ކޮއްކޮ ކަމެއް…އެވަގުތު ވަރަށް ބޯކޮށް ވާރޭވެސް ވެހޭ…އެހާ ވިއްސާރަ ރެއެއްގައި އެކަނިމާ އެކަނި އަންހެއް ކުއްޖަކު އެޙާލަށް ދޫކޮށްލާކަށް ނުކެރޭނެއެއްނު…ދެން ބޭބެ އާ ބޭބެގެ ކާރު ޑްރައިވަރާ ދެމީހުން ވެގެން ކޮއްކޮ އުފުލާލައިގެން ގެނެސް ކާރަށް ލީ…ކާރަށް ލަނިކޮށް ކޮއްކޮގެ މޫނުމައްޗަށް އެޅިފައި ހުރި އިސްތަށިތައް އެއްފަރާތްވި ފަހުން މިއެނގުނީ އެއީ ކޮއްކޮކަން….އެވަގުތު ބޭބެގެ ހިތަށް ވަރަށް ގިނަ ސުވާލުތަކެއް އެރި…ދެން ބުނެބަލަ..ރޭގަ ކިހިނެއްވީ…” އެމީހާގެ ސުވާލުން ނުހާގެ ލޮލު ތެރޭގައި ޖަމަވެފައިވާ ކަރުނަތައް އެއްވެސް އިޙްތިޔާރަކާއި ނުލާ އޭގެ މަޤާމް ދޫކޮށް ބޭރުވިއެވެ. ނުހާ އަނގައިން ބުނަން އުޅުނެވެ. އެހެންނަމަވެސް ނުހާގެ އަނގައަކުން އެއްވެސް ބަހެއް ބޭރެއް ނުވިއެވެ. އަޑު ބެދުނު ކަހަލައެވެ. ފައްތާހްއަށް މިމަންޒަރު ވަރަށް ބޮޑަށް ދެނެގަންނަން ބޭނުންވިއެވެ. އެހެންނަމަވެސް އެވަގުތު ފައްތާހް ބެލީ ނުހާ ހަމައަކަށް އެޅުވޭތޯއެވެ. “ކޮއްކޯ…އަދި ނުބުނަމެއްނު ކޮއްކޮއަށް ކިޔާ ނަމެއްވެސް…ބޭބެއަށް ކިޔަނީ ފައްތާހް…” ނުހާ ގަދަކަމުން ނަމަވެސް ހިނިތުންވެވޭތޯ މަސައްކަތް ކުރިއެވެ. “އަޅުގަނޑަށް ކިޔަނީ ނުހާ…” ހަމަ އެވަގުތުހެން އެތަނަށް ނަރުސް ކުއްޖާ ވަނެއެވެ. ދެމީހުންނަށް އެއްފަހަރާ އެކުއްޖަ އާ ދިމާލަށް ބަލައިލެވުނެއެވެ. “ދެގަޑިއެއްހާއިރު ތެރޭގައި އައިވީ ފުޅި ހުސްވާނެ…އަދި ޕޭޝެންޓް ޑިސްޓާޖްވެސް ކުރެވޭނެ..” މިހެން ބުނެފައި ހީލަމުން އޭނާ އެތަނުން ނުކުތެވެ. ފައްތާހް ފުން ނަޒަރަކުން ނުހާ އާ ދޭތެރޭ ވިސްނާލަމުން ނުހާ ގާތު އަހާލިއެވެ. ” ނުހާ…ނުހާ ގެ ހުންނަނީ ކޮންތާކު؟..” ނުހާއަށް މިފަހަރުވެސް ހިތްވަރު ކުރަން މަސައްކަތް ކުރިއެވެ. އެހެންނަމަވެސް އަނެއްކާވެސް ނުހާއަށް ރޮވުނެވެ. ފައްތާހްއަށް މިފަހަރު ވަރަށް ރަނގަޅަށް ނުހާ ދެނެގަނެވުނެވެ. ނުހާއަށް ކޮށްފައިވާ އަސަރާއި ނުހާ ހޭނެތިގެން ވެއްޓިފާ އޮތުމާއި، މިކަންކަމާ ދޭތެރޭ ފައްތާހްއަށް ވަރަށް ރަނގަޅަށް ވިސްނާލެވުނެވެ. “ނުހާ ވެގެން އުޅޭ ގޮތް މިވަގުތު ބޭބެއަށް ކިޔައި ނުދިނަސް އެންމެ ރަނގަޅު…ނުހާ މިތަނުން ދޫކޮށްލެވުނީމަ ދާނީ ބޭބެގެ ގެއަށް…ގޭގައި އުޅޭނީ ހަމައެކަނި ބޭބެއާ ކައްކަން ގެންގުޅޭ ބޭރު މީހެއް…އެންމެ ރަނގަޅުތަ؟…” ނުހާ ކުޑަކުއްޖަކު ފަދައިން އާނއެކޭ ބުނުމުގެ ގޮތުން ދެފަހަރަކު ބޯ ޖަހާލިއެވެ. އެހެންނޫނަސް ނުހާއަށް އެނޫން ގޮތެއް މިއަދަކު ނެތެވެ.\nމިބައި ވެސް ވަރަށް ރީތި…\nވަރަށް ބޮޑަށް ތޭންކްސް…..\nވަރަށް ސަޅި.. ތަންކޮޅެއް ދިގުނަމަ…\nދިގު ކުރެވޭތޯ ވަރަށް މަސައްކަތް ކުރަން…. ވަރަށް ބޮޑަށް ތޭންކްސް ޝަހާ….\nMaa baby story a.\nއަސްލު ވެސް….. ތި ފާޑު ކިޔުން ވެސް ބަލައިގަންނަން… 🙂\nV v reethi :-)♥♡♥\nސޮރީ ރިޕްލައި ލަސްވީމަ\nބަލާއެއްނު ފަޑަބޮއި ކޮމެންޓު ނުކުރާތި\nmududhaaru vaahaka gandei…\nSalhi igey konmeakas…..\nMine ur language guys….\nގެއްލިދިޔަ ހަޔާތް….. 20\nކުރުވާހަކަ އެހެނިހެން February 28, 2019


Kulhudhuffushi Online - sihhee ethah massala thakeh kurimathi ve farheen ge hedhi boduvumah hurasthakeh !\nސިއްހީ އެތައް މައްސަލަތަކެއް ކުރިމަތިވެ ފަރުހީންގެ ހެދިބޮޑުވުމަށް ހުރަސްތަކެއް !\nޚަދީޖާ އާދަމް -5މަސް ކުރިން - 18 ސެޕްޓެމްބަރ 2018\nލ. ފޮނަދޫއަށް އުފަން މަރިޔަމް ފަރުހީނަކީ ސިއްހީ ގޮތުން އެތައް މައްސަލައެއް ދިމާވެ އެކަންކަމާ ހަނގުރާމަ ކުރަމުން އަންނަ އުމުރުން އެންމެ5އަހަރުގެ ހިތްވަރު ގަދަ ކުއްޖެކެވެ.\nފަރުހީނަކީ ހަތް ކުދިންގެ އާއިލާއެއްގައި ހުރި ހަމައެކަނި އަންހެން ކުއްޖާއެވެ. އެ އާއިލާއިން މައުލޫމާތު ދޭ ގޮތުގައި ފަރުހީންއަކީ ކުޑަ އިރުންސުރެވެސް ވަރަށް އަވަސް އަވަހަށް ހުން އަންނަ ކުއްޖެއްކަމަށާއި މީގެ އިތުރުންވެސް އެކި ކަހަލަ ސިއްހީ މައްސަލަތައް ފަރުހީނަށް ކުރިމަތިވާކަމަށެވެ.\nމި މައްސަލަތަށް ދިމާވާން ފެށުމުން ޑޮކްޓަރަށް ދެއްކާ ޓެސްޓު ހެދުމުން ހިތުގައި ލޯވަޅެއް އިންކަން އެނގުނު ކަމަށާއި ނަމަވެސް މިހާރު އެކަންތަތއް ރަނގަޅުކަމަށް އެ އާއިލާއިން މައުލޫމާތު ދިނެވެ.\nފަރުހީން އުމުުރުން5އަހަރު ކަމަށްވިއަށް ހެދި ބޮޑުވުމުގައި މައްސަލަތަކެއް އުޅޭތީ އަދިވެސް އިންނަނީ ވަރަށް ކުޑަކޮށްކަމަށާއި އެމައްސަލަ ހުރުމުގެ ސަބަބުން މި އަހަރު އޯގަސްޓް މަހު އިންޑިޔާއަށް ގޮސް ދެއްކުމުން ހެދިބޮޑުވުމުގެ މައްސަލަ ހުރިކަމަށާއި އަވަހަށް ބޭސް ނުކޮށްފިނަމަ “ޑްވާފް” ކުއްޖަކަށް ވެދާނެކަމަށް ޑޮކްޓަރުން ބުނެފައިވާ ކަމަށް އާއިލާއިން މައުލޫމާތު ދެއެވެ.\nއެހެންކަމުން ޑޮކްޓަރު އިރުޝާދު ދެއްވާދައިވަނީ ފަރުހީންގެ އުމުުރުން 12 އަހަރު ވަންދެން ހޯމޯނަލް އިންޖެކްޝަނެއް ޖަހަން ކަމަށާއި މި އިންޖެކްޝަނަކީ ކޮންމެ ދުވަހަކު ޖަހަން ޖެހޭ އިންޖެކްޝަނެއްކަމާށާއި ދިވެހި ރުފިޔާއިން އިންޖެކްޝަނެއްގެ އަގަކީ 12000 ރުފިޔާކަމުން އެފަދަ ތަނަވަސް ކަމެއް އާއިލާގައި ނެތްކަމަށް އެއާއިލާއިން ބުންޏެވެ.\nފަރުހީން ހާލު ދެރަވެގެން މިވަގުތުވެސް ތިބާ މަލޭގައި ކަމަށާއި މިއަހަރުގެ ނޮވެމްބަރ މަހުގެ 27 ގެ ކުރިން އަނެއްކާވެސް އިންޑިއާ އަށް ދާން ޖެހޭކަަމަށް އާއިލާއިން ބުންޏެވެ. އާސަންދައިން އެހީތެރިކަން ލިބޭކަމަށާއި މިހާރު ވާނީ އެންސްޕާއަށް ވެސް އަންގާފައިވާނެކަމަށްވެސް ބުންޏެވެ.\nއެހެންކަމުން މި ތުއްތު ކުއްޖާގެ ފުރާނަ ސަލާމަތް ކުރުމަށްޓަލައި އެންމެހާ ބޭފުޅުންގެ ތީލަތި އެހީއަށް އެ އާއިލާއިން އެދެއެވެ.\nފަރުހީން އަށް އެހީތެރިވުމަށް ބޭނުންފުޅުވާ ފަރާތްތަކުން ބީއެމްއެލް އެކައުންޓު ނަންބަރު 7730000190827 (އައިމިނަތު ނަސްވާ) އަށް ފައިސާ ޖަމާ ކޮށްދެއްވުން އެދެމެވެ.\nފަރުހީން އާއި ގުޅޭ އިތުރު މައުލޫމާތު ހޯދުމަށް 7393095 ނަންބަރު ފޯނާއި ގުޅުއްވާ މައުލޫމާތު އޮޅުން ފިލުވުން އެދެމެވެ.\n6 އަހަރުގެ އަޒާންގެ އެއް ކިޑްނީ ފެއިލްވެފައި، ދިރިއުޅުމެއް ހޯދައި ދިނުމަށް އެހީއެއް\nމަދުން ނޫނީ ނުފެންނަށް ބައްޔެއްގެ ޝިކާރައަކަށްވެފައިވާ ޒުވާނެއް، ބޭނުންވަނީ ދީލަތި އެހީއެއް !\nހާލުގައި ޖެހިފައިވާ ޔަމަންގެ ރައްޔިތުންނަށް އެހީވުމަށް މާދަމާ ކުޅުދުއްފުށީގައި ފަންޑުފޮށިތަކެއް ހުޅުވަނީ\nޒާންގެ ހިނިތުންވުމަށް ބޭނުމީ ކުޑަ އެހީއެއް !\nބޮޑު އޮޕަރޭޝަނެއް ކުރުމަށް ނަހުލާ އެދެނީ އެންމެންގެ އެހީތެރިކަމަށް !\nޕީޕީއެމް ސައިޒް ދައްކާ ޖަލްސާއަށް ހދ ދިޔަ މީހުންނަށް ދިނީ އެންމެ 500ރ !\nކޭއާރުއެޗުގައި ދެމުންދާ ދަތުގެ ފަރުވާ އާއި ފިޒިއޯތެރަޕީގެ ހިދުމަތް އޮފީސް އިމާރާތްތަށް ބަދަލުކޮށްފި\nދެ އަހަރުގެ މެދުކެނޑުމަކަށްފަހު ލައިސަންސް ޓްރެކް ހެދުމުގެ މަސައްކަތް ފަށައިފި\nހަގީގީ ތަރައްގީ ފެންނަން ފަށާނީ ރައްޔިތު މީހާގެ ޖީބަށް ވަންނަ ފައިސާ އިތުރުކޮށްދީގެން: ރައީސް\nހަނިމާދޫ ޒުވާނުން ޖަމްއިއްޔާގެ ޤުރްއާން މުބާރާތް އިއުލާނުކޮށް، ބައިވެރިވުމަށް ހުޅުވާލައިފި\nތަމްރީންތަކަށް ކުޅުދުއްފުށީގެ ދެ އެތުލީޓަކު އިންޑިއާގެ ބެންގަލޫރަށް\n“މަސްދޯނި އެކައުންޓް” ރައީސުލްޖުމްހޫރިއްޔާ އިފްތިތާހު ކޮށްދެއްވައިފި\nސްކޫލުތަކުގެ ބައިން ވަނަ ދެވުނީ ނުބައިކޮށް، އެއްވަނަ ލިބިފައިވަނީ އޭއީސީއަށް !\nބާސްކެޓް ބޯލް އެސޯސިއޭޝަނުން ކުޅުދުއްފުށީގައި އެމްބީއޭ ތްރީ އޮން ތްރީ މުބާރާތެއް ބާއްވަނީ\nފެހިކަންގަދަ ޕާކެއް ބޭނުމެއްނުވޭތަ؟ : ނޯޓް ފޮތް\nޝަރުތު ހަމަވާ އެތަށް ބަޔަކު ބާކީވާގޮތަށް ގެވަޅު ދޫކުރުމަކީ ޒުވާނުންނަށް ދެވޭ އަނިޔާއެއް: ލަތީފް\nއަހަރެންގެ ބޭންކް ކޮމިއުނިޓީ ފަންޑު ނަމުގައި ބީއެމްއެލުން ފަންޑެއް އިފްތިތާހުކޮށްފި


Switzerland Gai Huri Lanka Rayyithaku Covid-19 Jehigen Maruvejje - Vaguthu\nސްވިޒަލޭންޑުގައި ހުރި ލަންކާ ރައްޔިތަކު ކޮވިޑް-19 ޖެހިގެން މަރުވެއްޖެ\nދުނިޔޭގެ އެކި ކަންކޮޅުތަކުގައި ހަލުވިކަމާއި އެކު ކޮވިޑް-19 ފެތުރެމުން އަންނަ މި ދަނޑިވަޅުގައި ސްވިޒަލޭންޑުގައި ހުރި އަވަށްޓެރި ސްރީލަންކާގެ ރައްޔިތަކު ވައިރަހުގެ ޝިކާރަ އަކަށްވެ މަރުވެއްޖެއެވެ.\nމިއީ ކޮވިޑް-19 ޖެހިގެން ސްރީލަންކާ އަށް ނިސްބަތްވާ މީހަކު މަރުވި ފުރަތަމަ ފަހަރު ކަމުގައިވާއިރު، ލަންކާ އަށް ނިސްބަތްވާ މީހަކު ސްވިޒަލޭންޑުގައި މަރުވިކަން ލަންކާގެ ފޮރިން މިނިސްޓްރީ އިން ވަނީ ކަށަވަރު ކޮށްދެއްވާފައެވެ.\nލޮގަނަތޮން ނަމަކަށް ކިޔާ 59 އަހަރުގެ އެ ފިރިހެން މީހާ އަކީ ސްވިޒަލޭންޑުގައި އޭނާގެ އާއިލާ އާއިއެކު ދިރިއުޅެމުން އައި މީހެއް ކަމުގައިވާއިރު ސްވިޒަލޭންޑުގެ ފުލުހުން ލޮގޮނަތަން ކައިރީ އަމިއްލަ އަށް ކަރަންޓީނު ކުރަން ބުނުމުން އޭނާ އެގޮތަށް ކަންތައް ކޮށްފައިވެއެވެ.\nނަމަވެސް، ފާއިތުވެދިތަ ދުވަސްތަކުގައި ލޮގަނަތަންގެ ޙަބަރެއް ލަންކާގައި ތިބި އޭނާގެ އާއިލާ މީހުންނަށް ނުވެގެން ބެލި ބެލިމުން ހާމަވެފައި ވަނީ ބުރާސްފަތި ދުވަހު އޭނާ އަށް ވައިރަސް ޖެހިގެން މަރުވެފައިވާ ކަމަށެވެ.\nއިއްޔެގެ ވަގުތެއްގައި ލޮގަނަތަން ސްވިޒަލޭންޑުގައި ވަޅުލާފައި ވާއިރު، ރިޕޯޓުތައް ބުނާގޮތުން ލަންކާ އަށް ނިސްބަތްވާ އިތުރު މީހަކު ފްރާންސުގައިވެއް މަރުވިކަމުގެ ޙަބަރުތައް އަންނަނީ އިވެމުންނެވެ. ނަމަވެސް މިކަން އެގައުމުގެ ފޮރިން މިނިސްޓްރީ އިން ކަށަަވަރު ކޮށްދެއްވާފައި ނުވި ނަމަވެސް، އެފަރާތުން ބުނެފައި ވަނީ ފްރާންސް ހޮސްޕިޓަލެއްގެ އައިސީޔޫގައި ލަންކާ ރައްޔިތަކަަށް ފަރުވާ ދެމުން އަންނަ ކަމަށެވެ.\nމިހައިތަނަށް ލަންކާ އިން 106 މީހަކު ވަނީ ވައިރަހަށް ފައްސިވެފައެވެ.


SunOnline: Coronavirus: Male' ge baeh sarahahdhuthah bandhukoh, Exercise eh\nކޮރޯނާވައިރަސް: މާލޭގެ ބައެއް ސަރަހައްދުތައް ބަންދުކޮށް އެކްސަސައިޒެއް\nއައިޝަތު ފަރީޙާ 25 Mar 2020, 12:31\nމުޅި ދުނިޔޭގައި ބާރަށް ފެތުރެމުންދާ ކޮރޯނާ ވައިރަސް ނުވަތަ ކޮވިޑް19އަށް ޝައްކުކުރެވޭ މީހަކު ރާއްޖެއިން ފެނިއްޖެ ހާލަތެއްގައި އަމަލުކުރާނެ ގޮތުގެ ޑްރިލްއެއް މާލޭގައި ކުރިއަށް ގެންދިއުން -- ސަން ފޮޓޯ/ ފަޔާޒު މޫސާ\nމިހާރު ފެތުރެމުންދާ ކޮރޯނާވައިރަސްއާ ގުޅޭ ފުލް ސްކޭލް އެކްސަސައިޒެއް މިއަދު މާލޭ ސިޓީގައި ކުރިއަށްގެންދަނެކަމަށް ހެލްތު ޕްރޮޓެކްޝަން އޭޖެންސީން ހާމަކޮޮށްފިއެވެ.\nއެ އެޖެންސީއިން ބުނީ ކޮރޯނާ ރެސްޕޮންސްއަށް ކުރަމުންދާ މަސައްކަތް އިތުރަށް ހަރުދަނާ ކުރުމަށް ކުރާ މަސައްކަތުގެ ދަށުން މިއަދު 12:30 އިން 3:30 އަށް މާލޭ ސިޓީގައި ފުލް ސްކޭލް އެމަޖެންސީ އެކްސަސައިޒެއް ކުރިއަށް ގެންދަން ނިންމާފައިވާ ކަމަށެވެ.\nމި ހަރަކާތް މާލޭގެ ތިން ސަރަހައްދެއްގައި ކުވރިއަށްގެންދަން ނިންމާފައިވާ ކަމަށް އެޗްޕީއޭއިން ބުންޏެވެ. އެ އިދާރާއިން ބުނީ އެކްސަަސައިޒް ކުރިއަށްދާއިރު އެ ސަރަހައްދުތަކަށް ވަދެ ނިކުތުން ވަގުތީ ގޮތުން ހުއްޓުވުން އެކަށީގެންވާ ކަމަށާއި އެކްސަސައިޒްތައް ކުރިއަށްދާއިރު ގުޅުންހުރި މުއައްސަސާތަކުން ދޭ އިރުޝާދާއި އެއްގޮތަށް އަމަލު ކުރުމަށްވެސް އެދޭ ކަމަށެވެ.\nމީގެ ކުރިންވެސް އެޗްޕީއޭއިން ވަނީ ކޮވިޑް އާ ގުޅިގެން މާލޭގައި އެކްސަސައިޒްތައް ކުރިއަށް ގެންގޮސްފައެވެ.\nރާއްޖެއިން މިހާތަނަށް ބަލި ޖެހިފައިވާ 13 މީހަކު ފެނިފައިވާއިރު ފަސް މީހަކު ވަނީ ބަލިން ރަނގަޅުވެފައެވެ.\nއިއްޔެ މާލޭ ސިޓީ ކައުންސިލާއި ކަމާބެހޭ ފަރަތްތަކުން ގުޅިގެން ބޭއްވި ނޫސްވެރިންގެ ބައްދަލުވުމުގައި ސިޓީ ކައުންސިލުން ބުނީ ލޮކްޑައުން ހާލަތަކަށް ދާންޖެހިއްޖެނަމަ އެކަމަށް މާލެ ސިޓީ ތައްޔާރު ކުރެވިފައިވާ ކަމަށެވެ.\nޕޮޒިޓިވްވީ ބޮޑުފުށި ރިސޯޓްގެ މަސައްކަތު މީހެއް\nކޮމިއުނިޓީ ސްޕްރެޑެއް ނެތްތޯ ޔަގީންކުރުމަށް ސާވޭއެއް ހަދަނީ\nއެންގުމާ ޚިލާފަށް ރިސޯޓަކުން ފޭބި5މީހަކު ހައްޔަރުކޮށްފި


SunOnline: Huvadoo Atholhu3rashehge engine geyge binga alhaifi\nހުވަދު އަތޮޅު ތިން ރަށެއްގެ އިންޖީނުގޭ ބިންގާ އަޅައިފި\nމުހައްމަދު މުޒައްޔިން ނާޒިމް 07 Nov 2019, 19:42\nމާމެންދޫ އިންޖީނުގޭ ބިންގާ އެޅުން: ހުވަދު އަތޮޅުގެ ތިން ރަށެއްގެ އިންޖީނުގޭ ބިންގާ މިއަދު ވަނީ އަޅާފައި -- ފޮޓޯ/ ފެނަކަ\nހުވަދު އަތޮޅު ތިން ރަށެއްގެ އިންޖީނުގޭ ބިންގާ މިއަދު އަޅައިފިއެވެ.\nފެނަކަ ކޯޕަރޭޝަންގެ ފަރާތުން ހިންގާ އެ ތިން މަޝްރޫއުގައި ބިންގާ އަޅާފައިވަނީ ގއ. ނިލަންދޫ، ގއ. މާމެންދޫ އަދި ގދ. ނަޑެއްލާގައެވެ.\nމާމެންދޫގައި އިމާރާތް ކުރެވޭ އިންޖީނުގޭގެ ބިންގާ އަޅުއްވައި ދެއްވީ ފެނަކަ ކުންފުނީގެ މެނޭޖިން ޑިރެކްޓަރު އަހްމަދު ސައީދު މުހައްމަދާއި އެރަށް ހިމެނޭ ރައްޔިތުންގެ މަޖިލީހުގެ ދާންދޫ ދާއިރާ މެމްބަރު ޔައުގޫބު އަބްދުﷲ އެވެ. މިދިޔަ ސެޕްޓެމްބަރު މަހު ޓިކް ޓެކް އިންވެސްޓްމަންޓާއެކު ރަސްމީކޮށް ސޮއިކުރި އެއް މަޝްރޫއުގެ އަގަކީ، 5.5 މިލިއަން ރުފިޔާ އެވެ. އެ މަޝްރޫއު ނިންމުމަށް ހަމަޖެހިފައިވަނީ އަންނަ އަހަރު ޖެނިއަރީ މަހަށެވެ.\nނަޑެއްލާގައި އިމާރާތް ކުރެވޭ އިންޖީނުގޭގެ ބިންގާ އަޅުއްވައި ދެއްވީ ފެނަކަ ކުންފުނީގެ މެނޭޖިން ޑިރެކްޓަރު އަހްމަދު ސައީދާއި އެރަށް ހިމެނޭ ރައްޔިތުންގެ މަޖިލީހުގެ މަޑަވެރި ދާއިރާ މެމްބަރު ހުސައިން ފިރުޝާނެވެ. މިދިޔަ އޮކްޓޯބަރު މަހު ޕޮލެން ކޮމްޕެނީ ޕްރައިވެޓް ލިމިޓެޑާއެކު ރަސްމީކޮށް ސޮއިކުރި އެ މަޝްރޫއުގެ އަގަކީ، 5.5 މިލިއަން ރުފިޔާއެވެ. އެ މަޝްރުއު ނިންމުމަށް ހަމަޖެހިފައިވަނީ އަންނަ އަހަރު މާޗު މަހަށެވެ.\nމީގެ އިތުރުން މިއަދު ގއ. ނިލަންދޫގައިވެސް 6.1 މިލިއަން ރުފިޔާއަށް އިންޖީނުގެއެއް އެޅުމަށް ބިންގާ އަޅާފައިވެސް ވެއެވެ.\nހުވަދު އަތޮޅު ތިން ރަށެއްގެ އިންޖީނުގޭ ބިންގާ މިއަދު އެޅި އިރު، މިދިޔަ ހަފްތާގައި އެ އަތޮޅު ވިލިނގިލީ އިންޖީނުގޭ ބިންގާވެސް ވަނީ އަޅާފައެވެ.\nރަށްރަށުގައި އިންޖީނުގެ އެޅުމުގެ ގިނަ ޕްރޮޖެކްޓުތަކެއް ވަނީ ފެނަކައިން ކުރިއަށް ގެންދިޔުމަށް ނިންމާފައެވެ. އެގޮތުން މިއަހަރުގެ ތެރޭގައި 30 އިންޖީނުގޭގެ މަސައްކަތްކުރާނެކަމަށް ފެނަކައިން މީގެ ކުރިން ވަނީ ބުނެފައެވެ.\nބަހާލައިގެން ކަރަންޓު ބިލު ދެއްކުމަށް އެދުމުގެ ފުރުސަތު


Hohalhaigai thaashivefai thibi6kujjaku salaamai koffi\nހޮހަޅައިގައި ތާށިވެފައި ތިބި6ކުއްޖަކު ސަލާމަތްކޮށްފި\n6 ކުއްޖަކު ވަނީ ސަލާމަތްކޮށްފައި\nހޮހަޅައިގައި ތާށިވީ 12 ކުދިންނާއި ކޯޗެއް\nކ. މާލެ | 8 ޖުލައި 2018 | އާދީއްތަ 18:12 | 34,471\nހޮހަޅަ ތެރޭގައި ތާށިވެފައި ތިބި ކުދިން - އީޕީއޭ\nތައިލެންޑްގެ އުތުރު ޗިއަންގް ރާއީ ސްޓޭޓްގައި ހޮހަޅައެއްގެ ތެރޭގައި ތާށިވެފައިތިބި 12 ކުދިންނާއި އެކުދިންގެ ފުޓުބޯޅަ ޓީމްގެ ކޯޗު އެތަނުން ނެރުމުގެ މަސައްކަތް ފަށައި، އޭގެ ތެރެއިން6ކުއްޖަކު ސަލާމަތްކޮށްފިއެވެ.\nތަމް ލުއާންގް ހޮހަޅައިގެ ތެރޭގައި ޤާއިމްކޮށްފައިވާ ރެސްކިއު ކޭމްޕަށް ހަތަރު ކުއްޖަކު ގެންގޮސްފައިވާކަމަށް އޮފިޝަލަކާއި ހަވާލާދީ އޭއެފްޕީއިން ރިޕޯޓްކުރެއެވެ. އަދި ހޮހަޅައަށް ވަންނަ މަގުން4އެމްބިއުލާންސް ދިޔަތަން ފެނުނުކަމަށް ބީބީސީގެ ރިޕޯޓަރުން ބުނެއެވެ.\nހޮހަޅައިގެ ގާތްގަނޑަށް4ވަރަކަށް ކިލޯމީޓަރު އެތެރޭގައި ތާށިވެފައި ތިބި ކުދިން އެތަނުގެ ތެރޭގައި ތާށިވީ ކުއްލިއަކަށް ބޯކޮށް ވާރޭވެހި، ހޮހަޅައިގައި ފެން ބޮޑުވުމުންނެވެ. މިއީ ވިއްސާރަ މޫސުން ކަމުން ހޮހަޅައިން ފެން ހިނދެން އެތައް ދުވަހެއް ނަގާފާނެތީ އެކުދިން ނެރުމުގެ މަސައްކަތް ތައިލެންޑްގެ އަސްކަރިއްޔާއިން ފެށީ ފަތަންވެސް ނުދަންނަ އެކުދިންނަށް ޑައިވްކުރަން ކޮންމެވެސް ވަރަކަށް ދަސްކޮށްދީގެންނެވެ.\nހޮހަޅައިގެ ތެރޭގައި ހުންނަ ރެސްކިއު ކޭމްޕުން އެކުދިން ގެންދަނީ ހޮހަޅައިގެ ބޭރުގައި ޤާއިމްކޮށްފައިވާ ވަގުތީ ހޮސްޕިޓަލަށެވެ. އަދި އެތަނުން ޗިއަންގް ރާއީ ސްޓޭޓްގެ ވެރިރަށް ޗިއަންގް ރާއީ ސިޓީއަށެވެ. އެންމެ ފުރަތަމަ ސަލާމަތްކުރެވުނު ދެ ކުދިން ހޮހަޅައިގެ ބޭރުގައި ޤާއިމްކޮށްފައިވާ ވަގުތީ ހޮސްޕިޓަލަށް ގެންދެވުނުކަމަށް އޮފިޝަލުންނާއި ހަވާލާދީ ރިޕޯޓްތައް ބުނެއެވެ.\nއެންމެ ފުރަތަމަ ނެރުނު ކުދިންނަކީ އެންމެ ހާލު ދެރަ ކުދިންކަމަށް އެކުދިން ކައިރީގައި ހޮހަޅައިގައި ހުރި އޮސްޓްރޭލިއާ ޑޮކްޓަރަކު ވަނީ ބުނެފައެވެ.\nކުދިން ހޮހަޅައިން ނެރުމުގެ މަސައްކަތް ކުރަން ފެށުމާއިއެކު އެސަރަހައްދަށް ޖަމާވެތިބި ނޫސްވެރިން ވަނީ ފަހަތަށް ޖައްސާފައެވެ. އެހެންކަމުން ވަދެ ނިކުމެވާ އެމްބިއުލާންސްތަކުގެ އަދަދުގެ އިތުރުން އޮފިޝަލުން ހާމަކުރާ މައުލޫމާތު ފިޔަވައި އިތުރު މައުލޫމާތެއް އަދި ސާފެއް ނުވެއެވެ.\nއެންމެ ފަހުގެ ރިޕޯޓްތައް ބުނާ ގޮތުން2ކުއްޖަކު ޗިއަންގް ރާއީ ސިޓީ ހޮސްޕިޓަލަށް ގެންގޮސްފައިވާއިރު،2ކުއްޖަކު ތިބީ ހޮހަޅައިގެ ބޭރުގައި ހުރި ވަގުތީ ހޮސްޕިޓަލްގައެވެ. އަދި އަނެއް2ކުދިން މިވަގުތު ތިބީ ހޮހަޅައިގެ ތެރޭގައި ޤާއިމްކޮށްފައިވާ ރެސްކިއު ކޭމްޕްގައެވެ.\nކަނުއަނދިރީގައި އެކުދިން ހޮހަޅައިން ނެރުމުގެ މަސައްކަތްކުރަމުންދާއިރު، މިއީ ނުރައްކާތެރި މަސައްކަތެކެވެ. އެކުދިންނަށް ހޮހަޅައިގައި ތިއްބައި އޮކްސިޖަން ފޯރުކޮށްދިނުމުގެ މަސައްކަތްކުރި ތައިލެންޑް އަސްކަރިއްޔާގެ ތަޖުރިބާކާރު ޑައިވަރަކުވެސް ވަނީ މަރުވެފައެވެ.\nއެންމެ ފަހުން އަޕްޑޭޓް ކުރީ:6މަސް ކުރިން | ރިވިއު ކުރީ: އަހްމަދު ސާއިފް ޝިޔާދް


Visnaa! Gaumu othee mi 58 percent ge aimatheega | Mihaaru\nމިދިޔަ އަހަރުގެ ލޯކަލް ކައުންސިލް އިންތިހާބުގައި ވޯޓު ލާން ގޮސް ތިބި ބަޔަކު މަރުކަޒުގެ ބޭރުގައި މަޑުކޮށްލައިގެން: ސިޔާސީ މީހުންނާއި ޕާޓީތައް އިސްލާހުކޮށްގެން ނޫނީ ރައްޔިތުންގެ ހަގީގީ ބާރެއް ނޯންނާނެ -- ފައިލް ފޮޓޯ: ހުސެއިން ވަހީދު/ މިހާރު\n05 އެޕްރީލް 2018 - 08:35 24 comments\nރާއްޖޭގައި ސިޔާސީ ޕާޓީތަކުގައި ރަޖިސްޓްރީވެފައި ތިބީ ޖުމްލަ 107،000 މީހުންނެވެ. ލޯކަލް ކައުންސިލްތަކުގެ އިންތިޚާބު މިދިޔަ އަހަރު ބޭއްވި އިރު ވޯޓުލުމުގެ ހައްގު އޮތް މީހުންގެ އަދަދު 256،000އާ ގާތްކުރެ އެވެ. އެހެންވީމާ ސިޔާސީ ޕާޓީތަކަށް ނިސްބަތްވަނީ ވޯޓުލާ އާބާދީގެ 42 ޕަސެންޓެވެ. އަނެއް 58 ޕަސެންޓަކީ އެއްވެސް ޕާޓީއެއްގައި ރަޖިސްޓްރީވެފައި ނެތް މީހުންނެވެ. އެހެން ގޮތަކަށް ބުނާ ނަމަ، ދިވެހި ރައްޔިތުންގެ އަޣުލަބިއްޔަތަކީ އެއްވެސް ޕާޓީއެއްގައި އުޅެން ބޭނުން ނުވާ މީހުންނެވެ.\nމީގެ މާނައަކީ ކޮބާ ހެއްޔެވެ؟ މި 58 ޕަސެންޓަކީ ސިޔާސީ ކަންކަމަށް ޝައުގުވެރިކަން ނެތް މީހުން ކަމަށް ބެލިދާނެ އެވެ. އެކަމަކު ޕާޓީތަކުގައި ރަޖިސްޓްރީވެގެން ތިބި 42 ޕަސެންޓަށް ވުރެ މާ ގިނަ މީހުން އިންތިޚާބުތަކުގައި ވޯޓު ލާން ނުކުމެ އެވެ. ސިޔާސީ ޕާޓީތައް ތައާރަފްކުރި ފަހުން 2008 އިން ފެށިގެން މިހާތަނަށް ބޭއްވި ހަތް އިންތިޚާބުގައި، ވޯޓު ލީ މީހުންގެ އެވްރެޖް ނިސްބަތް 77 ޕަސެންޓަށް އަރަ އެވެ. އެހެންވީމާ ޕާޓީއެއްގައި އުޅެން ބޭނުން ނުވާ މީހުން ވެސް ޑިމޮކްރެސީގައި ބައިވެރިވާކަން ސާފެވެ. މާނައަކީ ޕާޓީތަކުގައި ނޫޅޭ 58 ޕަސެންޓާ މެދު އުއްމީދު އެބަ އޮތެވެ.\nރާއްޖޭގައި ޑިމޮކްރެސީ ފައްކާވުމަށް އޮތް އެންމެ ބޮޑު ހުރަހަކީ ރައްޔިތުންގެ ބާރަށް ވުރެ ބޮޑުންގެ ބާރު ގަދަވުމެވެ. ދައުލަތުގެ މުއައްސަސާތަކާއި ސިޔާސީ ޕާޓީތަކާއި ލީޑަރުންނަށް ބެލިޔަސް މެ އެވެ. ޕާޓީތަކަކީ ވަކި މީހެއް ނުވަތަ ބައެއްގެ ވަށައިގެން އެނބުރޭ އެއްޗެއްގެ ގޮތުގައި އޮތް އޮތުން ބަދަލުވެދާނެ ކަމުގެ އަލާމާތެއް ވެސް ނުފެނެ އެވެ. މީގެ ސަބަބަކީ ކޮބާ ހެއްޔެވެ؟ ވަކި ފިކުރެއް ނުވަތަ އުސޫލެއްގައި ހިފެހެއްޓުމަށް ވުރެ ބޮޑަށް ވަކިވަކި ލީޑަރުންނަށާއި އެ ލީޑަރަކު އެ ވަގުތަކު އަރާ ސިޔާސީ ފަޅިއަކަށް ކަނު ލޯތްބެއް ދީ އެ މީހުން ކިޔާހާ އެއްޗަކަށް އަތް ޖަހަން ޕާޓީތަކުގެ އާއްމު މެމްބަރުން ތިބޭ ކަމެވެ. އޭގެ އާޚިރު ނަތީޖާއަކީ ދައުލަތުގެ ހިންގުމުން ރައްޔިތުންގެ ސީދާ އަޑު ކެނޑި ޕާޓީތަކާއި ލީޑަރުން ކުޅެން ގެންގުޅޭ ބޯޅައަކަށް މުޅި ނިޒާމު ވެގެން ދިޔުމެވެ.\nދައުލަތުގެ މުއައްސަސާތަކާއި ވެރިކަންކުރާ ޕާޓީ އާއި ސަރުކާރާއި އިދިކޮޅަށް ބެލިޔަސް ހުރިހާ ކަމެއް، މަތިން ތިރިއަށެވެ. ރައްޔިތުންގެ މަސްލަހަތު އިސްކުރާ ޑިމޮކްރެޓިކް ވެއްޓެއް ގާއިމްކުރެވޭނީ މި ނޫން ދުވަހެއް ގެނެސްގެނެވެ. އަދި އެ ދުވަސް ގެނެވޭނީ އެއްކަލަ 58 ޕަސެންޓަށެވެ.\nހައްގާއި ބާތިލާއި ހެވާއި ނުބަޔަކީ ސިޔާސީ ފިކުރާ އެއްގޮތަށް އެނބުރެމުންދާނެ އެއްޗެއް ނޫނެވެ. ކޮންމެ މީހަކު ކުރިޔަސް ގޯހެއް ވާނީ ގޯހަކަށެވެ. ވަކި މީހަކު އެއީ ރަނގަޅެކޭ ބުނާތީ އެ ކަމެއް ރަނގަޅުވާނެ ގޮތެއް ވެސް ނޯންނާނެ އެވެ. އެކަމަކު ޕާޓީތަކުގެ މެމްބަރުންނަށް މި ކަން ވިސްނެނީ ކިހާ ވަރަކަށް ހެއްޔެވެ؟ އެތައް ކަމެއް ގޯސްވެގެން ދިޔުމުގެ އެންމެ އަސާސީ ސަބަބަކީ މި ހަގީގަތް އޮޅިފައި އޮތް ކަމެވެ. ތާއަބަދު ބޯޖަހާލަޖަހާލާ ތިބުމުގެ ބަދަލުގައި އަމިއްލަ ޕާޓީ އާއި ތިމާ ތާއީދުކުރާ ލީޑަރުން ޖަވާބުދާރީކުރުވައި ޒިންމާދާރުކުރުވައި ހަމަ މަގަށް އެޅުވުމުގެ ގާބިލްކަން ޕާޓީތަކުގެ އާއްމު މެމްބަރުންގެ ކިބައިގައި އޮތް ކަމަކަށް ނުފެނެ އެވެ. އޭގެ ސަބަބުތައް ދެނެގަނެ ހަގީގީ ޑިމޮކްރެޓިކް ވެއްޓެއް އަށަގަންނުވަން ކުރަން ޖެހޭ މަސައްކަތްތަކަށް ވަރަށް ގިނަ ވަގުތު ނަގާނެ އެވެ. އެކަމަކު މިހާރުގެ ހާލަތުން ދެން ކުރިއަށް އަޅަންވީ ފިޔަވަޅަކީ ކޮބައިތޯ ވެސް ވިސްނަން އެބަ ޖެހެ އެވެ.\nސިޔާސީ ކަންކަން ކޮންމެ ގޮތަކަށް ހިނގިޔަސް ތިމަންނާގެ ދިރިއުޅުމަށް އަސަރެއް ނުކުރެއޭ ހީވަންޏާ ތިއީ އަދި މުޅިއަކުން ރަނގަޅު ވިސްނުމެއް ނޫނެވެ. ކޮންމެ ކަމަކީ ވެސް ސިޔާސީ މީހުންގެ ނިންމުންތަކާއި އެ މީހުން ކަނޑައަޅާ ސިޔާސަތުތަކެވެ. އެ ކަންކަމާ މެދު ޚިޔާލުފާޅުކޮށް ބަސް ބުނެ އަޑުއުފުލުމަކީ ސިޔާސީވުން ކަމަށް ވަންޏާ އެންމެން ވެސް ސިޔާސީވާން އެބަ ޖެހެ އެވެ. ޚާއްސަކޮށް، މިހާތަނަށް ސިޔާސީ ނުވެ ތިބި 58 ޕަސެންޓެވެ.\nފުރަތަމަ ގަބޫލުކުރަންވީ ކަމަކީ އަހަރެމެންނަށް ހައްގު މިންވަރު އެއީ ސިޔާސީ މީހުން ބުނެދީ ކަނޑައަޅަން ޖެހޭ އެއްޗެއް ނޫން ކަމެވެ. އެއީ އަހަރެމެން އަމިއްލަ އަށް އިޚްތިޔާރުކޮށް ޑިމާންޑުކޮށްގެން އަހަރެމެން އެންމެ އެދޭ ސިފައިގައި ލިބިގަންނަން ޖެހޭ އެއްޗެކެވެ. އެހެން ނޫނީ، ޑިމޮކްރެސީއެކޭ ކިޔުމުގެ މާނައެއް އެބަ އޮތް ހެއްޔެވެ؟ ދެވަނަ ކަމަކީ، ބޭރުން ބަޔަކު އައިސް އަހަރެމެން ސަލާމަތްކޮށްދޭނެ ކަމަށް ދެކެންޏާ އެ ވިސްނުން ދޫކޮށްލަން ޖެހެ އެވެ. އެއީ މިހާތަނަށް ވެފައި އޮތް ކަމެއް ނޫނެވެ. އަމިއްލަ އެދުމެއް ނެތި ހެޔޮ ނިޔަތެއްގައި ބޭރު ބަޔަކު އެހީތެރިވެދާނެ ކަމަކަށް ގަބޫލެއް ވެސް ނުކުރެވެ އެވެ. އަދި އެ ގޮތަށް އަތްބޭނުމުގެ ހިތި ނަތީޖާ ދުނިޔޭގެ އެތައް ގައުމަކުން އެ ދަނީ ފެންނަމުންނެވެ. އަހަރެމެންގެ ކަންކަން ހައްލުކުރާނީ އަހަރެމެން އަމިއްލައަށޭ އެ ބުނަނީ ކޮންމެ މީހަކު ކަމަށް ވިޔަސް އެއީ ރަނގަޅު ވާހަކައެކެވެ.\nސިޔާސީ މީހުން ލައްވައި ގައުމުގެ ބޮޑެތި މައްސަލަތައް ހައްލުކުރުވައި އެ މީހުންނަކީ ތެދުވެރި، ނަޒާހާތްތެރި، އަމާނާތްތެރި، ރައްޔިތުންނަށް ކިޔަމަންތެރި އަދި ޖަވާބުދާރީވާ ބަޔަކަށް ހަދަން އަހަރެމެން އެންމެން މި ތިބީ ނުކުޅެދިފަ އެވެ. ޚާއްސަކޮށް، ހުރިހާ ކަމެއް ހިނގަނީ ސިޔާސީ ޕާޓީތަކުގެ ނިޒާމެއްގެ ތެރެއިން ކަމަށް ވާއިރު، ޕާޓީތަކާއި ލީޑަރުން ފެއިލްވުމުގެ ޒިންމާ ޕާޓީތަކުގެ މެމްބަރުންގެ ކިބައިގައި އެބަ އޮތެވެ. އެހެންވީމާ މިއީ ދެން ތިބި މީހުން ތެދުވެ އެ މަސްއޫލިއްޔަތާ ހަވާލުވުމުގެ ވަގުތެވެ.\nއަދަދަށް ބެލިޔަސް، އަދި ކަނު ވަފާތެރިކަމެއްގައި ނުޖެހި ހަމަ ގަބޫލުކުރުމުގެ ފުރުސަތަށް ބެލިޔަސް، 58 ޕަސެންޓުގެ މުހިއްމުކަން ބޮޑެވެ. ތަޣައްޔަރުވެ ގަޑުބަޑުވެފައި މި އޮތް ނިޒާމް އިސްލާހުކުރަން އެ އަޣުލަބިއްޔަތަށް ވަރަށް މުހިއްމު ދައުރެއް އަދާކުރެވިދާނެ އެވެ. އެއީ ވަރަށް ބޮޑު ބާރެކެވެ. ސުވާލަކީ އެ ބާރުގެ ބޭނުން ހިފާނެ ހެއްޔެވެ؟ އަދި ކޮން ގޮތަކަށް ހެއްޔެވެ؟\n"މަށަކީ ސިޔާސީ މީހެއް ނޫނޭ" ބުނެލާފައި ރެކިގަނެވޭ ވަރަށް ވުރެ 58 ޕަސެންޓުގެ ޒިންމާ މާ ބޮޑެވެ. ހުރިހާ ބޭނުންތަކެއް ފުދިގެން ތަނަވަސްކަމާއި އިމްތިޔާޒުގައި ދިރިއުޅޭ މީހަކު މި ކަމަށް ފަރުވާލެއް ނުބަހައްޓަފާނެ އެވެ. އެކަމަކު އަޣުލަބިއްޔަތު އޮތީ އެފަދަ މީހުންނަށް ނޫންކަން ފާހަގަކުރަން ޖެހެ އެވެ.\nސިޔާސީ ކަންކަން ކޮންމެ ގޮތަކަށް ހިނގިޔަސް ތިމަންނާގެ ދިރިއުޅުމަށް އަސަރެއް ނުކުރެއޭ ހީވަންޏާ ތިއީ އަދި މުޅިއަކުން ރަނގަޅު ވިސްނުމެއް ނޫނެވެ. ކޮންމެ ކަމަކީ ވެސް ސިޔާސީ މީހުންގެ ނިންމުންތަކާއި އެ މީހުން ކަނޑައަޅާ ސިޔާސަތުތަކެވެ. އެ ކަންކަމާ މެދު ޚިޔާލުފާޅުކޮށް ބަސް ބުނެ އަޑުއުފުލުމަކީ ސިޔާސީވުން ކަމަށް ވަންޏާ އެންމެން ވެސް ސިޔާސީވާން އެބަ ޖެހެ އެވެ. ޚާއްސަކޮށް، މިހާތަނަށް ސިޔާސީ ނުވެ ތިބި 58 ޕަސެންޓެވެ. އެއީ ގައުމަށްޓަކައި ތި އެންމެން އަދާކޮށްދޭން ޖެހޭ މަދަނީ މަސްއޫލިއްޔަތެކެވެ.\nރާއްޖޭގެ ކަންކަން އިސްލާހުކުރަންވީ ގޮތް އެންމެ ރަނގަޅަށް އެނގޭ މީހުން 58 ޕަސެންޓުގެ ތެރޭގައި ހިމެނޭނެކަން ޔަގީނެވެ. އެ އެންމެން ކޮބާ ހެއްޔެވެ؟ ތައުލީމާއި ތަޖުރިބާތައް އެއްތަންކުރާށެވެ. ވަކި ކޮޅަކަށް ނުޖެހި އުފެއްދުންތެރި ވާހަކަތައް ދައްކައި ފާޑުކިޔައި ބަހުސްކުރުމުގެ ގާބިލްކަން ހުރި އެންމެން އެކަން ފަށާށެވެ. އާއްމުން ހޭލުންތެރިކޮށް މަގު ދައްކައިދޭށެވެ.\nބޭނުންވަނީ އެންމެ ކަމެކެވެ. އެންމެންގެ އަޑު އެއްފަހަރާ އިއްވުމެވެ.\nސިޔާސީ މީހުންގެ އަމަލުތަކާ ހެދި ރުޅިގަދަވެ މާޔޫސްވެފައި ތިބި މީހުން އިސްނަގާށެވެ.\nއިތުރު ލިޔުންތައް ސިޔާސީ ޕާޓީ ކޮލަމް ޑިމޮކްރަސީ ވިސްނާ!


Iyaaz Ves Thajuribaa Kuree Alhugadah Kurimathivi Beyinsaaf: Shidhaathaa - Vaguthu\nއިޔާޒު ވެސް ތަޖުރިބާ ކުރީ އަޅުގަނޑަށް ކުރިމަތިވި ބޭއިންސާފު: ޝިދާތާ\nޖެންޑާ މިނިސްޓަރުކަމުގައި ހުންނެވިއިރު، ކުރިމަތިވި ބޭއިންސާފު މިއަދު ދީނީ އިލްމުވެރިޔާ ޑރ. މުހައްމަދު އިޔާޒަށް ވެސް ކުރިމަތިވެއްޖެ ކަމަށް ބުނެ އެ މަގާމުގައި ކުރިން ހުންނެވި ޝިދާތާ ޝަރީފްގެ ފާޑުކިޔުން ކޯލިޝަން ސަރުކާރަށް އަމާޒުވެއްޖެއެވެ.\nޝިދާތާ މިފަދައިން ވިދާޅުވެ ކަންބޮޑުވުން ފާޅުކުރައްވާފައިވަނީ އަދާލަތު ޕާޓީގެ އިލްމުވެރިންގެ ކޮމިޓީގެ ނައިބު މުގައްރިރުކަން ކުރައްވަމުން އަންނަ ޑރ. އިޔާޒް ގައުމީ ޔުނިވާސިޓީގެ އެސިސްޓަންޓް ޕްރޮފެސަރުގެ މަގާމުން ވަކިކުރުމާއި ގުޅިގެންނެވެ.\n"ވަގުތު" އާއި ވާހަކަދައްކަވަމުން ޝިދާތާ ވިދާޅުވ،ީ އަދާލަތު ޕާޓީގެ މަޝްވަރާ ކޮމިޓީގައި ވެސް އިންނަވާ އިޔާޒް އެމަގާމުން ދުރުކުރުމަކީ ކޯލިޝަން ސަރުކާރުން ޑިމޮކްރެސީއަށް ލޯބި ނުކުރާ މިންވަރު ހާމަވެގެންދާ ކަމެއް ކަމަށެވެ. އަދި ކޯލިޝަން ސަރުކާރުގެ ޕާޓީއަކަށް ނިސްބަތްވާ އިސް ބޭފުޅަކު އެގޮތަށް ވަޒީފާއިން ވަކި ކުރުމަކީ އިންސާފުވެރި ގޮތެއް ކަމުގައި ނުދެކޭ ކަމަށް ވެސް ޝިދާތާ ވިދާޅުވިއެވެ.\nޝިދާތާ ވިދާޅުވި ގޮތުން ކޯލިޝަނެއްގެ ގޮތުގައި ކުރިއަށް އޮތް ތަނުގައި ވެސް މަސައްކަތް ކުރެވޭނީ ޑިމޮކްރެސީއަށް އިހުތިރާމް ކުރަން ދަސްވެގެންނެވެ. އަދި އެކަކު އަނެކެއްގެ ހިޔާލަށް އިހްތިރާމްކޮށް، ޒާތީ ތައައްސަބުން އެއްކިބާވެގެންނެވެ.\n"އަޅުގަނޑަށް ހެދި ގޮތަށް އިޔާޒަށްވެސް އެހެދީ. ކޯލިޝަން ސަރުކާރެއްގެ ގޮތުގައި ދެމި އޮންނަން ބޭނުން ނަމަ އެމީހުން ވަކާލާތު ކުރަމުން އައި ޑިމޮކްރެސީގެ ނިޒާމަށް އިހްތިރާމް ކުރަން ދަސްކުރަން އެބަ ޖެހޭ. ވެރިކަމަށް އަންނަން ވީރުން އެކަންޏެއް ނޫން އަޅުގަނޑުމެން ކައިރިއަށް ކޯލިޝަން ހަދަން އަންނަން ޖެހޭނީކީ. އަޅުގަނޑުމެންގެ ތެރެއިން ކަންކަމުގައި ހިޔާލު ތަފާތުވާ މީހުންގެ ހިޔާލާއި ޝުއާރުތައް ހަޖަމް ކުރަން ދަންނަން ޖެހޭނެ." ޝިދާތާ ވިދާޅުވިއެވެ.\nއިޔާޒަކީ ސަރުކާރު ކޯލިޝަންގައި ހިމެނޭ އަދާލަތު ޕާޓީގެ އިސް މަގާމެއްގައި ހުންނެވި ބޭފުޅަކަށްވާއިރު، ވެރިކަން ކުރާ މައި ޕާޓީ ކަމުގައިވާ އެމްޑީޕީގެ ގިނަ ބައެއްގެ ފާޑުކިއުންތައް އަބަދު ވެސް އިޔާޒަށް އަމާޒުވެއެވެ.\nމިކަމާ ގުޅިގެން އިޔާޒު ވެސް ވިދާޅުވެފައިވަނީ އޭނާ ފިޔަވަޅު އަޅާފައިވަނީ ބޭއިންސާފުން ކަމަށެވެ. އަދި އެއީ ސިޔާސީ ގޮތުން އުފެދުނު ދެބަސްވުމަކާއި ގުޅިގެން އެޅި ފިޔަވަޅެއް ކަމަށް އޭނާ ވިދާޅުވިއެވެ.\nޝިދާތާގެ އިތުރުން އަދާލަތު ޕާޓީގެ ލީޑަރު އަދި ހޯމް މިނިސްޓަރު އިމްރާން އަބްދުﷲ ވެސް ވަނީ އެއީ އިންސާފުން އެޅި ފިޔަވަޅެއް ކަމުގައި ނުދެކޭ ކަމަށް ވިދާޅުވެ ކަންބޮޑުވުން ފާޅުކުރައްވާފައެވެ.\nއިޔާޒު ދާދި ފަހަކުން އަންހެނުން ޚިތާނު ކުރަން ބާރު އަޅައި ދައްކާ ވާހަކައަށް ބައެއް މީހުންގެ ފާޑުކިއުން އަމާޒުވެފައިވަނިކޮށް، އެ މައްސަލަ ގައުމީ ޔުނިވާސިޓީންނާއި އިސްލާމިކް މިނިސްޓްރީން ވެސް ބަލަން ފަށާފައިވެއެވެ.\nމިވެރިކަމުގައި އިންސާފު ނުލިބިއްޖެ ނަމަ ދެން ނުލިބޭނެ: ޝިދާތާ\nބުއް ދި ކާ\nޖުލައި 1, 2021 21:37\nދެން ކަލޭ މެން2މީހުން ގުޅިގެން ބަޔާނެއް ފަރު މާ ކުރެވޭތޯ ބަލާ ބަލަ\nޖުލައި 1, 2021 21:51\nއަދިވެސް ދެމީހުން ނުކުމެ ޔާމީނަށް ވަގަށް ގޮވާ..........\nޖުލައި 1, 2021 22:00\nސަރުކާރާއެއް ވެއްޓެމުންދާއިރު ހުރިހާ ގޯހެއް ދާނީ ހަދަމުން\nޖުލައި 1, 2021 22:27\nޖުލައި 1, 2021 23:03\nތިޔަ ރޯނުއެދުރު ޝިދާތާއާއި ޢިޔާޒުފަދަ މީހުންނަކީ ދެބޯގެރި ދުއްވާ މީހުން، މިހާރު އިންތިޚާބެއް ބޭއްވިޔަސް ތިޔަ ޝިދާތާއި އިޔާޒުފަދަ ފުޅަކާ ދަންނަބޭކަލުން އަރާނީ ލާދީނީ އެމްޑީޕީ އޮޑިއަށް، ފާއިތުވި އިންތިޚާބުތަކުގައި ލާދީނީ އެމްޑީޕީ ސަރުކާރަށް މިގައުމު ދޭންތިޔަމީހުން ފޫގަޅާއިގެން ކުރި މަސައްކަތުގެ ނަތީޖާއަކީ ކަލޭމެންގެ އަތުން ފޭހި ލޮންސި އަމިއްލަ ލޮލަށް ހެރުނީ ދެން ކެތްތެރިވެގެން ތިބުން ނޫންގޮތެއްނެތް، އަންނަންތިޚާބުޖެހެންދެބް އަނެއްކާވެސް ކުރިން ކުޅި ރޯލުކުޅެން ތައްޔާރުވަމުންދޭ،\nޖުލައި 2, 2021 01:31\nމިވަރު ސަރުކާރެއް ނޭތޭވެސް ކި\nޖުލައި 2, 2021 02:12\n1 ގަޑިއިރު ކުރިން ( ޖުލައި 1, 2021 )\nމާތް ﷲއާއި އެކަލާނގޭ ރަސޫލާ ކުޑައަގެއް ގައި ވިއްކީމަ ވާންވިގޮތް ތިޔަވީ. الحمدُ لِلَّهِ\nالحمدُ لِلَّهِ الحمدُ لِلَّهِ\nބޯންއުނު ބޮނޑި ތިއޮތީ ބޮވިފަ. الحمدُ لِلَّهِ الحمدُ لِلَّهِ الحمدُ لِلَّهِ\nނުލަފާ މަކަރު އަނިޔާ ވެރިންގެ ރޭވުމައްވުރެ ﷲ ގެ ކުޅަދުންވަންތަ ކަން މާފުރިހަމަދޯ؟\nޖުލައި 2, 2021 07:57\nތި2މީ ހުން ގެ ވާ ހަކަ ދައްކަން މި އަޅާ ގައި ގައި ހިތްވަރެއް ނެތް\nޖުލައި 3, 2021 15:12\nޝިދާއްތަގެ ވެސް އަމިއްލަ އެދުން ވ ބޮޑު އެހެންނުން ވާނީވެސް ހުސް ރޯނު އެދުރުން


Health Minister Naseem isthiufaa dhevvumah PPM in govaalaifi\nހެލްތް މިނިސްޓަރ ނަސީމް އިސްތިއުފާ ދެއްވުމަށް ޕީޕީއެމްއިން ގޮވާލައިފި\nހެލްތް މިނިސްޓްރީއާއި އެ މިނިސްޓްރީގެ ދަށުން މަސައްކަތްކުރާ މުއައްސަސާތަކުގެ އިހުމާލުން އެތައް ފުރާނައެއް ވަކިވަމުންދާކަމަށް ބުނެ ހެލްތް މިނިސްޓަރ އަޙްމަދު ނަސީމް މިހާރުން މިހާރަށް އިސްތިއުފާ ދެއްވުމަށް އިދިކޮޅު ޕީޕީއެމް-ޕީއެންސީއިން ގޮވާލައިފިއެވެ.\nއެ ކޯލިޝަނުން ބުނެފައިވަނީ، ކޮވިޑް-19 މެނޭޖުކުރުމުގައި ސަރުކާރު ފެއިލްވެ، ހެލްތް މިނިސްޓްރީއާއި އެ ވުޒާރާގެ ދަށުން މަސައްކަތްކުރާ މުއައްސަސާތަކުގެ އިހުމާލުން އެތައް ފުރާނައެއް މިދުނިޔެއާއި ވަކިވެގެން ދިއުމަކީ ބަލައިގަނެވޭނެ ކަމެއް ނޫން ކަމަށެވެ. އަދި ފުރާނައެއް ވަކިވެގެން ދިއުމުން މަޢާފަށް އެދި ނިންމާލުމަކީ ވެސް ބަލައިގަނެވޭނެ ކަމެއް ނޫން ކަމަށާއި މިފަދަ މައްސަލަތައް އިންސާފުވެރިކަމާއެކު ވީއެންމެ އަވަހަށް ތަޙްޤީޤުކޮށް މިކަމުގައި އިހުމާލުވާ ފަރާތްތަކަށް ޙައްޤު އަދަބު ދިނުމަށް ހަރުއަޑުން ގޮވާލާ ކަމަށް ބުނެފައިވެއެވެ.\nބަޔާނުގައި ބުނެފައިވަނީ، ކޮވިޑް-19 އަށް ސަރުކާރުން މިހާތަނަށް 3.5 ބިލިއަނަށްވުރެ ގިނަ ފައިސާ ޚަރަދު ކޮށްފައިވާއިރު، މިފައިސާ މިވޭތުވެދިޔަ އެއްއަހަރު ދުވަހުގެ ތެރޭގައި ރައްޔިތުންނަށް ފައިދާހުރި ގޮތަކަށް ހޭދަކުރެވިފައި ނުވާ ކަމަށާއި ކޯވިޑް ފެސިލިޓީތަކާއި ޓެސްޓް ކުރެވޭނެ ނިޒާމާއި އިތުރު ވަސީލަތްތައް އެންމެ ނުރައްކާތެރި ޙާލަތަށް ރިޢާޔަތްކޮށް ޤާއިމްކުރެވިފައި ނުވާ ކަމަށެވެ. ނަމަވެސް މިހާތަނަށް ވެސް ސަރުކާރުން ބުނެފައިވަނީ މުޅި ސަރުކާރުން ވެސް މިކަމަށް އެންމެ ފުރިހަމައަށް ތައްޔާރުވެފައިވާ ކަމަށާއި އެހެންކަމުން ހެލްތް މިނިސްޓްރީއާއި މުޅިސަރުކާރު މިހާރު މިކަމުގައި ފެއިލްވެފައިވާ ކަމަށް ޤަބޫލު ކުރާ ކަމަށް އެ ބަޔާނުގައި ބުނެފައިވެއެވެ. އެ ކޯލިޝަނުން ވަނީ ކޮވިޑް މެނޭޖްކުރުމުގެ ކަންކަން ހަރުދަނާކުރުމަށް ތަކުރާރުކޮށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙަށް ގޮވާލާ ކަމަށާއި އަދި ހެލްތް މިނިސްޓަރ އަޙްމަދު ނަސީމް މިހާރުން މިހާރަށް އިސްތިއުފާ ދެއްވުމަށް ގޮވާލާފައެވެ.\nއެ ކޯލިޝަނުން މިއަދު ނެރުނު ބަޔާނެއްގައި ބުނެފައިވަނީ، ކޯވިޑް19 އަށް ޕޮޒިޓިވްވެ ޢުމުރުން 10 އަހަރުގެ ފާޠިމަތު މިޝްކާ މުޙައްމަދު ނިޔާވި ޚަބަރު އެ ކޯލިޝަނުން އެހީ ފުން ހިތާމަޔާއެކު ކަމަށާއި މަރްޙޫމާއަށް ސުވަރުގޭގެ މަތިވެރި ނިޢުމަތް މިންވަރު ކުރައްވާ ޢާއިލާއަށް ކެތްތެރިކަން ދެއްވުންއެދި ދުޢާކުރާ ކަމަށެވެ.\nއިޖުތިމާއީ ރައްކާތެރިކަން ފޯރުކޮށްދިނުމަށް ދައުލަތް މިހާރު ވަނީ ނުކުޅެދިފައި: ސަޢީދު036 minutes ago


އެމް.ޕީ ކަޕް: ހިރިލަންދޫ އާއި ކިނބިދޫ ބައްދަލުކުރި މެޗް 2-2 ގެ ނަތީޖާއަކުން އެއްވަރުވެއްޖެ | Jazeera\tއެމް.ޕީ ކަޕް: ހިރިލަންދޫ އާއި ކިނބިދޫ ބައްދަލުކުރި މެޗް 2-2 ގެ ނަތީޖާއަކުން އެއްވަރުވެއްޖެ - Jazeera\nއެމް.ޕީ ކަޕް: ހިރިލަންދޫ އާއި ކިނބިދޫ ބައްދަލުކުރި މެޗް 2-2 ގެ ނަތީޖާއަކުން އެއްވަރުވެއްޖެ\nޙުސެއިން ޝާހް December 6, 2018 122 views0\nއެމް.ޕީ ކަޕް 2018 ގެ4ވަނަ މެޗުގައި ހިރިލަންދޫ އާއި ކިނބިދޫ ބައްދަލުކުރި މެޗް 2-2 ގެ ނަތީޖާއަކުން އެއްވަރުވެއްޖެއެވެ. މި2ޓީމަކީ 2017 ވަނަ އަހަރު މި މުބާރާތުގެ ފައިނަލްގައިވެސް ބައްދަލު ކުރި2ޓީމެވެ. ފޯރިގަދަ ކުޅުމެއް ފެނިގެން ދިޔަ މިމެޗްގައި ފުރަތަމަ ހާފްގެ2ވަނަ މިނެޓްގައި ހިރިލަންދޫ ޓީމުގެ ފުރަތަމަ ލަނޑު ފެނިގެންދިޔައެވެ.\nއަދި ހިރިލަންދޫ ޓީމުގެ2ވަނަ ލަނޑު ފެނިގެން ދިޔައީ މެޗުގެ 25 ވަނަ މިނެޓް ތެރޭގައެވެ. މި2ލަނޑު ވެސް ކާމިޔާބު ކޮށްދީފައި ވަނީ ހިރިލަންދޫ ޓީމުގެ ޖާޒީ ނަންބަރ 11 މޫސައެވެ. ކިނބިދޫ ޓީމުން ނަތީޖާ ހަމަހަމަ ކުރީ ފަހަތުން އަރާ2ގޯލު ޖަހައިގެންނެވެ. ފުރަތަމަ ހާފުގެ 35 ވަނަ މިނެޓްގައި ކިނބިދޫ ޓީމުގެ ފުރަތަމަ ލަނޑު ކާމިޔާބު ކޮށްދިނީ ކިނބިދޫ ޓީމުގެ ޖާޒީނަންބަރ 21 އަބްދުލް އަލީމް (އައްދު)އެވެ. ކިނބިދޫ ޓީމުގެ2ވަނަ ލަނޑު ޖަހައިދީ ނަތީޖާ ހަމަހަމަ ކޮށްދިނީ 59 ވަނަ މިނެޓްގައި ކިނބިދޫ ޓީމްގެ ޖާޒީ ނަންބަރ 10 ފަރުހާން (ފަރޭ) ޖަހައިދިން ލަނޑުންނެވެ.\nމި މެޗްގެ މޮޅު ކުޅުންތެރިއަކަށް ހޮވުނީ ހިރިލަންދޫ ޓީމުގެ ޖާޒީ ނަންބަރ 23 މުއީދުއެވެ.\nމިމުބާރާތުގެ5ވަނަ މެޗްގައި މާދަމާ ބައްދަލުކުރާނީ ވަންދޫ އާއި ކަނޑޫދޫއެވެ.


އާ އައި ޑްރޮޕްތައް އައިނުތަކުގެ ބަދަލުގައި ބޭނުންކުރެވިދާނެ! - Tech News Maldives\nއާ އައި ޑްރޮޕްތައް އައިނުތަކުގެ ބަދަލުގައި ބޭނުންކުރެވިދާނެ!\nޢާއިޝަތު ޝައިހާ • 22 ޑިސެމްބަރު 2021\nމީގެ މަހެއްހާ ދުވަސް ކުރިން މާކެޓަށް ތައާރަފުވި ލޮލަށް އަޅާ އާ ބޭހުގެ ސަބަބުން، 40 އަހަރުން މަތީގެ މީހުންނަށް އާންމުކޮށް ދިމާވާ މައްސަލައެއް ކަމަށްވާ، އުމުރުން ދުވަސްވުމުގެ ސަބަބުން ލޮލުގެ ފެނުން ފުސްވުމުގެ މައްސަލަ ހުންނަ އެތައް މިލިއަން ބައެއްގެ ހަޔާތް ބަދަލުވެދާނެއެވެ.\nނިމިދިޔަ އަހަރުގެ އޮކްޓޯބަރ މަހުގެ ތެރޭގައި އެމެރިކާގެ ފުޑް އެންޑް ޑްރަގް އެޑްމިނިސްޓްރޭޝަނުން ހުއްދަ ދީފައިވާ ވޫޓީ، ކައިރީގައިވާ ތަކެއްޗަށް ބަލަން ދަތި 128 މިލިއަން އެމެރިކާ ރައްޔިތުންގެ ތެރެއިން ބައެއް މީހުންނަށް އައިނުތަކުގެ ބަދަލުގައި ބޭނުންކުރެވިދާނެއެވެ. މި އާާ ބޭހުގެ އަސަރު ކުރުމަށް 15 މިނެޓް ނަގާއިރު، އޭގެން ކޮންމެ ލޮލަކަށް އެއް ތިކި އެޅުމުން 10 ގަޑިއިރަށް ފެނުން ސާފުވާނެކަމަށް ކުންފުނިން މައުލޫމާތު ދެއެވެ.\nކްލިނިކަލް ޓްރަޔަލްގައި ބައިވެރިވި 750 ބައިވެރިންގެ ތެރެއިން އެއް ބައިވެރިޔަކު ކަމަށްވާ ޓޯނީ ރައިޓް ބުނި ގޮތުގައި، އޭނާގެ ފެނުމަށް އައި ބަދަލާއިމެދު ހުރީ ނުހަނު ހިތްހަމަޖެހިގެންނެވެ.\n"މިއީ ހަމަ ގައިމުވެސް ހަޔާތް ބަދަލުކޮށްލި އެއްޗެއް،" ސީބީއެސް ނިއުސްގެ ނެޝެނަލް ކޮރެސްޕޮންޑެންޓް ޖެރިކާ ޑަންކަންއަށް މައުލޫމާތު ދެމުން ރައިޓް ބުނެފައި ވެއެވެ.\nޓްރަޔަލްގެ ކުރިން ރައިޓްއަށް އެއްވެސް އެއްޗެއް ސާފުކޮށް ފެނުމުގައި އޮތީ އެންމެ މަގެކެވެ. އެއީ އޭނާ ދާހާ ތަނަކަށް އޭނާގެ އައިނު ހިފައިގެން ދިޔުމެވެ. އެއީ އޮފީހަށް ދިޔަ ކަމުގައި ވިޔަސް، ނުވަތަ ފާޚާނާއަށް ދިޔަ ކަމުގައި ވިޔަސް، ނުވަތަ ބަދިގެއަށް، ނުވަތަ ކާރަށް އަރަން ދިޔަ ކަމުގައި ވިޔަސް މެއެވެ.\n"އަހަރެންނަށް އައިނު އެޅުން ވަނީ ވަރަށް ގަބޫލުކުރަން ދަތި ކަމަކަށް. އެއީ އަހަރެން ދެކޭ ގޮތުގައި އައިނު އަޅަން ޖެހުމަކީ އަހަރެން މުސްކުޅިވަމުން އަންނަ ކަމުގެ ނިޝާނެއް." އޭނާ ބުންޏެވެ.\n2019 ވަނަ އަހަރުގައި އޭނާގެ ލޮލުގެ ފެނުން ވަގުތީ ގޮތުން ރަނގަޅު ކުރެވޭނެ ކަހަލަ ލޮލަށް އަޅާ އާ ބޭހެއްގެ ވާހަކަ އޭނާގެ ޑަކުޓަރު އޭނާ ގާތުގައި ވަނީ ބުނެފައެވެ. މި ބޭސް ބޭނުން ކުރަން ފެއްޓުމުން، ޕެންސިލްވޭނިޔާގެ ހުޅަނގު ފަރާތުގައި އޮންލައިން ރީޓެއިލް ކޮންސަލްޓަންޓެއްގެ ގޮތުގައި މަސައްކަތްކުރާ މި 54 އަހަރުގެ ރައިޓްއަށް ވަގުތުން ތަފާތުތަކެއް ފާހަގަކުރެވުނެވެ.\n"އަހަރެން ކޮމްޕިއުޓަރު ކައިރީގައި މަސައްކަތްކުރާ އިރު އާންމުކޮށް އަހަރެންގެ އައިނު ބޭނުންވޭ. އެކަމަކު އެ ބޭސް ބޭނުންކުރަން ފެއްޓި ފަހުން އަހަރެން އައިނަށް ބޭނުންޖެހޭ ވަރު މަދުވެއްޖެ،" އޭނާ ބުނެފައިވެއެވެ.\nވޫޓީ އަކީ، އުމުރާއި ގުޅިގެން ކައިރި ފެނުމަށް އަންނަ ފުސްކަން ނުވަތަ ޕްރެސްބައިއޯޕިއާގެ ފަރުވާއަކަށް އެފްޑީއޭ އިން ބޭނުންކުރުމަށް ހުއްދަ ދީފައިވާ އެންމެ ފުރަތަމަ ލޮލަށް އަޅާ ބޭހެވެ. މި ބޭހުގެ ސަބަބުން ލޮލުގެ ކަޅި އޭގެ ޒާތުގައި ކުޑަވުމަށް މަގުފަހިކޮށްދޭ ކަމަށް، ޓްރަޔަލްގެ މައި އިންވެސްޓިގޭޓަރ، ޑރ. ޖޯޖް ވޭރިންގ ބުނެފައި ވެއެވެ.\n"ކަޅީގެ ސައިޒު ކުޑަވުމުން ފޯކަސްކުރެވޭ ފުންމިން ބޮޑުވާނެ. އޭގެ ސަބަބުން ތިމާއަށް އެކި ދުރުމިނުގައި ހުރި ތަކެއްޗަށް އަމިއްލަ ޒާތުގައި ފޯކަސް ކުރުމުގައި ފަސޭހަވެގެން ދާނެ،" އޭނާ ބުނެފައި ވެއެވެ.\nވޫޓީގެ ތަރުޖަމާނެއް މައުލޫމާތު ދޭގޮތުގައި، މި ބޭހުގެ 30 ދުވަހުގެ ސަޕްލައިއަށް ގާތްގަނޑަކަށް 80 ޑޮލަރު ހޭދަވާނެ ކަމަށާއި، މި ބޭސް އެންމެ އެކަށީގެންވާ ގޮތުގައި މަސައްކަތް ކުރާނީ 40 އަހަރާއި 55 އަހަރާއި ދެމެދުގެ އުމުރުފުރާގެ މީހުންނަށެވެ. ކުންފުނިން އިތުރަށް ބުނާ ގޮތުގައި، ތިން މަހަށް ދިގުދެމިގެން ދިޔަ މި ޓްރަޔަލްގައި ނޭދެވޭ އަސަރެއްގެ ގޮތުގައި ފާހަގަވެފައި ވާ ކަންތައްތަކުގެ ތެރޭގައި ބޮލުގައި ރިހުމާއި ލޯ ރަތްވުން ހިމެނެއެވެ.\n"އަޅުގަނޑުމެންނަށް މި ކަންތައްތަކަކީ ދިގު މުއްދަތުގައި ކެތްކުރެވޭނެ ކަންތައްތަކެއްގެ ގޮތުގައި އަންދާޒާކުރެވޭ ކަންތައްތައް. އެހެންނަމަވެސް މިކަންތައްތަކާމެދު އަދި ރަސްމީ ގޮތުގައި ދިރާސާތަކާއި ތަހުލީލުތައް ކުރެވިގެން ދާނެ،" ވޭރިންގ ބުނެފައި ވެއެވެ.\nވޫޓީ އަކީ އެއްވެސް ހާލެއްގައި މި ކަމަށް އޮތް ފުރިހަމަ ފަރުވާއެއް ނޫނެވެ. އަދި ހަމަ މި މޭރުމުގައި މި އުފައްދާ ފަރާތުން، ރޭގަނޑު ދުއްވާ ގަޑީގައާއި ފަނޑު އަލިކަމުގައި މަސައްކަތް ކުރާ ފަރާތްތަކުން މި ބޭސް ބޭނުންކުރާނަމަ ސަމާލުވުމަށް ވަނީ އިލްތިމާސްކޮށްފައެވެ. މި ބޭސް ބޭނުންކުރެވޭނީ ވަރަށް ކުޑަކޮށް ނުވަތަ މެދުމިންވަރަކަށް ލޮލުގެ ފެނުމަށް އަސަރު ކޮށްފައިވާ ފަރާތްތަކަށެވެ. އަދި ލޯ ދުވަސްވަމުން ދާ ވަރަކަށް، 65 އަހަރަށް ފަހުގައި މި ބޭހުގެ އަސަރު ކުޑަވެގެން ދެއެވެ. ހަމަ އެހެންމެ، މި ބޭސް ބޭނުންކުރާ ފަރާތްތަކަށް، ދުރާއި ކައިރީގައިވާ ތަކެއްޗަށް ފޯކަސް ކުރުމުގައި ވަގުތީގޮތުން އުނދަގޫކަމެއް ކުރިމަތިވުމަކީ އެކަށީގެންވާ ކަމެކެވެ.\nމި ބޭހަކީ އަދި އިންޝުއަރެންސްއިން ކަވަރ ކުރެވޭ ބޭހެއް ނޫނެވެ. ސީބީއެސް ނިއުސްއާއި ވާހަކަދެއްކި ޑަކުޓަރުން ބުނާ ގޮތުގައި، މި ބޭސް އިންޝަރުއަރެންސް އިން ކަވަރ ވުމަކީ އެކަށީގެންވާ ކަމެއް ނޫނެވެ. ސަބަބަކީ މި ބޭހަކީ ސިއްޚީ ގޮތުން އެހާ މުހިއްމު އެއްޗެއް ނޫނެވެ. އެއީ ނަންބަރު އައިނުތަކަކީ މި ބޭހަށްވުރެ މާ އަގުހެޔޮ އެއްޗެއް ކަމަށް ވާތީވެއެވެ.\nރައިޓްއާއި އޭނާފަދަ އެތައް މިލިއަން ބަޔަކަށް މި ބޭހަކީ ފަސޭހަ ބެކްއަޕް ހައްލެކެވެ. އެއީ އޭގައި ސާފުކޮށް ލިބެން ހުރި ފައިދާތަކެއް ވާތީވެއެވެ.\n"ލޮލަށް ބޭސް އަޅާލުމަށްފަހު ދާން ޖެހޭ ތަނަކަށް ދެވުން އެއީ ފަސޭހަކަން." ރައިޓް ބުނެފައި ވެއެވެ.


ސްޕޯޓްސް ކޯޕަރޭޝަން އާއި އެޗްޑީސީއިން ކުޅިވަރުގެ ދާއިރާގެ އެއްބަސްވުމެއްގައި ސޮއިކޮށްފި ސްޕޯޓްސް ކޯޕަރޭޝަން އާއި އެޗްޑީސީއިން ކުޅިވަރުގެ ދާއިރާގެ އެއްބަސްވުމެއްގައި ސޮއިކޮށްފި\nސްޕޯޓްސް ކޯޕަރޭޝަނާއި އެޗްޑީސީއިން ކުޅިވަރުގެ ދާއިރާގެ އެއްބަސްވުމެއްގައި ސޮއިކޮށްފި\nއެޗްޑީސީ އާއި ސްޕޯޓްސް ކޯޕަރޭޝަނާ ދެމެދު ވީ އެއްބަސްވުމުގައި ސޮއިކުރި ރަސްމިއްޔާތުގެ ތެރެއިން/ފޮޓޯ:ޕީއެސްއެމް\nކުޅިވަރުގެ ދާއިރާ ކުރިއެރުވުމަށާއި ކުޅިވަރުގެ ޕްރޮގްރާމްތައް ހިންގުމަށް ހައުސިން ޑިވޮޮލޮޕްމަންޓް ކޯޕަރޭޝަން(އެޗްޑީސީ) އާއި ސްޕޯޓްސް ކޯޕަރޭޝަން ގުޅިގެން އެއްބަސްވުމެއްގައި ސޮއިކޮށްފިއެވެ.\nދެ ކޯޕަރޭޝަން ގުޅިގެން ސޮއި ކުރި މި އެއްބަސްވުމަކީ ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ)ގެ ދަށުގައި ހުރި ބިންތަކާއި އެޗްޑީސީގެ ދަށުގައި ހުރި ބިންތަކުގައި ތަރައްގީކުރާ ކުޅިވަރު ވަސީލަތްތައް ތަރައްގީ ކުރުމުގައި ދެ ފަރާތުން ގުޅިގެން މަސައްކަތް ކުރުމަށްކަމަށް ސްޕޯތްސް ކޯޕަރޭޝަނުން މަޢުލޫމާތުދެއްްވިއެވެ. އަދި ކޯޕަރޭޝަންގެ ފަރާތުން ހިންގާ ކުޅިވަރު ހަރަކާތްތަކާއި ދިރާސާތައްވެސް ދެ ފަރާތަށް އެންމެ ފައިދާވާނެ ގޮތުގައި ބޭނުން ކުރުމާއި ދުޅަހެޔޮ ހަށިހެޔޮ ސިއްޔަތެއްގައި ރައްޔިތުން ބޭތިއްބުމަށް ކުޅިވަރުގެ ތެރެއިން ކަސްތަރު ކުރެވޭނެ އިންތިޒާމު ފަހިކޮށްދިނުންވެސް މި އެއްބަސްވުމުގައި ހިމެނޭކަމަށް ސްޕޯޓްސް ކޯޕަރޭޝަނުން މަޢުލުމާތުދެއެވެ.\nމިއެއްބަސްވުމުގައި ހައުސިން ޑިވޮލޮޕްމަންޓް ކޯޕަރޭޝަންގެ ފަރާތުން ސޮއިކުރެއްވީ އެކޯޕަރޭޝަންގެ މެނޭޖިން ޑިރެކްޓަރ ސުހެއިލް އަހުމަދެވެ. ސްޕޯޓްސް ކޯޕަރެޝަންގެ ފަރާތުން އެއްބަސްވުމުގައި ސޮއިކުރެއްވީ އެކޯޕަރޭޝަންގެ މެނޭޖިން ޑިރެކްޓަރ މައުރޫފް އަހުމަދެވެ. މިއެއްބަސްވުމުގައި ސޮއިކުރުމަށްފަހު ސްޕޯޓްސް ކޯޕަރޭޝަންގެ މެނޭޖިން ޑިރެކްޓަރ މައުރޫފް އަހުމަދު ވިދާޅުވީ ގްރޭޓަރ މާލެ ސަރައްހަދުގައި މިހާރަކަށް އަައިސް ހަށިހެޔޮ ދުޅަހެޔޮ ސިއްހަތެއްގައި ހުރުމަށް ރައްޔިތުން މަސައްކަތް ކުރަމުންދާތަން ފެންނަކަމަށާއި މިއެއްބަސްވުމުގެ ދަށުން އާންމުންގެ ބޭނުންތަކަށް ވަރަށް ބޮޑަށް ވިސްނުމަށްފަހު ކުޅިވަރުގެ ވަސީލަތްތައް ތަރައްގީ ކުރުމަށް ދެ ކޯޕަރޭޝަންގެ މެދުގައި މަޝްވަރާ ކުރެވިގެންދާނެކަމަށް މައުރޫފް ވިދާޅުވި.\n"މިސަރުކާރުގެ ވަރަށް ބޮޑު އަމާޒްއެއް ހަށިހެޔޮ ދުޅަހެޔޮ ސިއްހަތެއްގައި އާންމު ރައްޔިތުން ބޭއްތިބުން. ރާއްޖޭގެ ކުޅިވަރު ސިޔާސަތުތަށް ތަންފީޒު ކުރުމުގެ ގޮތުން ވަރަށް ގިނަ މަސައްކަތްތަކެއް ރާއްޖޭގެ އެކިކަންކޮޅުތަކުގައި މިސަރުކާރުން ކުރަމުންދާތަން އެބަފެނިގެންދޭ. ސަރުކާރުގެ މިސިޔާސަތާއި އެއްގޮތަށް ކުރިއަށްގެންދިއުމަށް ސްޕޯޓްސް ކޯޕަރޭޝަންއަކީ ވަރަށް މުހިންމު އެއް ގުނަވަން. އަޅުގަނޑުގެ އުއްމީދަކީ މިސޮއިކުރެވުނު އެއްބަސްވުމުގެ ދަށުން ހާއްސަކޮށް މިގްރޭޓަރ މާލޭ ސަރައްހައްދުގައި ދިރިއުޅޭ ހުރިހާ ރައްޔިތުންނަށް ރަގަނޅު ފެންވަރުގެ އެކިއެކި ލެވެލްތަކުގެ ކުޅިވަރު ވަސީލަތްތަށް ގާއިމްވެގެން ދިއުން." ސްޕޯޓްސް ކޯޕަރޭޝަންގެ އެމްޑީ މަރުރޫފް ބުންޏެވެ.\nހައުސިން ޑިވޮލޮޕްމަންޓް ކޯޕަރޭޝަންގެ އެމްޑީ ސުހެއިލް އަހުމަދުދު ވިދާޅުވީ ހުޅުމާލޭގައި ކުޅިވަރުގެ ވަސީލަތްތައް ތަރައްގީ ކުރާއިރު، ސްޕޯޓްސް ކޯޕަރޭޝަންގައި ހިމެނިވަޑައިގަންނަވާ ބޭފުޅުންނަކީ ކުޅިވަރުގެ ދާއިރައިން ގިނަ ތަޖްރިބާ ލިބިފައިވާ ބޭފުޅުންނަށް ވުމުން، ހުޅުމާލޭގައި މީގެ ފަހުން ގާއިމުކުރާ ކުޅިވަރުގެ ވަސީލަތްތައް ތަރައްގީ ކުރުމުގައި ވަރަށް ބޮޑު ފަސޭހައަކާއި ކުރިއެރުމެއް ލިބިގެންދާނެކަމަށް ސުހެއިލް ވިދާޅުވިއެވެ.\n"ހުޅުމާލެއަކީ އަދި އާބާދުވަމުން އަންނަ ރަށެއް. މިރަށުގައި ދިރިއުޅޭ ހުރިހާ ފަރާތްތަކަށް ބޭނުންވާ ކުޅިވަރު ވަސީލަތްތަކާއި ކަސްރަތުގެ ވަސީލަތްތަށް ޕްލޭން ކުރެވިގެން ތަރައްގީ ކުރެވިގެން މިދަނީ. މިއެއްބަސްވުމުގެ ދަށުން މުސްތަގްބަލްގައި އަޅުގަނޑުމެންނަށް ވަރަށް ބޮޑު އެހިއަކަށް މިއެއްބަސްވުން ވެގެންދާނެ. އަދި އޭގެ އިތުރަށް ހުޅުމާލޭގައި ތަރައްގީ ކުރެވެންހުރި ކުޅިވަރުގެ އެކިއެކި ވަސީލަތްތަށް ތަރައްގީ ކުރުމުގައި ސްޕޯޓްސް ކޯޕަރޭޝަންގެ ލަފާ އެޗްޑީސީއިން ހޯދަމުން ގެންދާނަން." އެޗްޑީސީގެ އެމްޑީ ސުހެއިލު ވިދާޅުވި.\nމިއެއްބަސްވުމާއިއެކު ހުޅުމާލެ އަދި މުޅި ދިވެހިރާއްޖޭގައި ހިންގޭ ޕްރޮގްރާމްތަކާއި ތަފާތު ފެނިގެންދާނެކަަމުގެ ޔަގީންކަން ސްޕޯޓްސް ކޯޕަރޭޝަނުން ދީފައިވެއެވެ.


Hurihaa beyfulhunnah varah bodah shukriyyaa: Dr. Nazla - vNews.mv\nއެޗްޕީއޭގެ މެޑިކަލް އޮފިސަރ ޑރ. ނަޒްލާ ރަފީގު، ޕްރެސް ކޮންފަރެންސެއްގައި ވާހަކަ ދައްކަވަނީ:\nތިޔަދެއްވި އެއްބާރުލެއްވުމަށް ހުރިހާ ބޭފުޅުންނަށް ވަރަށްބޮޑަށް ޝުކުރިއްޔާ: ޑރ. ނަޒްލާ ރަފީގު\nސައިފް އަޒްހަރު 28 May 2020, 06:13\nކުރިއަށްއޮތް މަރްހަލާގައި އެފަދަ އެއްބާރުލުމެއް ދިނުން ވަރަށް މުހިންމު: ޑރ. ނަޒްލާ\nވޭތުވެދިޔަ6ހަފްތާގެ ލޮކްޑައުންގެ ތެރޭގައި އަދި އޭގެކުރިން ކޮވިޑް-19 ބަލި ކޮންޓްރޯލްކުރުމަށް އަޅާފަހުރި ފިޔަވަޅުތަކަށް އާންމު ރައްޔިތުންނާއި، އެކިއެކި މުއައްސަސާތަކުންނާއި، ވިޔަފާރިތަކުންނާއި ހުރިހާ ފަރާތްތަކުންވެސް ވަރަށް ބޮޑެތި އެއްބާރުލުންތަކެއް ދެއްވާފައިވާތީ އެ ހުރިހާ ފަރާތްތަކަށް ޑރ. ނަޒްލާ ރަފީގު ޝުކުރު އަދާކުރައްވައިފިއެވެ.\nނޭޝަނަލް އިމަޖެންސީ އޮޕަރޭޝަން ސެންޓަރުގައި ބުދަދުވަހުގެރޭ ބޭއްވި ޕްރެސް ކޮންފަރެންސްގައި ޑރ. ނަޒްލާ ވިދާޅުވީ، ގޭގައި ބަންދުވެފައި ތިބެންޖެހުމަކީ ފަސޭހަކަމެއް ނޫން ކަމަށާއި، ބަންދުގެ ސަބަބުން ވަރަށް ގިނަ ފަރާތްތަކަށް ވަރަށް ގިނަ ގެއްލުންތަކާއި ދަތިތަކާވެސް ކުރިމަތިލާން ޖެހިފައިވާ ކަމަށާއި، އެކަން ފާހަގަކުރައްވާ ކަމަށެވެ.\nއެހެން ނަމަވެސް، ލޮކްޑައުންގެ ހާލަތު އިޢްލާންކޮށް އެޅި ފިޔަވަޅުތަކަކީ، ބަލި ކޮންޓްރޯލްކުރުމަށް އަދި ބައްޔަށް ފަރުވާކުރުމަށް ތައްޔާރުވުމަށް ފުރުސަތު ހޯދަންޖެހޭތީ އަދި ކޮންޓްރޯލުން ނައްޓައިގެންދާ ވަރަށް ބަލި ފެތުރުނަ ނުދިނުމަށްޓަކައި އަޅަންޖެހުނު ފިޔަވަޅުތަކެއް ކަމަށް ޑރ. ނަޒްލާ ވިދާޅުވިއެވެ.\nއެހެންވެ، ބަލި ފެތުރުން ހުއްޓުވައި ކޮންޓްރޯލް ކުރުމަށް އެޅި ފިޔަވަޅުތަކަށް އެއްބާރުލުން ދިނީތީ އެކަން ވަރަށް ބޮޑަށް ފާހަގަކޮށް ހުރިހާ ފަރާތްތަކަށް ޑރ. ނަޒްލާ ޝުކުރު އަދާކުރެއްވިއެވެ.\nހަމަ އެއާއެކު، ދެން ކުރިއަށްއޮތް ތަނުގަވެސް، ބައްޔާއެކު އުޅެން ދަސްކުރާއިރު، އުޅެން މަސައްކަތް ކުރާއިރުގައި އެފަދަ އެއްބާރުލުން ބޭނުންވާ ކަމަށް ޑރ. ނަޒްލާ ރަފީގު ވިދާޅުވިއެވެ.\n"އަޅުގަނޑު ފާހަގަކޮށްލަން، ލޮކްޑައުން އެއްކޮށް އުވާލަނީކީނޫން. މަޑުމަޑުން ލޮކްޑައުންއަށް ލުއިދޭން މިފަށަނީ. އެއްކޮށް ދޫކޮށްލައިފިއްޔާ އަނެއްކާވެސް އަޅުގަނޑުމެންނަށް އަތު ނުޖެހޭވަރަށް، އަތް ނުފޯރާވަރަށް ކޭސްތައް އިތުރުވެގެން ދާނެކަން އެންމެނަށްވެސް ގަބޫލުކުރެވޭނެ. އެހެންވީމާ، އަޅުގަނޑުމެން މި ބަލަނީ މަޑުމަޑުން، އަޅުގަނޑުމެންނަށް ކޮންޓްރޯލް ކުރެވޭ މިންވަރަށް ލޮކްޑައުންއަށް އިތުރު ލުއިތަކެއް ދިނުމަށް"\nޑރ. ނަޒްލާ ވިދާޅުވީ، ލުއިދޭން ބަލާއިރު، ދުނިޔޭގެ ސިއްހަތު ޖަމްޢިއްޔާގެ ގައިޑްލައިންގައިވެސް ވާގޮތަށް ބަލަންޖެހޭ ވަރަށް ގިނަ ކަންތައްތަކެއް އެބަހުރި ކަމަށެވެ.\nއެގޮތުން، ފުރަތަމަވެސް ހުންނަނީ ސިއްހީ ކަންތައްތައް ކަމަށާއި، ލުއިތައް ދޭންވާނީ ސިއްހީ މިންގަނޑުތަކާ އެއްކޮށް އިޖުތިމާއީ ކަންކަމަށާއި، އިގްތިސާދީ ކަންކަމަށްވެސް އަދި ހިއުމަން ރައިޓްސްއާ މިކަހަލަ ވަރަށް ގިނަ ކަންކަމަށް ބެލުމަށްފަހުގައި ކަމަށް ވިދާޅުވިއެވެ.\nއެހެންކަމުން، ލޮކްޑައުންއަށް ލުއިދޭން މި ފަށަނީ، އެފަދަ ކަންކަމަށްވެސް ރިއާޔަތް ކުރުމަށްފަހުގައި ކަމަށް ޑރ. ނަޒްލާ ވިދާޅުވިއެވެ.\nލޮކްޑައުން ލުއިކުރުމުގެ ކަންތައްތައް ދާނީ އެކި ފޭސްތަކަށް ބަހާލައިގެން ކަމަށާއި، ބުރާސްފަތި ދުވަހު މިފަށަނީ ފުރަތަމަ ފޭސްކަމަށް ޑރ. ނަޒްލާ ވިދާޅުވިއެވެ.\nފުރަތަމަ ފޭސްވެސް އޮތީ ދެބަޔަކަށް ބަހާލެވިފައި ކަމަށާއި، އެއީ، ފުރަތަމަ2ހަފްތާ އަދި އޭގެފަހުން އިތުރު2ހަފްތާ ކަމަށް ވިދާޅުވިއެވެ. ފަހު ދެހަފްތާ ކޮންމެވެސް ވަރަކަށް ކުރީ ދެހަފްތާއާ ތަފާތުތަކެއް ހުންނާނެ ކަމަށްވެސް ވިދާޅުވިއެވެ.\nކުރިއަށްމިއޮތް4ހަފްތާގަ އަޅާ ފިޔަވަޅުތައް ނުވަތަ ދޫކޮށްލާ ކަންތައްތައް ދޫކޮށްލާއިރު ކޮންމެހެން ބަލަންޖެހޭ މުހިންމު ކަންތައްތަކެއް ހުންނާނެ ކަމަށާއި، އޭގެ ތެރޭގައި ބަލި ޖެހޭމިންވަރު ކޮންޓްރޯލް ކުރުމަށް ވަރަށް ބަލައިގެން، ސަމާލުކަން ދީގެން ކަންކަންކުރުން ހިމެނޭކަމަށް ޑރ. ނަޒްލާ ވިދާޅުވިއެވެ.\nއެގޮތުން، މާސްކްއެޅުން، ގައިދުރުކަން ބެހެއްޓުން، އަތްދޮވުމާއި، ގިނައިން އަތްލެވޭ ތަންތަން ސާފުކޮށް ބެހެއްޓުން، ސާފުތާހިރުކަމަކީ ލުއިދޭއިރު ސަމާލުވާންޖެހޭ ކަންތައްތައް ކަމަށް ވިދާޅުވިއެވެ. ލޮކްޑައުންއަށް ލުއިދޭއިރު އަޅާ ފިޔަވަޅުތައް ބިނާވެފައި ވަނީވެސް މިކަންތައްތައް ކުރުމުގެ މައްޗަށް ކަމަށް ޑރ. ނަޒްލާ ވިދާޅުވިއެވެ.\nމިކަންކަން ފުރިހަމަ ކުރެވޭތޯ ޔަގީންކުރުމަކީ ވަކިވަކި ފަރުދުންވެސް، މުއައްސަސާތަކުންވެސް އޮފީހަކުންވިޔަސް، ވިޔަފާރިއަކުންވެސް، ހުރިހާ ފަރާތެއްގެވެސް ޒިންމާއެއް ކަމަށް ޑރ. ނަޒްލާ ރަފީގު ވިދާޅުވިއެވެ.


Adduge ithuru4sarahaddeh himaayaiy kuran nimmaifi | Mihaaru\nއައްޑޫ ކޯއްޓޭގައި "ރަނިން ހަނާ ފެންގަނޑަ" ގެ ނަމުގައި މަޝްހޫރު ތަން.\nއައްޑޫގެ އިތުރު ހަތަރު ސަރަހައްދެއް ހިމާޔަތްކުރަން ނިންމައިފި\n08 ސެޕްޓެމްބަރ 2020 - 22:27 14 comments\nތިމާވެށީގެ ގޮތުން ހާއްސަ ސިފަތަކެއް ލިބިފައިވާ އައްޑޫގެ އިތުރު ހަތަރު ސަރަހައްދެއް ހިމާޔަތްކުރަން ކެބިނެޓުން މިއަދު ނިންމައިފި އެވެ.\nއެ ހަތަރު ސަރަހައްދަކީ ކޮޑަ ކަނޑަ އާއި ކަނޑިހެރަ ހިތަދޫ މާކިޅި އާއި މެދެއާރަ އަދި ފެހެލެ ކިޅި، ހުޅުދޫ މާފިށި ކިޅި އާއި (ކޭވަކާ ގޮނޑޮ)، ހުޅުދޫ އަދި މީދޫގެ މެދަށް އޮންނަ މަތިކިޅި ސަރަހައްދެވެ.\nއޮންލައިންކޮށް މިއަދު ބޭއްވި ކެބިނެޓް ބައްދަލުވުމުގައި އައްޑޫގެ ސަރަހައްދުތައް ހިމާޔަތްކުރަން ނިންމީ އެންވަޔަރަންމަންޓުން ހުށަހެޅި ކަރުދާހަކަށް ވަޒީރުން މަޝްވަރާ ކުރެއްވުމަށް ފަހު އެވެ. ހިމާޔަތްކުރަން ނިންމެވި ހަތަރު ސަރަޙައްދަކީ އައްޑޫ ޓީ ބަޔޮސްފިއާ ރިޒާވަކަށް ހެދުމަށް ސެޕްޓެމްބަރު، 30، 2019 ގައި ޔުނެސްކޯ އަށް ހުށަހެޅިފައިވާ، ތިމާވެށީގެ ގޮތުން ހާއްސަ ސިފަތަކެއް ލިބިގެންވާ ސަރަޙައްދުތަކެކެވެ. އައްޑޫ ސިޓީ ބަޔޮސްފިއާ ރިޒާވަކަށް ހެދުމަށް ޔުނެސްކޯ އަށް ހުށަހަޅާފައި ވަނީ އާންމުންގެ ހިޔާލު ހޯދުމުގެ ސާވޭއިން އައްޑޫގެ 97 ޕަސަންޓް ރައްޔިތުން ބޭނުންވާ ކަމަށް އެންވަޔަރަމަންޓް މިނިސްޓަރު ޑރ. ހުސައިން ރަޝީދު ހަސަން މިއަދު ކަރުދާސް ހުށަހަޅުއްވަމުން ވިދާޅުވެފައިވެ އެވެ.\nއައްޑޫގެ ސަރަހައްދުތަކެއް ހިމާޔަތްކުރަން ހުށަހެޅީ ކަމާބެހޭ މިނިސްޓްރީތަކާއި، އިދާރާތަކާއި، އެކި ސިނާއަތްތަކާ ވެސް މަޝްވަރާކުރެއްވުމަށް ފަހު ކަމަށް ވެސް މިނިސްޓަރު ވިދާޅުވި އެވެ. އެ ތަންތަން ހިމާޔަތްކުރުމުގެ ކަންކަން ކުރިއަށް ގެންދާ އިރު، އައްޑޫގެ އުމްރާނީ ތަރައްގީއާ ގުޅޭ މަޝްރޫއުތަކަށް ހުރަސް ނޭޅޭނެ ފަދަ ގޮތަކަށް ކަންކަން ހަމަޖެއްސެވުމަށް ވެސް ވަޒީރުންގެ މަޖިލީހުން ނިންމަވާފައިވެ އެވެ.\nރާއްޖޭގެ ކޮންމެ އަތޮޅެއްގައި މަދުވެގެން އެއް ރަށާއި އެއް ފަރާއި އެއް ކަނޑޫފާ ރައްކާތެރި ކުރުމަށް ސަރުކާރުން ވެފައިވާ ވައުދުގެ ދަށުން އެ މަސައްކަތުގެ ފުރަތަމަ ފިޔަވަހީގެ ތެރެއިން ހއ، ހދ، ށ އަދި ނ އަތޮޅުގެ 11 ސަރަޙައްދަކާއި ފުވައްމުލަކު އިރުދެކުނު ފަރާތުގައިވާ ފަރިކެޑަ ސަރަޙައްދު ވަނީ ދިވެހިރާއްޖޭގެ ތިމާވެށި ރައްކާތެރިކުރުމުގެ ޤާނޫނުގެ ދަށުން ހިމާޔަތްކޮށްފައިވާ ސަރަޙައްދުތަކެއްގެ ގޮތުގައި ކަނޑައަޅައިފަ އެވެ.\nއިތުރު ލިޔުންތައް ތިމާވެށި ސ. ހިތަދޫ އައްޑޫ ކެބިނެޓް ރައީސް އޮފީސް ސ. ހުޅުދޫ ސ. މީދޫ ރައީސް އިބްރާހިމް މުހައްމަދު ސޯލިހް ޔުނެސްކޯ ބަޔޯސްފިއާ ރިޒާވް